
Jack Conran nici nu-şi poate ima- 
gina un mod mai plăcut de a-şi pe- 
trece vacanţa decât studiind leii din 
Tanzania împreună cu tatăl lui, om de 
ştiinţă. Este încântat când acesta îl 
invită să participe la o expediţie în Ca- 
zanul Vrăjitoarei, un crater neexplo- 
rat şi străjuit de furtuni din savană. 
Dar când avionul lor se prăbuşeşte, 
Jack se trezeşte rănit şi singur în mij- 
locul sălbăticiei fortotind de prădători 
flămânzi. Asta, până când face cunoş- 
tinţă cu misterioasa creatură care i-a 
salvat viaţa. Luptându-se cu leii şi cu 
vitregiile naturii, Jack se străduieşte 
să supravieţuiască. Dar dacă vrea să 
se întoarcă viu la civilizaţie, trebuie să 
afle, mai întâi, fantasticele taine ale 
naturii — şi ale tatălui său —, as- 
cunse de prea multă vreme. 

Un roman de aventuri alert, despre 
descoperiri şi supravieţuire. 


CORINT JUNIOR 


www.corintjunior.ro 


CORINI JUNIOR 


Fratelui meu geamăn, Pavel, care a murit la 
numai treisprezece ani, în România comunistă. 


Am fost odată împreună la vânătoare de lei. 


PARTEA | 


REZERVAȚIA RUAHA, 
TANZANIA 


CAPITOLUL ÎNTÂI 


ack Conran stătea întins în pat, străduindu-se să 

adoarmă, dar tocmai când să aţipească, sări brusc în 
capul oaselor. Nişte prădători vânau chiar sub ferestrele 
dormitorului comun al centrului de cercetări. 

Băiatul de treisprezece ani ascultă şi îşi simti inima 
luându-i-o la goană în clipa în care auzi mugind o 
turmă de bivoli încolţiţi. Atacatorii mârâiau şi răgeau. 
Leii îşi doborâră prada: un bivol, al cărui zbieret răsună 
puternic şi speriat. Mârâiturile şi răgetele părură că 
năvălesc toate deodată asupra mugetului, de parcă 
sunetele însele erau prădător şi pradă. 

Dormitorul cercetătorilor era o clădire veche, cu 
paturi de campanie aliniate lângă un perete cu ferestre. 


Paturile aveau plase de țânțari, aparent o măsură 

exagerată de protecţie, de vreme ce ferestrele aveau 
şi ele plase. În patul de lângă el se afla tatăl lui, care 
tocmai deschise ochii. 

— Hei, şopti Alan Conran. 

Mugetul de afară se prefăcu într-un geamăt de 
agonie, în vreme ce atacul leilor deveni mai zgomotos. 
Jack privi în jur. Putea vedea celelalte paturi, în care 
dormeau buştean colegii tatălui său. 

— Ai să te obişnuieşti să dormi şi cu zgomotul ăsta, 
îl linişti tatăl său. 

— Sună de parc-ar fi chiar sub ferestre, murmură 
Jack. 

Nu voia să pară speriat. 

— E la câţiva kilometri depărtare, îi şopti tatăl. 
Noaptea suflă un vânt dinspre un crater enorm din 
savană — Cazanul Vrăjitoarei. E uimitor cum poartă 
sunetele. Nu-ţi face griji — leii nu vânează atât de 
aproape de centru. Nu-s proşti. Culcă-te la loc. 

— Ar putea fi ăştia leii pe care i-ati marcat deja? 
întrebă Jack. 

— Nu, zona de supraveghere e mult mai aproape 
de marginea Cazanului. Leii de acolo sunt izolaţi — 
n-au văzut niciodată vreun vânător sau, mai rău, turişti 
filmându-i din avioane. Acum culcă-te şi închide ochii, 
bine? 


URME ÎN TIMP 


— Mda, murmură Jack. 

Îl urmări pe tatăl lui aşezându-se mai bine în pat, cu 
faţa luminată de razele lunii ce pătrundeau prin fereastra 
cu plasă. Cu trei ani în urmă, mama şi tatăl lui Jack 
divorțaseră. Acum Jack locuia cu mama, în California, 
în vreme ce tatăl, profesor universitar şi om de ştiinţă 
specializat în evoluţia omului, îşi petrecea mare parte 
din timp făcând cercetări în Africa. 

Vântul bătea în rafale, iar Jack încă mai putea auzi 
mârâiturile sălbatice din depărtare. 

— Ce se mai întâmplă acum? întrebă Jack. 

— Leoaicele se luptă ca să vadă care o să ia partea 
cea mai bună din pradă, zise tatăl său. Leoaicele tinere. 

— De unde ştii? 

— Cele mai bătrâne ştiu deja în ce ordine mănâncă. 
Nu se mai ceartă, mănâncă şi atât. 

După alte câteva minute, Jack şopti: 

— Nu mai pot să dorm. 

— Fă-o şi nu te mai gândi, îi zise tatăl lui. Dacă vrei 
să ajungi vreodată cercetător sau explorator, trebuie să 
fii în stare să-i porunceşti corpului ce să facă. Spune-ţi 
Trebuie să dorm şi o să aţipeşti cât ai clipi. 

— OK, răspunse Jack. O să încerc. 

Tatăl său se întoarse cu spatele şi se cufundă iarăşi 
în somn. Jack îşi trase cearşaful până la umeri, închise 
ochii şi încercă să-şi impună să doarmă. Degeaba. 

Amintirile de peste zi, amestecate cu emotia şi 
nerăbdarea pentru ceea ce urmau să facă dimineaţă, îi 
tineau mintea în priză. Ajunseseră la centru pe înserat, 
într-un camion acoperit de noroi, care-l zgâlţâise pe 
Jack toată ziua. Îmbrăcat cu sahariana nouă-noută, 
pantalonii de campanie şi ghetele pe care i le cumpărase 
mama, Jack stătuse între tatăl lui şi un coleg cercetător, 
care condusese camionul cu viteză maximă de-a lungul 
unui drum noroios, până când o luase prin iarba înaltă, 
pe nişte urme de maşină. Jack abia zărea urmele, dar 
şoferul, versat, se ţinuse de ele fără greş. Era un tânăr 
din Tanzania, cu păr lung şi drept, purtând pantaloni 
de campanie, ghete şi o haină de piele imprimată cu 
nume de trupe rock: Rolling Stones, Grateful Dead, 
Police, Creedence Clearwater Revival. Arăta el însuşi 
ca un cântăreţ de rock, dar tatăl lui Jack i-l prezentase 
ca Bruce Gobukwe, zoolog şi pilot, colegul său de 
cercetare în proiectul cu leii. 

— Câţi lei am marcat, Bruce? 

— Douăzeci şi ceva, pe-acolo, îi răspunsese râzând 


Bruce Gobukwe. 

Accentul lui părea britanic, iar zâmbetul vesel lăsa 
impresia că n-are nicio grijă pe lumea asta. 

— Nu-ţi face probleme pentru camion, îi spusese 
el, chicotind, după o hurducătură care-l ameţise pe 
Jack. E rezistent ca piatra. 

— Te simţi bine? îl bătuse tatăl său pe umăr. Eu am 
vomitat când am venit prima oară pe drumul ăsta. 

— Super, răspunsese Jack printre dinţi, străduindu-se 
din răsputeri să nu ia în seamă revolta din stomacul lui. 

— Fiul tău are nervi de oţel, Alan. 

Deodată, Bruce le arătase: 

— Uite — girafe! 

Jack numărase cinci, în depărtare. Când au auzit 
camionul, girafele au luat-o la fugă, dar, pentru că paşii 
lor erau atât de mari, dădeau impresia că abia se mişcau. 
Văzându-le, lui Jack i se tăiase respiraţia. 

Bruce pusese un CD şi cânta odată cu Stones. 
De o parte şi de alta a camionului se înălțau munţii 
albăstrii din partea de vest a Tanzaniei, în văile dintre ei 
întinzându-se savana, cu vegetaţia săracă. Jack îşi dăduse 
seama că de câteva ore bune nu mai văzuse vreo urmă 
de om — nici linii de înaltă tensiune, nici sate, nici alte 
camioane pe drum. Ici-colo, ceața gălbuie pulsa şi parcă 


arunca scântei deasupra ierbii din savană. 


13 


Petru Popescu 


— Ard tufele, îi explicase Alan. Căldura de aici face 
ca uscăturile să ia foc. 

„Sunt atât de departe de casă”, se gândise Jack, ametit 
şi, în acelaşi timp, plin de entuziasm. Cu ambele mâini 
pe volan, Bruce urla refrenul piesei „Satisfaction” şi îi 
arunca ocheade lui Jack. 

— Îl luăm şi pe el la marcat de lei? îl întrebase Bruce 
pe Alan. 

Acesta îi răspunsese ceva lui Bruce în ceea ce nu 
putea fi decât swahili. Bruce continuase, tot în swahili. 

— Hatawa, hataua. 

Dăduse din cap, de parcă încuviinţa ceva. Jack avea 
un dicţionar de swahili în rucsacul său marca Bergen, 
pe care-l răsfoise în timpul zborului peste ocean, dar nu 
pricepuse nimic din ce spusese tatăl lui. 

— Despre ce tot vorbiti? 

— Despre cercetarea noastră. Scuze, ne-am obişnuit 
să amestecăm swahili în vorbirea noastră. 

— Ce înseamnă hatawa? 

— E numele de cod pentru proiectul de cercetare, 
zisese tatăl lui. Înseamnă „acțiune”. Dar nu numai 
acţiune. Poate însemna şi „treaptă” şi „înainte!” Pika 
hatawa! Înainte! 

Pe când soarele se furişa în spatele unui munte, 
camionul acoperit cu noroi oprise în curtea din faţă 

a centrului de cercetare. Clădirile centrului erau mari 
şi construite ca bungalow-urile coloniale. Maşinile, cu 
portiere şi capace de roţi lipsă, erau parcate la întâmplare 
în curte. Locul putea a animale, iz în care se amesteca şi 
fumul de prăjeală dintr-o bucătărie improvizată. Două 
femei tanzaniene adunau cearşafurile de pe o sârmă de 
rufe. Când Bruce a oprit motorul, Jack a putut auzi 
generatorul zumzăind domol. 

— Hei, Alan, ţi-ai adus puştiul! strigase Frank 
Aoyama, care tocmai ieşea din cantină. 

Frank era un profesor renumit şi şeful cercetătorilor 
centrului, iar pe Jack îl cunoştea de când se născuse. 

— Doamne, cât ai crescut! 

Frank îl îmbrăţişase strâns pe Jack. Una dintre urmă- 
rile divorțului părinţilor lui Jack fusese aceea că nu-i 
mai vedea pe prietenii lui Alan. Când avea zece ani, 
Jack se putea lăuda că are cunoştinţe printre cercetători 
şi piloţi exploratori. Acum nu le mai arăta prietenilor 
decât fotografii trimise prin e-mail din Africa. 

După alte câteva minute, o ceată de zoologi, antro- 
pologi şi asistenţi de laborator îl condusese pe Jack 
într-un tur al stabilimentului. Îi arătaseră laboratoarele, 
dormitorul, duşurile cu cabine deschise şi cuştile 
de animale. Exista şi o flotilă de avioane scorojite, 
monomotoare. Tatăl lui Jack îi explicase că avioanele 

fuseseră recondiţionate ca să fie cât mai rezistente la 
apă şi mai viabile cu putinţă. Cu fondurile limitate 
pe care le primea pentru proiecte, centrul de cercetări 
nu-şi putuse permite să cumpere avioane mai mari, aşa 
că tatăl lui şi colegii săi erau siliţi să se descurce numai 
cu ceea ce aveau deja. 

Jack se uitase în jur şi înţelesese. Observase o 
tăbliță, la fel de scorojită ca şi avioanele, pe care scria: 
CENTRUL INTERNAȚIONAL DE STUDII ASU- 
PRA PRIMATELOR. Tatăl lui Jack îi condusese, pe el 
şi pe Bruce, la cantină, ca să mănânce. 

— Miroase a friptură de antilopă, anunţase Alan, 
întorcându-se către Jack. Mâine-dimineaţă, Frank o 
să-ţi arate cum se datează rocile cu carbon”. După-a- 
miază, s-a oferit să te ducă la pescuit pe lacul Wasso. 
Ce părere ai? 

Jack înlemnise. 

— Nu asta ne-a fost înţelegerea. 

— Înţelegerea..., repetase tatăl lui, încercând să zâm- 
bească. 

— Înțelegerea a fost că o să-mi arăţi toate cercetările 
tale. Tu, personal, nu Frank. Jack se uita ţintă în ochii 


* Datarea cu carbon radioactiv foloseşte radioizotopul carbon-14 pen- 
tru a stabili vârsta unor mostre arheologice sau geologice (n.red.). 

tatălui său. Te-am văzut cel mult două săptămâni în 
ultimii trei ani. Acum sunt aici şi tu ai de gând să mă 
dai deoparte? 

— Aşa te poţi odihni o zi-două, până termin eu de 
însemnat leii, răspunsese Alan. l-am spus mamei tale că 
o să te iau încet. Nimic periculos. Am promis. Marcarea 
leilor e o cercetare de rutină pentru mine şi Bruce, dar, 
dacă află Judy că iei şi tu parte... 

— Darea nu-i aici, l-a întrerupt Jack. Şi n-am zburat 
cincisprezece mii de kilometri ca să fiu lăsat deoparte. 

După o pauză stânjenitoare, Jack se întorsese către 
Bruce. 

— Câţi ani aveai când ai ieşit prima oară în savană, 
singur? 

Bruce ridicase din umeri. 

— Nouă. Dar eu am crescut aici, într-un sat la 
numai câţiva kilometri depărtare. Copiii n-aveau de 
ales, trebuia să meargă singuri în savană. Era singurul 
loc unde se găsea apă curată. 

Jack se răsucise spre tatăl lui. 

— Tu n-ai crescut aici. Apoi arătase către uşa 
deschisă a cantinei, la un grup de cercetători adunaţi 
afară. Nici ei n-au crescut aici. 

— Bine, bine, cedase tatăl lui. 

Toţi trei se aşezaseră la o masă de lemn, pe care 
erau puse farfurii de tablă şi tacâmuri în stilul celor din 
armată. 

— Poţi să vii cu noi. 

Jack încercase să nu rânjească. 

— Dar va trebui să stabilim nişte reguli de bază, 
continuase tatăl lui, şi să stai pe lângă noi tot timpul. 
Bănuiesc că ti-ar fi de folos să ştii de ce mergem până 
acolo, în primul rând. Leii sunt una dintre cele mai 
reuşite specii din zonă, vârful lanţului trofic. Sunt, 
de asemenea, animale socializate la un nivel superior. 
Teoria mea e că, atunci când primii oameni s-au 
mutat în savană, au preluat multe dintre strategiile de 
supravieţuire ale leilor. 

— Interesant, zisese Jack, ascultându-l cu mare 
atenţie. 

— Ca specie, leii sunt foarte diferiţi de noi, dar 
poate că oamenii primitivi au învăţat să mănânce carne 
curăţând leşurile în urma leilor care vânaseră. Şi poate 
că proteina din carne a fost crucială în evoluţie, ajutân- 
du-le creierele să se dezvolte. 

Jack rămăsese cu privirea ţintă la tatăl lui, ca un 
ucenic zelos. 


— Pare o teorie valabilă, remarcase el. 

Bruce scotocise prin haină şi scosese un obiect 
butucănos, cu un buton pe o parte. Apăsase pe buton şi 
o lamă cu tăiş zimţat şi capăt încovoiat ieşise fulgerător 
din mâner. Pilotul îl aşezase pe masă. 

— Un cuţit african, îi zisese el. Un dar de bun venit 
pentru tine, Jack. Dacă ţi-ai pus în cap să te căleşti, o să 
ai nevoie de un echipament pe măsură. 

Jack luase cuțitul şi-l examinase îndeaproape. 

— Mulţumesc. 

Zâmbise şi îi strânsese mâna lui Bruce. 

Mai târziu, în aceeaşi noapte, Jack se trezise la 
auzul zgomotului înfiorător al leilor ieşiţi la vânătoare. 
Cuţitul african era vârât în rucsacul lui, ineficient 
împotriva spaimei de ceea ce pândea, noaptea, dincolo 
de perimetrul centrului. 


CAPITOLUL POI 


A 
| zori, soarele ţâşni deasupra liniei orizontului şi 

lumina inundă dintr-odată lumea. Razele pătrundeau 
în sala duşurilor de tip cazarmă printre gratiile unei 
ferestre. În ciuda faptului că nu închisese ochii aproape 
toată noaptea, Jack se simţi surprinzător de vioi când 
părăsi dormitorul — plin de cercetătorii cufundaţi încă 
în somn — şi o luă către clădirea duşurilor. Privin- 
du-se într-o oglindă zgâriată, îşi pieptănă părul umed 
cu degetele şi atunci observă un bilet lipit lângă oglindă: 
Fii o primată socializată — lasă locul curat în urma ta! 
Zâmbi. Când deschise uşa ca să iasă de la dușuri, se 
întâlni cu un grup de oameni înarmaţi cu prosoape, 
periuţe de dinţi şi ustensile de bărbierit. 

— Cine se scoală de dimineaţă, hmm? îl salută unul 
dintre ei. 

— Corect, răspunse Jack, îndreptându-se către 
cantină. 

În dimineaţa asta, mirosul de mâncare era îmbietor— 
îi lăsa gura apă. 

Mai devreme, în aceeaşi dimineaţă, Jack îşi pusese 
în rucsacul Bergen noul său cuţit, o cameră digitală, 
o sticlă de apă, două batoane energizante, dicţionarul 
swahili cu un carneţel şi un pix legate de el şi un mic 
reportofon. În cantină, puse rucsacul pe masă şi îşi trecu 
din nou în revistă proviziile. O femeie tanzaniană, în- 
tr-o rochie înflorată, îl servi cu ouă şi clătite. 

— Azi ieşi pentru prima oară în savană? îl întrebă 
ea, când îi aşeză farfuria înainte. 

Întinzând mâna după cuţit şi furculiță, Jack 
incuviinţă. 

— Mănâncă, îl sfătui ea. Te aşteaptă o zi lungă. 

Tatăl său intră agale, cu ochii umflaţi şi părul ciufulit, 
iar peste alte câteva minute, li se alătură şi Bruce. 

După micul dejun, cei trei îşi duseră echipamentul 
pe pistă, unde se opriră lângă botul celui mai mic dintre 
aparatele de zbor. Se cântăriră pe cântarul de marfă, 
apoi îşi cântăriră echipamentele. Bruce şi tatăl lui Jack 
încărcară patru canistre de benzină în cala avionului; 
apoi toţi trei urcară în carlingă şi asigurară obiectele, 
legându-le de pereţi şi de podea. Jack înfăşură chingile 

rucsacului de un bulon, iar tatăl lui trânti un brachet 
deasupra lui. 

— Nu poţi fi niciodată îndeajuns de precaut, zise 
el, zâmbindu-i larg lui Jack, apoi se aşeză în scaunul 
copilotului şi îşi puse căştile pe cap. 

Bruce stătea pe locul pilotului, uitându-se încă o 
dată pe o hartă. 

Peste alte câteva clipe, în timp ce avionul rula pe 
o pistă de pământ bătătorit, Frank Aoyama ţâşni din 
cantină şi alergă pe lângă avion, ţipând: 

— Distracţie plăcută! Hatawa! 

Jack răspunse în şoaptă: 

— Hatawa! 

Bruce culese o casetă de undeva şi o vâri în casetofonul 
din panoul de comandă. „Jumpin' Jack Flash” bubui 
în cabină, în vreme ce micul avion se ridica deasupra 
ceţurilor dimineţii, îndreptându-se spre vest. Jack se 
lăsă pe spate în scaunul lui, murmurând ca pentru sine: 
Să înceapă aventura! 

Timp de vreo oră după aceea, Jack privi fascinat 
pe fereastră. Savana îi părea deja foarte cunoscută — 
probabil din cauza filmuleţelor pe care i le tot trimisese 
tatăl său în ultimii ani. Peisajul era neregulat: un covor 


* Titlul unui single de succes (1968) al formaţiei Rolling Stones (n.tr.). 

peticit de ierburi înalte, pâlcuri de copaci şi cocoaşe de 
dealuri stâncoase, golaşe. Avionul trecea pe deasupra 
păsărilor care se odihneau pe crengile copacilor şi 
pe deasupra turmelor de bivoli şi de antilope, ieşite 
deja la păscut la această oră matinală. Când umbra 
zgomotosului avion se prelingea peste ele, turmele 
tresăreau şi animalele fugeau. Apoi trecu peste o stâncă 
ce era înţesată de păsări, iar pe sol, sub ei, Jack zări un 
trib de babuini aflat în migraţie. 

Savana părea nesfârşită, iar Jack îşi dădu seama că 
era cu mult mai vastă decât îşi imaginase el vreodată. 
În depărtare, putea zări conturul neclar al Cazanului 
Vrăjitoarei, înalt şi verde, cu piscurile pitite sub cuşmele 
norilor. 

După acea oră de privit, lipsa de somn de peste noapte 
îşi spuse cuvântul. Un timp, Jack moţăi, până când un 
ghiont puternic în piept îl făcu să se deştepte, tresărind. 
Avionul se zgâlţâia atât de tare, că rucsacul sărise din 
bulon şi-i aterizase în poală. Inima îi bătea nebuneşte. 
Jack îndesă rucsacul în spatele scaunului. Carlinga era 
învăluită în penumbră, în vreme ce avionul, trosnind 
din toate încheieturile, îşi croia drum cu greu prin nişte 
nori de furtună violenti. Dar muzica rock încă urla, iar 
tatăl lui îşi făcea, calm, însemnări pe nişte hârtii întinse 
pe genunchi. 

Simţind că Jack se trezise, se întoarse. 

— Nu-ţi face griji... avionul e în regulă. 

— Dar face atâta zgomot, protestă Jack. 

— Ecaatunci când stai pe un scaun şi-l faci să scârtâie. 
Asta nu înseamnă că se va prăbuşi sub tine. Asta-i un 
Helio Courier, un avion utilitar american de nădejde. 
Mare păcat că nu se mai construiesc din anii şaptezeci. 

Asta nu-l consolă prea mult pe Jack, care-şi dorea să 
înceteze odată cu zdruncinatul. Corpul încă îl durea de la 
călătoria în camion din ziua precedentă, iar smuciturile 
avionului nu făceau decât să-i reînvie suferinţa. 

— Cât e ceasul, tată? 

Acesta îşi privi ceasul de la încheietură. 

— Nouă. 

Jack făcu un calcul rapid. Decolaseră la şase dimineaţa. 
Trei ore de zbor înmulţite cu o sută optzeci de kilometri 
pe oră — erau probabil la vreo cinci sute patruzeci de 
kilometri depărtare de centrul de cercetări. 

— Mai rezistă vreo câteva minute, spuse tatăl său. 

Întinse mâna şi scoase o hartă cu marginile ferfeniţite 
de câte ori fusese împăturită şi despăturită. 

— Harta asta e un prieten vechi, glumi el, întorcân- 
du-şi scaunul cât să-l poată privi pe Jack. Întinse harta 
topografică în spaţiul rămas între ei. Uite, aici e craterul 
Cazanului Vrăjitoarei. 

La început, Jack nu putu desluşi pe hartă inelul 
craterului, din pricina curbelor de nivel şi a vectorilor 
de direcţie care-l acopereau. Apoi văzu un inel foarte 
mare, în mijlocul căruia se afla un altul. Inelul exterior 
era marcat cu haşuri verde-închis. 

— Ăsta e un crater dublu, îi explică tatăl lui. Are o 
sută şaizeci de kilometri în diametru, de la o margine 
exterioară la alta. Am calculat distanţa folosind 
fotografiile din satelit. 

Pe hartă, interiorul craterului mic nu era marcat cu 
niciun fel de semne caracteristice. Tatăl lui bătu cu 
degetul în acea zonă. 

— Acest al doilea crater este încă neexplorat. Vântul 
de pe creste este atât de puternic, încât abia de curând 
am izbutit să zburăm dincolo de inel. Şi numai după ce 
l-am reparat pe băiatul ăsta, adăugă, mângâind afectuos 
peretele de aluminiu al cabinei avionului. 

Jack uită de scârţâit şi era atent doar la interiorul 
necartografiat al craterului interior. 

— N-a fost nimeni până acolo, tată? 

— Nu, din câte ştiu eu. 

— Tu ce crezi că ar fi în locul ăla? 

— Păşune şi ceva pădure — asta ştim din fotografiile 
luate din satelit. Dar n-o să aflăm mai multe până când 
nu-l va explora cineva. Toată formatiunea asta e un 

supervulcan. În ultimele patru milioane de ani a fost 
inactiv — cel puţin aşa ne spun cercetările geologice. 
Din câte ne dăm seama, două eruptii puternice au 
creat un crater în interiorul altui crater — Cazanul 
Vrăjitoarei. Când Centrul de Studiere a Primatelor îşi va 
permite să cumpere un avion mai mare, o să explorăm 
şi craterul interior. Unul mic, pur şi simplu nu face faţă 
furtunilor. 

— Dar sunt mereu furtuni, în fiecare zi? 

— Da, pentru că la exteriorul vulcanului aerul e 
rece şi uscat, dar în interior e fierbinte şi umed, aşa 
că pe creasta craterului se formează furtuni. Pe inelul 
interior e încă şi mai rău. Acum pune-ţi degetul aici. 

Îi arătă un punct de pe hartă, în apropiere de inelul 
interior. Apoi îi plimbă degetul peste craterul interior, 
acoperind o zonă de vreo trei degete diametru. 

— Degetul tău are cam un centimetru lăţime. La 
scara hărţii ăsteia, înseamnă vreo douăzeci şi nouă de 
kilometri. Aşadar, de-a curmezişul, craterul interior are 
cel puţin optzeci de kilometri. Adică vreo cinci mii 
două sute de kilometri pătraţi, ceea ce ar putea fi cel 
mai izolat teren din Africa. 

Tatăl lui Jack împături la loc harta şi o vâri în sacul 
de zbor. Deodată, elicea avionului sfâşie norii zdrenţuiţi 
şi apăru cerul, de un albastru orbitor. Zdruncinăturile 

şi smuciturile încetară. Jack se uită pe fereastră. Culmile 
ceţoase rămăseseră în urma lor. 

— Şi acesta a fost doar craterul exterior, zise tatăl 
lui. 

Jack privi în jos, mut de uimire. 

Crestele erau împădurite, dar, în timp ce avionul 
cobora, un şes acoperit cu iarbă se întinse în faţa lor. 
Pretutindeni erau animale şi iarba, lacurile, râuleţele 
mici şi şerpuitoare străluceau cu putere. Peisajul de sub 
el era atât de îmbătător, încât Jack pricepu deodată ce 
îl atrăsese pe tatăl lui în Africa. 

— Priveşte, zise acesta, apăsând un buton de pe 
panoul de comandă. 

Podeaua avionului începu să se mişte. Jack ţipă — 
fundul avionului se desprindea! 

Un panou al învelişului culisă, dând la iveală un geam 
gros, fixat în podeaua cabinei piloților. 

Aruncând o privire prin podea ca şi cum ar fi 
fost fundul de sticlă al unei bărci, Jack văzu o turmă 
numeroasă: sute de animale sălbatice. Praful ridicat 
de copitele lor acoperea geamul, dar curentul de aer 
stârnit de avion îl împrăştia. Entuziasmat, bătu din 
picioare în sticlă. 

— Putem deschide asta? 

— Desigur, când începem marcajul! 

Ca la comandă, leii coborâră de pe stânci şi tăiară 
calea turmei. 

— Perfect! Tipii ăştia sunt ideali pentru marcat! 
strigă tatăl lui Jack şi se întoarse către ecranul radarului. 
Cele mai multe familii de lei se formează în jurul unui 
singur mascul tânăr şi puternic. După ce îl tranchilizăm 
din avion, coborâm şi-i implantăm un cip — chiar aici, 
îi arătă tatăl său, ducându-şi un deget la ceafă. Cipurile 
astea ne ajută să urmărim familia de lei, unde se duc ei 
şi cât de des vânează. lar când cipul nu mai transmite 
nimic, asta înseamnă că masculul marcat şi-a îndeplinit 
datoria de cap al familiei. Înseamnă că a murit. Dar puii 
săi vor continua să formeze noi familii. 

— Implantarea cipului e dureroasă? întrebă Jack. 

— Deloc. Un leu marcat poate să vâneze, să se 
târască, să înoate, să se bată cu alţi masculi pentru 
teritoriu sau pentru femele. Dar semnalul cipului său 
va ajunge întotdeauna aici, la mine, râse tatăl lui Jack, 
bătând cu palma în ecranul radarului. 

Jack dădu din cap. Aruncând o privire printre ghete, 
văzu un leu şi mai multe leoaice stând pe nişte stânci. 
Când avionul se apropie şi trecu pe deasupra, Jack se 
uită în ochii leului, care privea în sus, la aparatul de 


zbor. 

— Avem destulă benzină ca să încercăm să-l 
prindem pe masculul ăla? întrebă Alan, desprinzând o 
armă cu săgeți de pe peretele cabinei. 

Bruce îşi cercetă indicatoarele de bord. 

— Putem zbura încă vreo douăzeci de minute până 
va trebui să umplu din nou rezervorul. Dă-i drumul! 

Alan scoase câteva săgeți dintr-o cutie de pe podea 
şi le vâri în încărcătorul armei. Apăsă un buton ca să 
deschidă geamul din podea. 

— Stai! îl opri Jack. Tată, mă laşi pe mine? 

— Ştiu şi eu, Jack, răspunse acesta. Arma cu săgeți e 
mai grea decât pare şi, dacă-i pierzi echilibrul... 

— N-o să-mi pierd echilibrul. Am cărat toate cărţile 
vechi ale mamei până în pod, săptămâna trecută. Cre- 
de-mă, mă descurc cu lucrurile grele. 

Bruce întoarse avionul ca să treacă din nou pe 
deasupra leilor. 

Alan se încruntă. 

— Ăsta nu-i un joc video, ştii? 

— Tată, nu sunt copil. Pot s-o fac. 

Alan privi prin podea, în timp ce avionul se apropia 
de lei. 

— Dacă află mama ta... 

— N-o să afle, răspunse Jack hotărât. 


— OK. 

Alan se asigură că piedica era pusă şi-i întinse arma 
lui Jack. 

— Ealtău! 

Arma cu săgeți nu era mare — ţeava era mai scurtă 
decât braţul lui Jack de la încheietura mâinii până la 
cot —, dar tatăl său avusese dreptate. Era grea. 

— Ascultă, zise Alan, dacă ai nevoie să iei o pauză, 
nu îndrepta arma spre interiorul cabinei. O săgeată 
în Bruce şi îl laşi lat în două secunde. Ce greutate ai, 
Bruce? 

— Optzeci, răspunse Bruce. 

— Bun. Leii pot cântări până la trei sute de kilograme, 
aşa că o săgeată din asta e zdrobitoare. Dacă-l adormi 
pe Bruce când e la comandă, nu mi-ar plăcea să fiu silit 
s-o preiau eu. Sigur nu vrei să mă laşi pe mine să încerc 
primul? 

— Nu, nu. O fac eu, răspunse Jack, strângând mai 
bine arma în mâini. 

Tatăl său apăsă un buton. Panoul de sticlă din podea 
se deschise şi aerul rece năvăli înăuntru. 

— Acuma ai răbdare, strigă tatăl său, ca să acopere 
zgomotul. Aşteaptă până când Bruce coboară avionul 
chiar deasupra lui. 

— Îm-hmm. 

Jack simţi broboane de sudoare deasupra buzei de 
sus. Îşi trecu repede limba peste ea, ştergându-le. 

Turma de animale gonea pe sub avion, iar Jack văzu 
norii de praf ridicaţi de năvala copitelor. Spinările 
negricioase ale animalelor se uneau într-un torent de 
copite şi coarne, în timp ce leii se apropiau. Jack se aşeză 
pe burtă, la marginea deschizăturii, cu arma lângă el. 

— Uite-l! îl anunţă tatăl său, arătându-i masculul 
care stătea de o parte a turmei. Haide! 

Jack ridică arma cu săgeți şi încercă să-l ochească, 
dar leul era acoperit de norii de praf, aşa că-l pierdu din 
vedere. 

— Plimbă-ţi ochii odată cu turma, îl instrui tatăl 
său. 

Sfatul era bun: ochii lui Jack întâlniră leul — încă 
ghemuit la marginea turmei. Cele două leoaice veniră 
lângă el şi ţâşniră din nou înainte, împrăştiind animalele 
care goneau. Masculul, lipsit de experienţă şi sâcâit de 
uruitul avionului, şovăia. 

— Mijeşte ochii, strigă tatăl lui Jack peste vâjâitul 
aerului. Te ajută să ţinteşti! 

Din pricina curentului, pe Jack îl usturau ochii. Tinti 
şi apăsă pe trăgaci. Trăgaciul nu se clinti. 

— Piedica! strigă tatăl său. 

Jack întinse mâna s-o tragă. În timpul ăsta, o pală 
de praf veni de sub avion şi-l izbi în braţe şi în plină 
faţă. Jack se dădu înapoi de lângă deschizătură, tuşind 
puternic. 

— Ridică-te! strigă Alan, apucându-l pe Jack de 
umeri. 

Bruce apăsă un buton şi închise trapa. Alan deschise 
fereastra laterală a cabinei. 

— Trage de aici, zise el, potrivind arma din mâna lui 
Jack. Bruce, întoarce! 

Avionul se întoarse şi Jack zări cei trei lei în mijlocul 
şuvoiului animalelor care goneau. O femelă se agăţă, 
stângace, cu ghearele de botul unui animal, în vreme ce 
o altă leoaică îşi înfigea coltii în spatele lui. 

— Prost! chicoti tatăl său. 

„Ca şi mine”, răspunse Jack în gând, supărat pe el 
însuşi fiindcă uitase de piedică. 

Doborât de leoaice, animalul nu se mai putea mişca. 
Masculul se învârtea în jurul lor, nehotărât. Jack încercă 
să-l ia la ochi, dar era greu. Avionul se mişca, leul se 
mişca. Jack trase. Coada leului zvâcni, ca şi cum ar fi 
alungat un ţânţar. 

— Ratat. Trage din nou! comandă tatăl său. 

Jack execută. 

Masculul sări deasupra animalului doborât, laolaltă 
cu femelele, şi întregul grup se răsturnă. Dar animalul, 
cu botul şi spatele sângerându-i, izbuti să se scuture de 
prădători şi o luă la fugă. Leul se clătină pe picioare. 
Buimac, se lăsă pe labele din spate, răgând la umbra 
avionului ce trecea peste el. 

— Acum! strigă tatăl lui Jack. Nu se mai mişcă! 

Jack trase încă o dată în leu. Şi încă o dată. 

O mică pată de sânge apăru pe spatele leului. 

— L-am nimerit! ţipă Jack. 

— O să cadă din clipă-n clipă, strigă tatăl său. 

Sub ochii lui Jack, masculul se lăsă moale în iarba înaltă. 

— Bingo! 

Femelele fugiră către un bolovan — li se vedeau 
muşchii mişcându-se pe sub blana arămie. Când Bruce 
cobori avionul, motorul începu să tuşească, dar reuşi 
să-l redreseze cu ultimii stropi de combustibil şi ateri- 
zară exact în momentul în care motorul muri. 


Se dădură jos din avion şi merseră unul lângă altul. Jack 
tinea arma cu săgeți, reîncărcată, petrecută peste umăr. 

— Nu-mi vine să cred că l-am nimerit! exclamă 
Jack. Unde crezi că e, tată? 

— E pe-aici, pe undeva, zise tatăl său, zâmbind în 
faţa entuziasmului lui Jack. Luase în braţe coşul cu 
mâncarea de prânz şi ţinea în echilibru, sub bărbie, un 
bax de şase cutii de Cola. 

De cealaltă parte a lui Jack, şi Bruce zâmbi. Taşca lui 
de piele era plină cu recipiente de plastic umplute cu 
flacoane etichetate, mănuşi chirurgicale, un Polaroid, o 
cameră digitală şi nişte obiecte strălucitoare care arătau 
ca nişte stilouri — cipurile. Bateriile dinăuntru aveau să 
dureze vreo trei ani. 

Când Bruce şi Alan mergeau prin iarbă, îşi ridicau 
mult piciorul şi apoi îl coborau brusc, cu o bufnitură. 
Călcau apăsat, ca să-şi anunţe prezenţa şerpilor şi altor 
animale ascunse. Prima regulă de supravieţuire în 
desişuri: nu te lăsa înţepat de ceva pe care nu-l vezi. 
Fusese primul lucru pe care Jack îl învățase de la tatăl 
său, când ajunseseră la centru. 

Corpul galben-roşcat al leului apăru deodată în iarbă, 
parcă pe neaşteptate, încât lui Jack i se tăie respiraţia. 
Țânţarii roiau pe lângă botul leului şi în jurul rănii. Jack 
încercă să-l imortalizeze în memorie: blana prăfuită, 
coltii uriaşi, de carnivor, labele masive. Apoi leul se 
răsuci şi tântarii se împrăştiară. Animalul se ridică 
nesigur şi ochii săi somnoroşi ajunseră la acelaşi nivel 
cu faţa lui Jack. 

Jack îi văzu pe tatăl său şi pe Bruce înlemnind, dar 
continuă să meargă spre animal, din inertie, mai înainte 
să înţeleagă ce se întâmpla. Apucă arma atârnată pe 
umăr, tinti şi apăsă pe trăgaci. Era blocat. 

Tatăl său lăsă coşul cu mâncare jos şi îşi înălță braţele, 
făcându-i semn că avea piedica pusă. Panicat, Jack trase 
piedica. Nici nu mai ţinti, ci trase direct. Îl nimeri pe 
leu în piept, cinci centimetri mai jos de franjurii coamei. 
Leul încercă să facă un salt, dar apoi se prăbuşi, cu ochii 
sticloşi. 

Împietrit, Jack încă mai ţinea arma îndreptată spre 
leu, când tatăl său veni lângă el şi-l trase la o parte 
de-acolo. Apoi îl împunse pe leu cu vârful ghetei în 
burtă. Acesta scoase un mârâit somnoros. 

— E out, Jack, îl asigură tatăl lui. Nu cred că ne va 
mai face vreo altă surpriză pe ziua de azi. 

Bruce îşi deschise taşca de piele. Tatăl lui Jack scoase 
din ea un cip. I-l înfipse leului în grumazul său gros, 
ca pe o seringă, şi se dădu un pas înapoi. Parcă rupând 
vraja, îi făcu semn lui Jack să-i dea arma cu săgeți. Jack 
se smulse din şoc şi i-o întinse. 

— O singură încercare, murmură tatăl lui. Dacă ai 
fi vânat cu o suliță, numai atât ai fi avut. O singură 
încercare. 

— Ai reflexe bune, Jack, zise Bruce. 

După care ocoli corpul leului, îngenunche lângă el 
şi-i strigă: 

— Uite, aici l-ai nimerit din avion! 

Jack se repezi spre el. Văzu o mică rană, unde o pată 
de sânge se uscase sub omoplat, lângă şira spinării. 

Jack înghionti leul cu vârful ghetei. 

— E în regulă, cu două săgeți în el? 

— Va fn OK. Tatăl său măsură leul din ochi. E mult 
mai mare decât părea din avion. Trei sute douăzeci de 
kilograme, pe puţin. Vino aici, Jack! 

Tatăl său ridică una dintre labele din faţă ale leului. 

— "Ţine asta, să vezi cât de grea e! 

Jack trase aer în piept şi apucă laba. Era fără vlagă, 
dar tendoanele şi oasele dinăuntru se simteau dure ca 
nişte cabluri de oţel. 

— Cât o cântări asta? se bâlbâi el. 

— Vreo zece kilograme, din vârful ghearelor până 
la încheietură. 

Jack lăsă laba arămie înapoi pe pământ. 

Bruce scoase o ruletă şi Polaroidul. Măsură masculul 
de la cap la coadă şi tastă datele în laptop. Tatăl lui Jack 
îşi frecă fruntea pe sub borul lat al pălăriei. 

— Jack, vrei să-i faci nişte poze de aproape? 

— Desigur. 

Jack îşi scoase aparatul digital din rucsac. Se dădu 
mai înapoi, ca să ia un cadru mai larg. Bruce îşi pusese 
laptopul pe jos, chiar lângă labele din spate ale leului. 
Tasta, introducând informaţiile despre noul exemplar 
marcat. 

Tatăl lui Jack aşeză coşul cu mâncare în iarbă şi îl 
deschise. 

— Hai să mâncăm, strigă el. 

— Numai puţin, zise Jack, încă dându-se înapoi, 
căutând un cadru potrivit. 

În spatele lui nu era decât un platou de stâncă, golaş. 
Fără iarbă, fără niciun fel de tufă de după care să fi 
putut pândi vreun animal. În deplină siguranță. De pe 
stâncă, făcu o fotografie, prinzând leul, pe tatăl său şi pe 
Bruce, cu avionul în fundal. Întorcându-se, Jack călcă pe 
o piatră care se clătina şi-şi pierdu echilibrul. Se uită în 
jos. Sub bocancii lui, stânca plată era uscată şi zbârcită 
ca suprafaţa Lunii. 

În clipa aceea le văzu: urme de paşi! 

ăreau mai degrabă urme de palme decât de tălpi. 
Erau înguste, iar degetele erau lungi, ca acelea de la 
mâini. Numai că degetele mari nu păreau deloc umane, 
groase şi mult deschise în afară. Erau şase urme în şir, 
mergând către marginea craterului exterior. 
Ridicându-se în picioare, Jack privi inelul craterului 
interior şi îşi aminti că-l văzuse pe hartă. Nişte metereze 
stâncoase circulare, care păreau mai înalte decât lanţul 
peste care zburaseră. Piscurile erau învăluite de nori 
de furtună, mai negri şi mai ameninţători decât cei de 
deasupra inelului exterior. Jack trase concluzia că, dacă 
cineva supravieţuise trecerii lor, asta trebuie să fi fost 
cu vreo câteva mii de ani în urmă, înainte ca inelul să 


fie complet format. 

Sări şi strigă către tatăl său şi către Bruce, care veniră 
într-un suflet, de parcă Jack ar fi fost în mare pericol. 
Tatăl său văzu urmele şi se uită la Jack, năucit de-a 
dreptul. Îngenunche, atent să nu strice urmele, şi îşi 
puse uşor o palmă deasupra uneia dintre ele. 

Palma lui acoperea urma în totalitate. Îşi potrivi cu 
atenţie degetele în adâncitură. 

— Poţi s-o atingi, Jack, zise el încetişor. N-o să se 
sfărâme. E foarte veche. 

Jack îngenunche lângă el şi îşi lipi palma de urmă. 
Scobitura era întărită şi uscată, ca un os vechi. Jack 
se înfioră. Dacă erau într-adevăr vechi, ştia ce putea 
să însemne asta. Nu degeaba era fiul lui Alan Conran. 
Dovezi bine păstrate ale existenţei umane cu milioane 
de ani în urmă erau atât rare, cât şi foarte apreciate în 
cercurile ştiinţifice. La Laetoli, un alt sit de cercetări 
tanzaniene, nişte urme de paşi ca acestea le aduseseră 
descoperitorilor faimă şi avere. 

— Cetele de vânători primitivi trebuie să fi mers, 
zilnic, câteva ore până să găsească hrană. În drumul 
acesta, au lăsat urme, majoritatea dispărute, desigur. 

Ochii lui Alan străluceau, pe măsură ce se înflăcăra 
vorbind. 

— Dar mai există câteva locuri în lume — foarte 
puţine, Jack — unde urmele s-au păstrat foarte bine. 

Unele sunt în ceea ce au fost, cândva, terenuri mlăşti- 
noase. Dar acestea au fost făcute după eruptie, în cenuşă 
vulcanică răcită şi întărită. Aşa cum le vezi. 

— Cât de vechi sunt? întrebă Jack. 

Tatăl lui clătină din cap. 

— Nu pot să-ţi spun vârsta exactă înainte de a le 
data cu carbon, dar sunt vechi. Foarte vechi. 

— Sunt de primate, totuşi, nu-i aşa? 

— Maimuţele merg aşa, zise tatăl lui, ridicându-se. 

Făcu vreo câţiva paşi legănaţi, cu picioarele depărtate 
şi genunchii îndoiţi, apoi se opri. 

— Oamenii sunt singurele animale de pe lume care 
merg în două picioare cu paşi adevăraţi. Cine a lăsat 
urmele acestea îşi balansa greutatea de pe un picior 
pe altul, într-un mers neîntrerupt. Ăsta e un mers cu 
adevărat biped — maimuţele nu pot merge aşa. Când 
maimuţele merg în două picioare, se leagănă când 
într-o parte, când într-alta, pentru că genunchii lor nu 
se pot îndrepta de tot, aşa că, după vreo câţiva paşi, se 
lasă din nou în patru labe. Un mers biped susținut este 
o trăsătură specific umană. 

Se întoarse deodată spre Bruce. 

— Trebuie să vadă şi ceilalți de la centru urmele 
astea. E musai să le notăm poziţia. Avem vopsea în 
avion? 

Bruce dădu fuga până la aparat şi aduse un tub de 
spray cu vopsea din cabină. 

Alan luă tubul şi descrise un cerc larg în jurul urme- 
lor, marcând zona cu o linie roşie, în vreme ce Jack 
era ocupat cu fotografierea. Băiatul era mai mult decât 
încântat să fie inclus în această descoperire. Simţea 
într-adevăr că făcea parte din echipă. 

Pe când Bruce monta un trepied, auziră un geamăt 
înăbuşit. 

— La naiba, exlamă Bruce. Leul! 

— Unde e puşca? întrebă Jack. 

— Acolo, lângă el. Să sperăm că e încă ametit. 

Alan lăsă vopseaua şi alergă spre leul marcat, care se 
căznea să se ridice în picioare, cu balele curgându-i din 
bot. 

— Du-te de-aici! îl îndemnă el pe animal, dând din 
mâini. 

Şi el şi Bruce alergau în cerc în jurul leului, răcnind: 

— Pleacă! Pleacă! 

Auzindu-le strigătele, cele două leoaice ţâşniră din 
iarbă şi, în timp ce Alan şi Bruce fugeau înapoi, femelele 
se apropiară în salturi de conducătorul ametit al familiei 
lor, lingându-i faţa. Când cei trei se îndepărtară spre 
savană, atenţia lui Alan se concentră din nou asupra 
urmelor de tălpi. 

— Trebuie să ne ridicăm cu avionul în aer şi să 
facem câteva fotografii de sus. 

Alan se încruntă, uitându-se peste întinderea de 
iarbă înaltă. Cerul se întunecase, iar norii de furtună 
continuau să se reverse spre ei, peste inelul craterului 
interior. 

— De acord, Alan, zise Bruce, dar se pare că avem 
un front care vine drept încoace. 

— Craterul are o suprafaţă de mii de kilometri 
pătraţi, stărui Alan. Dacă nu mai nimerim drumul până 
aici? 

Jack se uită la tatăl lui, văzându-i faţa crispată de 
îngrijorare. Dacă pierdeau reperele urmelor, înţelese 
Jack, tatăl său avea să fie distrus. 

Deodată, începu să plouă. Cei trei strânseră 
echipamentul şi alergară spre avion. Fuzelajul nu-i 
apăra de vânt, aşa că Bruce scoase o prelată şi o propti 
pe patru bete pe care le avea în avion. 

— Ascultă, zise Bruce. Chiar dacă aş decola pe 
vremea asta, n-am putea face o fotografie clară, din 
pricina ploii. 

— Atunci aşteptăm să treacă, declară Alan. 

Alan, Jack şi Bruce se aşezară sub prelată şi mâncară 
sandviciuri, aşteptând să treacă furtuna. Deşi vântul era 
prea puternic pentru a decola, ploaia se opri pe înserat, 

aşa că Bruce trase marginile prelatei în jos, improvizând 
un Cort. 

Alan, arzând de nerăbdare să se întoarcă la urme, 
scotoci prin avion şi ieşi cu două reflectoare imense. 

— Vrei să mai arunci o privire la urmele alea, 
Jack? 

Jack atât aştepta. Înşfăcă un reflector şi îl aprinse, 
trimițând o rază groasă de lumină peste iarba udă din 
faţă. Alan îi strigă să meargă cât de zgomotos putea, 
chiar dacă lumina era destul de puternică încât să ţină 
departe prădătorii. Ajunseră la urme şi le luminară. 

— Nu pot să cred, zise Alan deodată. 

Jack simţi că i se face părul măciucă. Urmele erau 
pe o distanţă mult mai lungă decât reuşiseră ei să-şi 
dea seama mai devreme. Alan plimbă fasciculul 
reflectorului în lungul lor. Se întindeau pe mai mulţi 
metri, în direcţia craterului exterior. 

Jack îşi simţi inima luând-o la goană. Alan alergă până 
la capătul şirului de paşi, se aplecă şi îşi lipi palmele de 
urme. Se ridică, mijindu-şi ochii în spotul de lumină al 
reflectorului lui Jack, şi îi făcu semn să vină să arunce o 
privire. Jack se duse în fugă până la el, se lăsă pe vine şi 
cercetă cu atenţie solul. Urmele acestea erau mai puţin 
adânci, dar la fel de împietrite ca şi celelalte, umplute 
cu apă de ploaie. 

Alan se ridică şi îndreptă fasciculul într-un alt unghi, 
tinând reflectorul la vreun metru de sol şi luminând 
urmele din lateral. Apoi zise: 

— Astea sunt mai erodate. S-ar putea să fie mai 
vechi decât celelalte. Dacă n-ar fi fost pline de apă, 
poate că nu le-am fi observat. 

Îi arătă lui Jack cum fasciculul se reflecta strălucind 
în apa care se adunase în adâncituri. 

— Cred că ne uităm la un soi de potecă străveche 
de vânătoare. Pe măsură ce oamenii primitivi care au 
trăit în acest crater s-au înmulțit, probabil c-au epuizat 
resursele de hrană din jurul lor, aşa că au căutat noi 
terenuri de vânătoare, dincolo de Cazanul Vrăjitoarei. 

Îi răvăşi părul lui Jack. 

— Poate că eşti înzestrat, Jack, poate că ai darul 
descoperirii. Dacă n-ai fi zărit tu urmele astea, probabil 
Bruce şi cu mine nu le-am fi găsit niciodată. 

Jack nu mai avea grai. Gândul unor fiinţe primitive 
bipede, călcând pe acelaşi pământ pe care stăteau acum 
el şi tatăl lui, era năucitor. 

— Dar cum au izbutit să trăiască în crater, întrebă 
Jack, dacă vulcanul era activ? 

Alan râse încetişor. 

— Probabil s-au stabilit aici după ce vulcanul a 
devenit inactiv, când savana a început să pătrundă şi 


44 


URME ÎN TIMP 


în crater. Îmi închipui că locurile astea erau destul de 
izolate, chiar şi pe atunci. Păcat că au plecat. Pariez că 
am fi avut aici o comoară de mărturii ale diversităţii 
evoluționiste. 

Îşi plimbă reflectorul în jur. O pasăre îşi luă zborul, 
dar, altminteri, locul era destul de pustiu. 

— Stai jos, Jack, nu-i niciun pericol. 

Se aşezară unul lângă altul, pe cenuşa pietrificată. 

— Asta e o descoperire incredibilă, Jack. Nici nu-ţi 
poţi închipui câte vom înţelege despre evoluţie cerce- 
tând un loc ca ăsta. Dacă omul primitiv s-a dezvoltat în 
izolarea de aici, probabil că şi alte specii au putut s-o 
facă. Va fi nevoie de multă muncă asiduă ca să dovedim 
asta, dar, până te vei duce tu la colegiu, locul ăsta s-ar 
putea să devină un al doilea Olduvai”. 

Făcu o pauză. 

— Dacă o să obţin fondurile să-l sap. Dar, cu o probă 
ca asta — şi arătă către urmele de tălpi —, sunt sigur că 
voi primi banii. 


— Cât va dura, tată? 


Sit plio-pleistocen paleoantropologic, supranumit şi „Leagănul 
Omenirii”, cunoscut pentru descoperirile, excelent conservate, ale 
unor fosile hominide de aproape 2 milioane de ani vechime, de mare 
importanţă pentru cunoaşterea originii omului (n.tr.). 


45 


Petru Popescu 


— Dacă primesc subventiile, cinci ani. Poate chiar 
mai mult. Se întoarse către fiul lui, de parcă tocmai şi-ar 
fi amintit ceva. Doamne, cred că eşti rupt de oboseală! 
A fost o zi plină! 

Jack nu-i răspunse. Gândul că tatăl lui avea să fie 
departe de casă încă vreo cinci ani îl făcuse să uite de 
ora înaintată. 

Pe pământ, zări o pietricică rotundă, mai închisă 
la culoare decât solul cenuşiu. Jack o ridică şi se miră 
de cât de bine îi încăpea în palmă. O vâri repede în 
buzunar. Să-i amintească de noaptea asta. 


Când se întoarseră la cortul improvizat, Jack era atât de 
obosit că dormi buştean, în ciuda faptului că se culcase 
pe pământul tare, sub prelata scuturată gălăgios de vânt. 
Se trezi când tatăl lui îl zgâlţâi. 

— Să ne grăbim, s-a oprit puţin furtuna. 

Bruce umpluse rezervoarele şi deja pornise motoarele 
avionului. 

Zorii erau reci şi mohorâţi, iar vântul sufla cu putere 
dinspre inelul exterior. 

Îşi strânseră sacii de dormit şi prelata şi alergară la 
avion. Jack se întoarse în fugă după rucsac, apoi urcă 

iute în cabină, în timp ce tatăl lui trânti chepengul, 
închizându-l. Îşi puseră centurile de siguranță, iar Bruce 
acceleră avionul pe pajişte, până când se desprinseră 
de sol. 

— Jack, ajută-mă puţin. 

Alan îi puse grămadă în braţe cele trei aparate de 
fotografiat, apoi deschise panoul de jos, ca să facă poze 
prin geam. Cerul era senin, dar avionul scârțâia în 
vânt. 

— Dă-mi aparatul digital, strigă Alan, s-acopere 
vuietul vântului. Si numără câte fotografii facem — 
n-avem prea multă memorie pe card. 

Jack îi întinse tatălui său aparatul digital şi puse 
celelalte două aparate de fotografiat în sacul de zbor. 
Alan îi ceru lui Bruce să zboare mai jos şi mai încet. 
Bruce încercă să găsească un plafon de zbor liniştit, 
pentru ca Alan să poată face nişte fotografii clare. 

— Îmi pare rău, zise Bruce, apucând manşa cu 
ambele mâini. Vântul s-a schimbat. E mult mai puternic 
decât ieri şi ne împinge în crater. 

— Nu putem pierde urmele alea, Bruce! strigă Alan. 
Fă tot ce poti! 

Concentrându-se intens, Bruce manevră avionul mai 
aproape de sit, dar, în timp ce se apropiau, avionul se 
înclină spre crestele inelului interior. Vântul se năpustea 

asupra lor, lovind avionul din toate părţile, făcându-l să 
se clatine şi să se încline. 

— Vrăjitoarea. 

Remarca lui Bruce nu suna a glumă. 

Orientă avionul spre creste, zburând în direcţia lor 
şi apoi întorcându-se de mai multe ori. Alan îi întinse 
aparatul înapoi lui Jack. 

— Pune-l la loc, deocamdată. E prea puternică 
vijelia. 

Jack puse aparatul în rucsacul lui, căruia îi înfăşură 
bretelele în jurul braţului scaunului, ca să stea mai bine. 
Aripile avionului tremurau în vânt. 

— Alte urme! Uite! 

Alan arăta spre nişte urme ce semănau cu nişte ceşti 
micuţe înşirate pe pământ. 

— Hatawa! exclamă el entuziasmat, ca un vânător 
uimit de abundenta vânatului. 

Bruce se uită în jos, zâmbi şi rosti tăcut acelaşi cuvânt: 
„Hatawa!” Nu era un singur şir de urme, acolo jos — ci 
mai multe! 

— Cât de vechi? răcni Jack. 

Dar tatăl lui tocmai vorbea cu Bruce, care încerca să 
cârmească avionul. 

— N-are destulă forță, zbieră Bruce. Trebuie să ne 
întoarcem! 

Praful izbea în parbriz şi avionul se zgâlţâia. 

— Bine, hai să plecăm de-aici, încuviinţă Alan. 
Acum avem coordonatele — o să venim cu un avion 
mai mare. 

Îşi privi pătrunzător fiul. 

— Jack, nu-ţi face griji. O să ne întoarcem! 

— Cum zici tu, răspunse Jack. 

În clipa aceea, avionul zvâcni ca şi cum s-ar fi lovit 
de ceva solid. 

Jack auzi parbrizul spărgându-se. 

Deodată, centura de siguranţă a scaunului lui Bruce se 
desfăcu şi el fu propulsat în panoul de comandă. Capul 
i se bălăngănea pe spate, de parcă şi-ar fi rupt gâtul. 
Alan se întinse către manşă, dar avionul intră în vrie 
către crestele inelului interior. Colţii de stâncă izbiră 
sticla de sub picioarele lui Jack, spulberând-o. Raftul 
cu bagaje de deasupra lui se desprinse şi rucsacurile 
zburară cât colo. 

La pupitrul de comandă, tatăl lui Jack încerca să se 
lupte cu vântul, dar avionul fu absorbit peste creste, în 
crater. Se mai chinui câteva clipe să menţină avionul 
deasupra vârfurilor copacilor, dar unul dintre ei spintecă 
podeaua, biciuindu-i în trecere picioarele lui Jack. 


Jack vomită. 


49 


Petru Popescu 


Avionul se ciocni de o stâncă. Fuzelajul trosni, iar 
Jack, încă prins cu centura de scaunul lui, fu aruncat 
din avion. 

, 

Căzând printre copaci, scaunul i se fărâmă şi centura se 
rupse. Trecu în viteză printr-un salcâm şi simţi o durere 
sfâşietoare în braţul drept. Hainele i se agăţară de crengi, 
încetinindu-i căderea, în timp ce sus, pe stâncă, avionul 
izbucni în flăcări. În clipa în care picioarele lui Jack 
atinseră pământul, cineva sau ceva ţâşni din tufişuri şi îl 
pocni cu o piatră drept în faţă. Jack leşină. 


Creatura care aruncase piatra se pregătea să lovească 
din nou. Dar corpul care căzuse din cer zăcea nemişcat. 
Tocmai atunci, un alt obiect se rostogoli printre 
ramurile salcâmului şi se prăbuşi lângă corpul doborât 
la pământ. Un obiect strălucitor ieşi din sac, zumzăind şi 
scoțând clicuri după clicuri. Creatura îl izbi cu călcâiul, 
reducând definitiv la tăcere aparatul de fotografiat. 


50 


PARIEA A 2-A 


CAZANUL VRĂJITOAREI 


CAPITOLUL ÎNTÂI 


ack clipi de câteva ori în întuneric. Pipăi în jur. O ploaie 

de ţărână îi curse pe faţă şi pe piept: îngrozit, nu mai 
făcu nicio mişcare. Aerul mirosea a pământ jilav. 

„Unde sunt?” se întrebă Jack, făcând eforturi să-şi 
stăpânească impulsul de a intra în panică. Îşi întinse 
picioarele şi tatonă în jur, cu ghetele şi genunchii. 

Era viu. Frica era un semn de viaţă. 

Durerea îi străbătea trupul. Era rănit peste tot — la 
piept, la ceafă, la umeri şi picioare. Bratul drept, plin de 
noroi până mai sus de cot, parcă îl strângea şi ardea de 
atâta durere. Oare era rupt? 

Încercă să deschidă gura şi să strige după ajutor, dar 
buzele îi erau atât de umflate, că abia le putu mişca. 


Fiecare răsuflare era un chin. Îngăimă: 

— la-tă? 

Se strădui să strige ceva mai tare. 

— Tată? Bruce? Unde sunteţi? 

Deasupra lui, auzi răgetele amenințătoare ale leilor. 

Ascultă cu o atenţie disperată. Păreau atât de aproape, 
crude şi reale. Până ieri — ieri fusese? —, avionul, tatăl 
său şi Bruce îl protejaseră de pericol. Acum, pericolul 
îl înconjurase. O felină flămândă putea ajunge la el în 
orice clipă. Sau pereţii de pământ din jurul lui s-ar fi 
putut prăbuşi, astupându-i nările, sufocându-l. Spaima 
de a fi îngropat de viu era mai mare decât aceea de a fi 
atacat de lei. Jack se ridică brusc. Dădu cu capul de un 
tavan moale de pământ. Era într-un soi de groapă, care 
părea o vizuină, în iarba înaltă, ascuns de prădători. 

Jack simţi miros de cauciuc ars — roţile avionului. 
„Dacă avionul n-a explodat la impact”, gândi Jack, cu 
speranţă, „s-ar putea ca tata şi Bruce să mai fie încă în 
viață”. 

Dar apoi frica îl cuprinse iarăşi. Când roțile vor 
arde până la capăt, oare leii nu-l vor putea adulmeca? 
Îşi pipăi braţul umflat, dureros, scrâşnind din dinţi. 
Sângele şi pământul se amestecaseră, formând un soi de 
pojghiţă deasupra rănii. Acum nu mai sângera, dar se 
simţea mistuit de febră şi de sete. 

Durerea, setea şi teama îl împiedicau să gândească 
limpede. Îşi folosi braţul teafăr ca să se târască afară 
din vizuină. Observă că stelele de deasupra savanei 
pierduseră din strălucire şi spera că mai era puţin până 
la ziuă. Când ajunse cu umerii afară din groapă, văzu 
ceva ce semăna cu un cap tăiat. Jack ţipă, întinzându-şi 
braţul către forma aceea, dar, făcând asta, se rostogoli 
înapoi în groapă. 

Stătu câteva clipe acolo, făcându-şi curaj. Cap tăiat, 
cap netăiat, trebuia să iasă din groapa aia. Se târi din 
nou spre marginea acesteia, de data asta uitându-se mai 
bine la acel lucru de groază. 

Era un soi de tigvă', ca o papaya uriaşă, cu o crăpătură 
într-o parte, ce sclipea în lumina stelelor. 

O ridică de jos şi zeama i se scurse printre degete. Era 
groasă şi dulce la gust. Îşi înfipse degetele în crăpătură, 
dar nu putu rupe fructul în două. Stând în fund, în 
vizuină, cu fructul acela în braţe, încercă să facă un 
plan pentru următoarele câteva ore. O să se lumineze 
de ziuă. Atunci avea să se caţere afară din groapă, să 
meargă prin iarba înaltă până într-un loc deschis şi să 
strige după ajutor. Dacă tatăl lui sau Bruce îl puteau auzi, 


* Tigvă: 1. Plantă erbacee din familia cucurbitaceelor, cu fructe mari, 
de forme variate, de obicei bombate; fructul acestei plante. 2. Craniu 


(n.red.). 

aveau să-i răspundă. Strigătul l-ar fi dat de gol fiarelor, 
dar n-avea încotro. Dacă se va ivi vreo primejdie, o să 
fugă înapoi în vizuină. Multe animale îşi construiau 
bârloguri complicate, cu galerii, tunele şi mai multe 
ieşiri. Poate că şi asta era la fel. Jack strigă în bezna 
gropii, încercând să-i sondeze adâncimea. Ceva din 
modul în care pământul îi purtă glasul îi dădu senzaţia 
că nu era singur în vizuină. Era chiar sigur că, de fapt, 
era ceva acolo — lipit de el! Nişte ochi fosforescenţi 
sclipeau în întuneric. Îngrozit, Jack se repezi înnebunit 
spre ei şi simţi lângă el un corp îndesat, musculos. Dădu 
un pumn, lovind creatura în spinare, dar aceasta ripostă 


cu un picior în faţa lui Jack. Leşină din nou. 


Jack putea auzi păsările cântând. „Unele dintre păsările 
astea vor fi mâncate de prădători în următoarele câteva 
ore”, gândi el cu o stranie detaşare. „Pur şi simplu. Aici, 
orice poate deveni pradă. Unde e cuțitul meu? Am 
căzut din avion cu rucsacul înfăşurat în jurul încheieturii 
mâinii — ar trebui să fie pe-aproape. Poate că şi cuțitul 
mai e încă înăuntru. Am nevoie de cuţit, în caz că se 


întoarce creatura aia.” 

Se luminase puţin. Veniseră zorii. Jack se uită în jur 
şi văzu că vizuina se prelungea cu un tunel, cenuşiu de 
la lumina zilei. Se ridică din nou către ieşire. Dincolo de 
iarba înaltă, pe o stânca teşită, avionul încă fumega. 

„Nu sunt prea departe de locul accidentului”, îşi 
zise Jack, „dar cum am ajuns aici? Nu-mi amintesc să fi 
mers sau să mă fi târât. Oare am fost cărat?” Se gândi la 
creatură şi îşi aminti forţa piciorului acesteia. „Trebuie 
să fie o maimuţă”, conchise el. „Avea picior de maimuţă. 
Dar de ce m-a ajutat?” 

Nu auzise niciodată de maimute, mari sau mici, care 
să-şi facă vizuini sub pământ. 

În orice caz, indiferent ce l-o fi târât în groapa aceea, îl 
apărase, ca să nu devină hrană pentru lei. Deocamdată. 

„Deci acum ce urmează?” se întrebă el, aşezându-se 
mai bine în vizuină. „Trebuie să ies de aici. O să-mi 
păstrez forțele şi o să încerc să gândesc logic.” Ceva 
întunecat umplu intrarea în vizuină, astupând lumina. 
Un animal se târî către el. Jack intră în panică. Strigă: 

— Tată... Bruce...! Ajutor! 

În patru labe, cu lumina desenându-i conturul 
trupului, creatura se opri pentru o clipă, apoi continuă 
să înainteze. Jack îşi eliberă braţul rănit şi se scotoci 
înnebunit prin buzunare, căutând vreo armă. Nimic. Se 
holba îngrozit la creatura care se apropia. Avea păr rar 

şi tepos, ridicat drept în sus pe fruntea-i teşită. Nările 
erau două orificii mici, fremătătoare, iar ochii străluceau 
chiar sub linia părului. 

„O maimuţă”, se încurajă Jack, când lumina cenuşie îi 
dezvălui creatura. „O maimuţă mascul mică de înălțime.” 

Maimuta înaintă, apoi o mână ca de cimpanzeu îi 
întinse o frunză mare, cu apă strânsă în ea. Maimuta 
turnă puţină apă pe pământ, făcând o bălticică în noroi. 

— Mulţumesc, zise Jack răguşit. 

Maimuta vâri mâna la subsuoară şi scoase o piatră. 
Apoi, cu mâna sa cu degete foarte lungi, o ridică într-o 
poziţie de parcă ar fi fost gata s-o arunce. Şi atunci Jack 
văzu teama din ochii maimuţei. 

„i e frică de mine cum mi-e şi mie de ea.” 

Încă raționând, în ciuda spaimei care-l cuprinsese, 
Jack se târi în patru labe, cu capul în jos, ca un animal, 
complet vulnerabil, arătând supunere. Îşi afundă fata în 
baltă, mai înainte ca apa să fie absorbită în întregime de 
pământ. Bând în poziţia aceea, Jack îi dovedea maimuţei 
că era vulnerabil. Aceasta se aplecă puţin în faţă şi mai 
turnă câteva picături în bălticică. Jack linse apa până nu 
mai rămase nimic. 

Când îşi ridică fruntea, maimuta se trase repede la o 
parte din faţa lui, arătându-şi tălpile picioarelor, palide 
în lumina slabă din groapă. 

Jack se aşeză, cu gura mozolită de noroi. „Nu visez.” 
În loc să se ciupească de brat, îşi muşcă buza, umflată şi 
dureroasă. „Nu, sigur nu visez.” 

Îşi apăsă mâna murdară pe faţă. Pielea îi ardea. 
„Trebuie să fac ceva să-mi scadă febra”, gândi Jack. 

Lumina orbitoare a zilei pătrundea acum prin gura 
vizuinii. Maimuta se întoarse cu o creangă ruptă, pe care 
i-o fixă lui Jack de braţ, acoperind-o cu noroi. Pe Jack 
îl furnica pielea din pricina durerii sfâşietoare din braţ 
şi îşi dădu seama că ramura era plină de gângănii. Lângă 
el, maimuta se lăsă pe vine şi clipi. Începu să omoare 
gângăniile pe bratul lui Jack, strivindu-le de piele. 
Rana îi amorti. Maimuta scuipă pe braţul lui Jack ceva 
semănând cu un ghem de viermişori albi. Larve? În timp 
ce cu un picior îl ţinea pe Jack la pământ, apăsă cu botul 
larvele în rana deschisă. Jack nu se împotrivi. Privea 
uluit. Se simţea de parcă ar fi visat cu ochii deschişi. 

„Tipii de la centru or să trimită un avion de salvare”, 
gândi el, încercând să-şi dea seama pe deplin în ce 
situaţie şocantă se afla. „Trebuie să ajung într-un loc 
unde să mă poată vedea şi să mă ridic în picioare, ca să 
le fac semn când or să vină.” Apoi îşi aduse aminte de 
furtuna care se dezlănţuia deasupra crestelor. Oare un 
avion de salvare va putea să-şi croiască drum prin ea? 

Descurajat şi obosit, se lăsă să cadă într-o rână, 
urmărind cum maimuta îi îngrijea braţul. Cel puţin nu 


era singur. 

(in se trezi din nou, Jack îşi dădu seama că pierduse 
noţiunea timpului. 

O dimineaţă mobhorâtă, ploioasă, îl întâmpină când se 
târi afară din vizuină, ridicându-se în sfârşit în picioare, 
descălțându-se şi lepădându-şi hainele îndelung tăvălite 
prin noroi. Gol, îşi şterse noroiul de pe corp, în timp ce 
ploaia îl spăla pe faţă. Deschise gura şi bău apa venită din 
cer, apoi îşi încălţă din nou bocancii. Bandajul de noroi 
şi insecte nu se spălase de pe rana braţului. Uitându-se 
mai bine, îşi dădu seama că erau furnici roşii, mari. 
Mandibulele lor încă se vedeau înfipte în braţ, ca nişte 
copci. Larve grase şi albe împestrițau nămolul. Şi le 
scutură repede — maimuta şedea la doi paşi distanţă, 


cu o frunză mare care-i acoperea capul ca o umbrelă. 

Jack se holbă la ea, stupefiat. Acum, când nu mai era 
în semiîntunericul din vizuină, maimuta nu semăna cu 
niciuna dintre cele văzute de Jack vreodată. Faţa teşită 
se sfârşea cu o gură cu buze negricioase, iar dinţii îi 
erau verzi, pătaţi de la frunzele mestecate. Pe braţe i 
se împleteau muşchi proeminenţi, iar picioarele îi erau 
puternice şi groase. Sub pântece avea puf, dar restul 
corpului era lipsit de păr. Tălpile îi erau mai subţiri 
decât ale cimpanzeilor, iar degetele lungi, ca cele de la 
mână. Avea cicatrice pe tot corpul, dar păreau de mult 
vindecate. 

Jack îşi văzu rucsacul ud fleaşcă zăcând pe iarbă, în 
apropiere. Fermoarul îi fusese rupt de mica maimuţă 
sau se rupsese în cădere. Lângă rucsac era un bidon de 
apă, cu dopul scos şi aproape gol, un baton energizant 
năpădit de furnici şi aparatul foto digital, atât de rău buşit 
încât lentilele obiectivului erau complet desprinse. 

Ploaia se opri, iar maimuta îşi dădu frunza jos ca şi 
cum şi-ar fi scos pălăria, o aruncă şi se ridică. Acum, când 
o putea vedea din cap până-n picioare, Jack aprecie că 
avea cel mult 1,20 m înălțime. 

„Câţi ani o fi având?” se întrebă Jack, încercând să-şi 
aducă aminte ce ştia despre primate. „Probabil zece?” 
În general, arătau mai bătrâne decât oamenii de aceeaşi 
vârstă, pentru că feţele lor erau mai zbârcite. Uneori, 

puii de cimpanzeu păreau derutant de bătrâni. Dar mica 
maimuță din faţa lui nu avea riduri, în afară de cel de pe 
frunte, în locul unde îi începea părul tepos de pe cap. 
Cuta aceea se întindea aproape pe toată lăţimea frunţii. 
„E un copil”, hotărî Jack, mai puţin înfricoşat. „Dar ce 
fel de maimuţă face bandaje din furnici şi nămol?” 

— Unde sunt ai tăi? întrebă Jack cu jumătate de 
glas, nefiind sigur că era o idee bună să-i vorbească, 
pentru că s-ar fi putut speria sau ar fi putut-o stârni să-i 
răspundă agresiv. 

— iii, răspunse maimuta, uitându-se concentrată 
la Jack. 

Şi maimuţele vorbesc, îşi aminti Jack, în „treizeci 
şi şase maimuţeşti”, cum numea tatăl său cele treizeci 
şi şase de sunete de bază ale primatelor superioare. 
Fiecare dintre aceste sunete avea un alt sens — am găsit 
mâncare, simt un prădător, mi-e frică. Maimuţa tocmai îi 
răspunsese lui Jack. Cu un picior de-al său care semăna 
cu o mână, împinse aparatul de fotografiat, batonul 
energizant şi sticla de apă una lângă alta, aproape în 
linie dreaptă. Apoi scoase două pietre de la subsuori 
şi le aşeză pe pământ, lângă lucrurile lui Jack, care, cu 
toată buimăceala lui, aproape că pufni în râs. Dădu din 
cap, primind darul: 

— De acord, am nevoie de câteva dintr-astea. Te-ai 
gândit bine. 

Maimuţa se uită la pantalonii şi cămaşa lui Jack, 
întinşi pe iarba udă ca nişte piei lepădate de şarpe. Jack 
întinse mâna după pantaloni. Maimuta mârâi ascuţit. 
Jack îngheţă. Aceasta îşi plimbă rapid ochii de la bo- 
canci la picioarele lui Jack, la corpul lui şi, în final, la 
faţa lui. „Eşti diferit!” îi sugeră lui Jack privirea aceea 
întrebătoare. 

— Crezi că eu sunt ciudatul, murmură el. Da' de-un 
tip care umblă pe-aici cu pietre la subsuoară ce zici? 
Gata, ştiu, o sa-ţi spun Stone Boy! 

Parcă punând punct conversaţiei, maimuta îşi luă 
pietrele de jos şi dispăru, afundându-se în iarba înaltă. 

Jack îşi puse cămaşa udă şi pantalonii de camuflaj, 
îngreunaţi de apa de ploaie. Şterse batonul energizant 
de cămaşă şi îl înfulecă din două muşcături. Zahărul i 
se urcă imediat la cap şi se simţi ametit. La plecare, îşi 
pusese în rucsac două batoane. Dacă l-ar fi putut găsi pe 
celălalt, l-ar fi păstrat pentru ziua următoare. Poate că 
avionul salvator nu va ajunge mai devreme de mâine, 
ba chiar poimâine. Îşi luă rucsacul de jos, scurse noroiul 
din el şi îşi căută cuțitul de vânătoare african, care mai 
era încă înăuntru. Stone Boy îl ratase. Jack îl aruncă 
înapoi în rucsac, la fel şi bidonul de apă, gândindu-se 

că i-ar putea fi de folos. Acum trebuia să-i caute pe tatăl 
său şi pe Bruce. Găsi o tufă cu frunze mari, îngreunate 
şi aplecate de ploaie şi sorbi apa de pe ele până când îşi 
potoli setea, apoi o porni drept prin iarba înaltă. 

Vântul făcea cărare prin iarbă. Chiar în faţa lui, 
Stone Boy stătea nemişcat, foarte atent la ceva. Găsise 
dicţionarul de swahili al lui Jack şi îl deschise ca pe 
o nucă. Vântul îi frunzări paginile. Stone Boy tresări, 
iar umerii îi zvâcniră de parcă dicţionarul ar fi fost o 
fiinţă vie. Paginile fluturară înainte şi înapoi până când 
maimuta închise brusc cartea. Îi mângâie coperta 
lucioasă cu degetul mare, apoi îi frecă netezimea de 
obraz. 

„N-a văzut niciodată o carte. Şi îi e frică de ea!” se 
minună Jack. „Dar e atât de curios...” 

Jack se uită peste umărul maimuţei şi zări avionul 
prăbuşit pe o lespede stâncoasă la vreo cincisprezece 
metri mai sus de nivelul savanei. De la distanţa aceea, 
putea vedea că aripile îi erau rupte, iar botul şi coada îi 
lipseau cu desăvârşire. 

Jack ar fi dat oricât să-şi vadă tatăl stând în picioare 
pe stâncile acelea şi făcându-i cu mâna. Dacă nu era pe 
lângă avion, poate că plecase către marginea craterului 
şi încerca să aducă ajutoare. Jack se hotărî să verifice 
rămăşiţele avionului şi se îndreptă spre stânci. 

La vreo câţiva metri de Stone Boy, mărăcinişurile 
înalte foşniră. Un leu ieşi dintre ele, cu coama ciufulită 
şi labele înnoroite. Leul îşi plimbă privirea de la Jack la 
maimuţă şi înapoi la Jack. 

Jack ar fi vrut să avertizeze maimuta printr-un urlet, 
dar aceasta îşi ridicase deja capul. Leul făcu un pas 
către Stone Boy, care lăsă cartea din mâini şi se ascunse 
după un salcâm. Jack se scotoci prin buzunare. Nimic. 
Îşi aminti cum stătuse cu arma cu săgeți tranchilizante 
în mână, iar tatăl lui îi spusese: „O singură încercare”. 
Îşi vâri pumnul în rucsac şi îşi luă cuțitul. Dar lama 
acestuia era atât de mică, încât era inutilă împotriva 
unui leu. O singură încercare. 

— HAAAA! urlă Jack, ridicându-şi braţele deasupra 
capului. 

Leul se opri, apoi înaintă cu paşi mici şi umerii foarte 
aproape de pământ. 

Jack citise că mirosul de om îi nelinişteşte pe lei — 
poate că cel de năduşeală l-ar fi gonit. Jack îşi smulse 
cămaşa de pe el şi o aruncă spre leu. Leul o adulmecă 
şi se aşeză pe labele dindărăt, parcă buimăcit. În clipa 
aceea, nişte degete puternice îi înşfăcară mâna lui Jack 
şi îl traseră către stânci. Un alt leu, mai bătrân, apăru în 
spatele celui dintâi şi îl întâmpină cu răgete înăbuşite. 
Amândoi săriră asupra lui Jack şi a Stone Boy, care 

o rupseseră la fugă spre stânci, în zigzag, schimbând 
direcţia de mai multe ori. Jack îşi tinu respiraţia, dar 
nu de frică. 

— Cena..? 

Mica maimuţă din faţa lui fugea cât putea de repede, 
dar nicidecum ca o maimuţă. Stone Boy se ţinea drept, 
ridicându-şi genunchii aproape până la piept. Lui Jack 
nu-i venea să-şi creadă ochilor. Cum se putea aşa ceva? 

În clipa aceea, Stone Boy se repezi la un babuin care 
scormonea pe stâncă, izbindu-l cu putere. Babuinul 
ţipă şi deodată, de prin crăpăturile şi găurile dintre 
pietre, apăru o hoardă întreagă de confraţi. Când văzură 
leii, babuinii îşi dezveliră dinţii şi azvârliră cu fecale în 
feline, oprindu-le înaintarea. Joaca leilor se sfârşise. 

Stone Boy îl ridică pe Jack sus pe stâncă. leşiţi din 
raza leilor, izbucni într-un urlet de pură uşurare. Apoi se 
întoarse către Jack şi ţipă ascuţit, parcă spunându-i „Să 
nu te dai bătut niciodată, nici măcar în faţa unui leu!”. 
Jack râse nervos, înțelegând treptat că tocmai înfruntase 
cu adevărat moartea, pentru prima oară. Şi, îşi dădu el 
seama, o făcuse alături de un tovarăş care poate că era, 


la urma urmelor, mai mult om decât maimuţă. 

ack şi Stone Boy se întinseseră pe lespedea de piatră, 

gâfâind. Mai jos, hoarda de babuini îşi strânsese 
rândurile — se aşezaseră în fund şi se puricau între ei. 
Apropierea celor doi bipezi nu părea să-i deranjeze. 

Stone Boy se ridică, holbându-se la pielea lui Jack, 
care se înroşise rapid în bătaia necruțătoare a soarelui. 
Îi atinse umărul cu degetul arătător, îi ridică un picior 
încălțat într-un bocanc prăfuit, apoi şi pe celălalt. Jack 
încercă să rămână nemişcat, în timp ce Stone Boy ţopăia 
pe lângă el. Nefiind conştient de goliciunea sa, Stone 
Boy îşi plimbă mâna peste cusăturile pantalonilor de 
camuflaj, apoi le întoarse buzunarele pe dos. Se cocoţă 
pe o piatră şi îi atinse părul lui Jack, care era murdar 


şi tepos din cauza prafului, ca şi al lui. Îşi ridică umerii 

a nedumerire, parcă spunând: „Oricât de ciudat ai fi, 
totuşi eşti”. Îl atinsese pe Jack la fel de des cu picioarele 
ca şi cu mâinile. Mintea îi rătăcea: „Picioarele alea de 
cimpanzeu: se agaţă de piatră atât de bine, dar pot 
şi alerga. Şi atunci de ce picioarele de maimuţă s-au 
transformat în cele de om? Modul în care erau construite 
era unul dintre succesele evoluţiei!”. La o cercetare mai 
atentă, Jack îşi dădu seama că urmele lăsate de Stone 
Boy erau identice cu acelea pe care le găsiseră el, tatăl 
său şi Bruce pe inelul exterior al craterului. Jack rămase 
cu gura căscată. Deodată, pricepu strădaniile tatălui său, 
obsesia lui ca, împotriva tuturor piedicilor, să înţeleagă 
necunoscutul. O piesă din puzzle-ul acelui necunoscut, 
vie şi reală, îi salvase viaţa lui Jack. 

Munca de-o viaţă a tatălui său, chiar şi descoperirea 
urmelor din cenuşa vulcanică, nu însemna nimic faţă 
de emotia de a te afla în tovărăşia unei fosile vii. Dar, 
tinând cont de modul în care alerga, de forma feţei, de 
corpul fără păr, Stone Boy nu se potrivea cu niciuna 
dintre descrierile fosilelor umanoide pe care le studiase 
vreodată Jack. Nici Alan Conran, cu inteligenţa lui scli- 
pitoare, nu şi l-ar fi putut închipui pe Stone Boy aşa cum 
i se înfăţişa lui Jack. Indiferent cărei specii îi aparţinea 
Stone Boy, din câte îşi putea Jack da seama, se afla la 
ultimul popas al evoluţiei umanităţii de la străvechea 

primată la omul modern. Stone Boy era veriga lipsă 
despre care savanții nu ştiau că lipsea. O verigă despre 
care nici tatăl lui nu ştiuse că lipsea. 

„Fii în viață, tată”, îşi dori Jack în tăcere. „Fii în viaţă, 
ca să poţi să-l vezi.” 

Pierdut în gândurile sale, Jack îşi dădu seama deodată 
că Stone Boy dispăruse. Dar, până să intre în panică, 
maimuța apăru ţinând în mâini un animal micut. 
Părea a fi o veveriţă, dar Jack nu putea fi sigur, pentru 
că Stone Boy o izbise de un bolovan. Îi reteză capul 
cu o muşcătură şi îi întinse corpul lui Jack, invitân- 
du-l să mănânce şi el. Jack clătină din cap şi se întoarse 
cu spatele. Stone Boy îşi îndesă restul veveriţei în gură 
şi aruncă resturile în smocurile de coada-calului care 
creşteau între stânci. „Înţeleaptă alegere”, gândi Jack, 
privind planta. „Erbivorele nu pot ajunge până aici, sus, 
ca să te pască.” Stone Boy ajută veverita să-i alunece pe 
gât cu o sorbitură de apă de ploaie dintr-o crăpătură a 
stâncii. Jack îngenunche lângă o altă crăpătură, umplân- 
du-şi gura de apă, praf şi mici gâze înecate. Dar se sili 
s-o înghită. Oare ar fi putut mânca şi el carne crudă? 
Probabil, când foamea avea să-i învingă repulsia. Se uită 
la inelul craterului interior, pe care-l traversase avionul 
înainte să se prăbuşească. Norii de furtună continuau să 
se învârtejească deasupra crestelor. 

— Frank trebuie să ştie unde sunt, murmură Jack 
pentru sine. 

Frank avea să trimită un avion de salvare, cu 
paramedici şi experţi în a detecta urmele prin savană, 
un avion destul de mare cât să izbutească să treacă 
peste inelul interior. Tot ce avea de făcut Jack era să 
supravieţuiască vreo câteva zile şi să n-o ia razna. Planul 
său, deocamdată, era să-l găsească pe tatăl lui, care — nu 
se îndoia — îl căuta şi el pe Jack. Dacă n-ar fi zăcut în 
vizuina aceea câteva zile, probabil că l-ar fi descoperit 
deja. 

Jack şi Stone Boy porniră către avion, dar nu făcură 
decât vreo câţiva paşi şi dădură peste duhoarea de ars şi 
un nor de muşte pişcătoare. Jack se plesni peste piept şi 
peste gât, dar fără folos. O pală de vânt alungă în sfârşit 
insectele. Jack îi strigă lui Stone Boy: 

— Haide! Ndege! 

Bruce îi spusese că ndege însemna „avion” în swahili. 

— Haide! Ndege! Hatawa! 

Stone Boy alergă să-l prindă din urmă. 

Din faţa lor se auzi un scrâşnet ascuţit, pătrunzător. 
Avionul se mişca. Inima lui Jack începu să bată cu 
putere. Ocoliră o tufă înaltă şi văzură cârma desprinsă 
a avionului împlântată ca un topor uriaş în stâncă. 
O foaie de hârtie purtată de vânt trecu iute pe lângă 

ei — Jack se repezi după ea orbeşte, îmbrâncindu-l pe 
Stone Boy peste marginea stâncii. Jack se opri în loc şi 
se uită peste margine. Stone Boy deja urca înapoi. 

— Hai odată, îl îndemnă Jack, nerăbdător. 

Apoi alergă după hârtie şi o prinse, dându-şi seama 
imediat că era o bucată din hartă. O întoarse şi pe 
partea cealaltă, cu strania senzaţie că tatăl său o lăsase 
pe pământ dinadins ca s-o descopere el. În timp ce se 
căţăra pe peretele stâncii, Jack îl zări pe Stone Boy, 
care i-o luase înainte, uitându-se la ceea ce se afla pe 
lespede. Când ajunse şi el, văzu rămăşiţele fostei cabine 
a piloților şi un stol fremătător de păsări deasupra ei. 
Jack alergă spre epavă, dând din mâini ca să alunge 
păsările. Vulturii îşi luară zborul de pe cadavrul lui 
Bruce, pe care Jack îl recunoscu numai după peticul 
cu Creedence Clearwater Revival de pe umăr. Nu mai 
avea faţă. I se înmuiară genunchii. Lângă cadavrul lui 
Bruce se găsea o bucată din panoul de instrumente. 
Dar unde era tatăl lui Jack? Restul fuzelajului zăcea 
ca un delfin eşuat, cu carcasa de aluminiu carbonizată 
şi găurită. 

Atunci îl văzu. 

Tatăl său era în avion. Deşi cockpitul era distrus 
complet, corpul nu-i fusese catapultat. Era strivit de o 

bucată nespartă a parbrizului cabinei, cu faţa arsă, dar 
cu trupul ferit deocamdată de păsări. 

Până în clipa aceea, Jack crezuse că tatăl lui era viu. 
Acum nu mai avea nicio îndoială. Murise. Vulturii 
începură să se adune iarăşi pe fuzelaj, înclinând botul 
avionului în jos şi făcându-l să se hârjâie de stâncă. Jack 
ţipă şi se repezi la păsări cu o creangă, gonindu-le. Dar 
avionul se înclină şi mai mult când păsările îşi luară 
zborul, iar trupul tatălui său căzu înainte, cu ochii 
deschişi şi privind drept la Jack. 

Păsările îşi strânseră din nou rândurile. Jack le alungă 
iar, apoi se lăsă în genunchi şi începu să plângă. Stătea 
cu faţa în jos, în praful stâncii, umezind-o cu lacrimile 
sale, refuzând ideea morţii. Se simţea groaznic de 
vinovat. Dacă n-ar fi căzut din avion, probabil că i-ar 
mai fi putut ajuta pe tatăl lui şi pe Bruce. 

Într-un târziu, se ridică şi observă că Stone Boy îl 
privea, căţărat pe un bolovan din apropiere, cu părul 
zbârlit şi ochii măriţi. 

Păsările năpădiseră din nou fuzelajul, clătinând 
avionul şi făcându-l să alunece şi mai mult. Crăpăturile 
din fuzelaj se căscară mai larg, scrâşnind. Bucăţele de 
hârtie se împrăştiară din avion, iar Jack se ridică în 
picioare şi începu să sară după ele, încă sperând în mod 
absurd că va găsi vreun mesaj de la tatăl său. Descoperi 

alte bucăţi din hartă şi câteva notite în mâna lui Alan, 
mâzgălite pe foile unui carnet. Şi o fotografie color a 
unei africance zâmbitoare, cu dedicaţia: „Bruce, la mulţi 
ani!”. Vântul smulse fotografia, ducând-o departe. Jack 
îşi îndesă notițele tatălui său în buzunarul jerpelit. 
Păsările continuau să se înghesuie pe avion, făcând 
fuzelajul să scârţâie sub greutatea lor. Jack încercă 
să gândească logic: salvatorii vor căuta o epavă; dacă 
fuzelajul avionului rămânea întreg şi nu aluneca de pe 
stâncă, aveau să-l vadă cu uşurinţă din aer. 

Băiatul se hotări să rămână lângă epavă, dar gândul de 
a fi atât de aproape de trupul neînsufleţit al tatălui său 
era mult prea dureros de îndurat. Întinse ceea ce mai 
rămăsese din hartă şi o examină. Cazanul Vrăjitoarei 
se contura în partea dreaptă. Văzu Rezervaţia Ruaha 
aproape în capătul opus al hărţii şi îşi aminti că zburaseră 
trei ore spre vest, ceea ce însemna puţin peste cinci sute 
de kilometri. Între rezervaţie şi Cazanul Vrăjitoarei, 
Jack nu găsi niciun drum sau aşezare marcate pe hartă. 

Stone Boy bombăni din vârful bolovanului. Jack privi 
în sus, spre el. Dintr-odată, îşi dădu seama cât de mult 
îi dăduseră peste cap viaţa lui Stone Boy evenimentele 
care îi aduseseră pe ei doi împreună. Gândul acesta 
răsări atât de neaşteptat şi de clar, atât de ştiinţific, încât 
îi amplifică durerea pierderii tatălui. 

— Pleacă, zise Jack, răguşit. Pleacă, n-ai cum să fii 
de ajutor aici. 

La început, Stone Boy nu se clinti. Apoi ţâşni în 
spatele bolovanului şi reapăru în câteva secunde. 
Prinsese o altă rozătoare mică. Se aşeză, privind epava, 
în timp ce molfăia din mâncarea lui. Avionul alunecă 
încă vreo câţiva metri. Jack ar fi vrut să-i scoată din 
avion pe Bruce şi pe tatăl său şi să-i îngroape. Dădu fuga 
la rucsacul său, luă cuțitul african şi-apoi fugi înapoi 
spre avion şi se târî sub fuzelaj, căutând o cale să ajungă 
înăuntru. Pe când se uita disperat după o deschizătură, 
îşi dădu seama că probabil n-ar fi putut să îngroape 
cadavrele, chiar dacă ar fi reuşit să le scoată din cabină. 
Cuţitaşul lui n-ar fi izbutit nicicum să străpungă piatra. 
Ascultă cârâitul păsărilor flămânde şi se aşeză lângă 
avionul distrus, întrebându-se cum să împiedice epava 
să se fărâme mai mult decât o făcuse deja. Dac-ar fi 
găsit vreo două pietre mai mici, le-ar fi putut înţepeni 
sub botul epavei, proptind-o ca să nu mai alunece pe 
faţa stâncii. 

Jack începu să se simtă incredibil de obosit la gândul 
a ceea ce avea de făcut. Se uită în jur după Stone Boy, 
dar nu-l văzu. „S-a întors la viaţa lui, în sălbăticie”, se 
gândi Jack. Îşi simţi lacrimile căzându-i pe pumni. Într-o 
mână încă mai ţinea strâns cuțitul african. Plânse 

dezlănţuit, ştiind că nu-l putea auzi nimeni, în afară 
de păsări şi de sălbăticiunile atât de preocupate cu 
următoarea lor masă. 

— "Tată, ce-a fost în capul tău când ne-ai adus aici? 
se jeli el. Cum o să mai ajung eu acasă? 

Jack se rostogoli, ieşind de sub avion, şi lăsă cuțitul 
din mână. 

— Nu pot face asta fără tine, tată. Nu pot. 


Soarele cobori la orizont, colorând lumea în roşu. 

Păsările mai mari plecaseră, dar altele mai mici, cu 
penaj viu colorat, stăteau încă pe avion, ba intrând, ba 
ieşind prin găurile din jurul carlingii. 

Jack îi dădu ocol avionului, să vadă dacă putea lua 
ceva care să-i fie de folos. Dar aparatul era complet 
carbonizat. Se strecură pe jumătate în cabină, prin 
parbrizul spart. Pretutindeni erau bucăţi ascuţite de 
metal pe care le putea desprinde cu mâinile. Adună 
câteva. 

Apucă de ceva de la centura tatălui său şi-l smulse. 
Era un cuţit, de două ori mai mare decât cadoul său de 
la Bruce. Un cuţit de vânătoare, cu lama decolorată de 
foc. Mânerul de plastic cu model se topise, dar se răcise 

şi se întărise la loc. Era strâmb şi urât, dar se putea 
folosi. 

Busola tatălui său era încă legată de cureaua de 
la încheietura mâinii. Jack încercă s-o desfacă, dar 
încheietoarea se topise şi se lipise. Glasul tatălui său 
îi răsună limpede în minte: „o singură încercare”. Jack 
vâri mâna în buzunarul tatălui său şi scoase nişte notițe 
mototolite. Propriul nume îi sări imediat în ochi: 
„Jack...” 

Ştergându-şi ochii cu mâinile murdare, citi: 

„Încă mai sper într-o mare descoperire. Cazanul 
Vrăjitoarei nu seamănă cu nimic din ceea ce au văzut 
savanții până acum. Cine ştie ce comori au supravieţuit, 
timp de milioane de ani, în izolarea lui? Ofcial, 
bineînţeles, mă aflu aici ca să supraveghez leii. Dar n-aş 
fi surprins dacă Jack ar vedea prin camuflajul ăsta. Nu e 
o acoperire foarte convingătoare.” 

Jack înlemni. Tatăl său nu se afla aici ca să 
supravegheze leii? Şi atunci ce căutase? 

Jack împături frumos însemnarea şi o puse în rucsacul 
său. Apoi potrivi rucsacul pe piatră şi îşi aşeză capul pe 
el. Nu voia să se gândească la modul în care tatăl său 
îl adusese aici şi îl aruncase în calea primejdiei, fără să 
aibă atâta încredere în el cât să-i spună adevărul. 


x 

Se lăsă noaptea şi luna se ridică pe cer. Jack auzea 
vietăţile prin întuneric, ghearele scrâşnind pe piatră. 
Se întrebă dacă era hoarda de babuini. Se sculă din 
scobitura în care se ghemuise şi se uită peste marginea 
stâncii. Două leoaice urcau spre locul accidentului. 

Fără să se gândească, Jack dădu fuga la panoul cu 
instrumente, îl ridică şi îl azvârli în feline. Se izbi de 
stâncă şi sperie leoaicele, care săriră înapoi, pe pământ. 

Mulţumit că le tăiase avântul, Jack se ghemui iar 
sub stâncă, uimit de cât de frig putea fi noaptea în 
savană. Vreo câteva minute încercă să adoarmă, până 
auzi ceva râcâind piatra. Sări din nou în picioare. Luna 
strălucitoare îmbăia în lumină avionul — care se mişca! 
Alunecă pe pantă, cu fuzelajul desfăcându-se în bucăţi. 
Jack alergă să intervină, dar avionul trecu în viteză pe 
lângă el şi căzu dincolo de marginea stâncii. 

Dedesubt, un desiş de salcâmi se cutremură violent 
când avionul se prăbuşi peste el, dar apoi frunzişul se 
adună la loc, ca apa care înghite o corabie. Frunzele mai 
tremurară puţin, apoi încremeniră. Avionul dispăruse 
din vedere în întregime. 

Jack se lăsă pe stâncă, neputincios, în miasma 
stăruitoare a avionului ars. Jos, liniştea nopţii fu sfâşiată 
de răgetele leilor. Aşa avea să fie în fiecare noapte de-a- 
cum încolo? Câte nopţi? Trebuia să ticluiască un plan. 

Acum, când singurul semn destul de mare ca să atragă 
atenţia unui avion care ar fi survolat dispăruse, nu ştia 
unde ar fi fost mai bine să aştepte să fie salvat. Cel puţin 
de pe lespede ar fi putut fi zărit dintr-un avion. Dar, 
pe de altă parte, leii erau pretutindeni. Mai auzi şi alte 
animale. Râsul hienelor, un şacal sau un câine sălbatic 
urlând în apropiere. Stone Boy cum o scotea la capăt? 
Micii maimute de ce nu îi era frică? Sau îi era? 

Lui Jack îi era din nou cumplit de sete şi de foame, 
cum nu-i mai fusese niciodată în viaţa lui. Ştia că trebuia 
să coboare în iarba de la poalele stâncii şi să caute 
ceva de mâncare, orice, mai înainte să-l lase puterile. 
Primul lucru pe care avea să-l facă mâine, în zori, era să 
pornească la vânătoare. 

imineaţa, Jack începu să coboare de pe stâncă. 

Aproape de poale, văzu un copac devastat de o 
hoardă de babuini, care se băteau, ţipau şi smulgeau 
nucile de pe crengi. Nuci de mungongo! Tatăl său 
spusese că sunt comestibile. 

Jack alergă spre copac, îşi dădu jos rucsacul de pe umăr 
şi îl azvârli ca pe un nunchaku'. Babuinii îl bombardară, 
zgâriindu-i pieptul şi picioarele. Îşi dezveleau dinţii în 
faţa lui, mârâind ameninţător. El scoase cuțitul tatălui 
său şi şfichiui aerul cu lama — cel mai apropiat babuin 
intră cu umărul în raza acesteia. Sângele ţâşni din rană, 
în timp ce maimuta rănită căzu pe spate. Hoarda ţipă şi 
se retrase. Jack culese nucile din copac, încercând să le 

ocolească pe cele cu urme de dinţi. Se chinui să desfacă 
una, dar îi alunecă din mâini în ţărână. Luând nuca de 
jos, o curăţă de pantaloni şi se strădui s-o spargă în dinţi, 
dar era tare ca un glonţ. Zări o nucă gata deschisă, aşa 
că o luă de jos şi îşi aruncă miezul în gură. Îi alunecă 
pe gât înainte să apuce să-i simtă gustul. Apoi Jack zări 
o grămadă întreagă de nuci de mungongo desfăcute, 
abandonate de babuini. Mâncă încă un miez, de data asta 
mestecându-l. Era surprinzător de dulce. Jack se aşeză 
pe jos, înfulecând miez după miez. Scormonea cu limba 
prin găoacele cojii, apreciind geniul naturii care adăpostea 
substanţe nutritive în spaţiile cele mai mici cu putinţă. 

Îşi îndesă în gură un pumn de micji, mestecând 
zelos până simţi crampe în muşchii maxilarului. Vâra 
lama cuţitului african în cojile deja crăpate, căci nu-şi 
putea permite s-o tocească. Erau copaci de mungongo 
pretutindeni în jurul său. Ar fi putut umple cu uşurinţă 
rucsacul cu nuci. „Oare or să-mi ajungă pe tot drumul?” 
se întrebă Jack. 

Nucile cele mai mici, pe care nu le putuse deschide 
cu cuțitul, le duse pe o piatră joasă şi teşită, ca o tăblie 
de masă. Le tinu pe dală cu două degete şi le lovi cu o 
altă piatră. Dacă le izbea în vârf, se desfăceau frumos în 
două jumătăţi. Jack rânji, continuând să lucreze. 

La picioarele sale era o baltă nămoloasă, plină de coji 
goale de mungongo. 

Luă apă în căuşul palmelor şi bău. Era amară şi 
avea gust de minerale. „Ar trebui să mă obişnuiesc cu 
asta”, gândi Jack. Scoase bidonul de plastic din rucsac 
şi îl umplu cu apă mâloasă. Bidonul, iniţial de unică 
folosinţă, era acum unul dintre lucrurile sale cele mai 
de pret. Înăuntru, pete maronii se roteau şi se depuneau 
încet pe fund. Dacă ţinea bidonul nemişcat, nămolul se 
decanta, dar ce folos? Jack mai bău o gură şi speră că 
apa nu era plină de paraziți sau de bacterii. Atât i-ar 
mai fi trebuit acum, să se îmbolnăvească. De altfel, 
Stone Boy bea apă murdară, mânca şi carne crudă şi 
părea în regulă. 

Jack se întrebă dacă Stone Boy era singur. De bună 
seamă că avea părinţi şi probabil şi fraţi. Clanul său de 
maimute trebuia să fie pe undeva, prin savană. Oare cât 
de departe puteau f? 

Jack încercă să se concentreze. Dacă salvatorii n-a- 
veau să vină după el în următoarele câteva zile, trebuia 
să ia o hotărâre foarte importantă — să aştepte în 
continuare sau să încerce să-şi găsească singur drumul. 
Dacă alegea să rămână, probabil că trebuia să înveţe 
cum să se apere. Dacă alegea să meargă până avea să 
iasă din Cazanul Vrăjitoarei, probabil că va fi nevoit 
să vâneze ca să mănânce. Oricum, Jack va continua să 
mănânce şi să bea. Indiferent ce alegea să facă, trebuia 
să-şi păstreze forţele şi vigoarea. Odată ce avea să fie în 

formă, în caz că tot n-ar fi fost descoperit de salvatori, ar 
fi putut încerca să urce crestele craterului şi să meargă 
spre răsărit, până ce ar fi găsit un drum. 

Atunci îşi aminti — avea de traversat nu unul, ci 
două inele bătute de furtuni. 

Trebuia să fie destul de puternic ca să facă faţă 
vijeliilor, altminteri l-ar fi putut smulge de pe creste ca 
pe o frunză. 

Îl durea degetul mare. Făcuse băşică tot crăpând 
nucile. Rana nu era mare, dar dacă s-ar fi infectat... Îşi 
închipui degetul umflându-se şi infecția răspândin- 
du-i-se în corp. 

Cuprins de panică, se aşeză la poalele copacului şi 
trase adânc aer în piept. În clipa aceea, iarba din faţa 
lui se mişcă. Un leu ieşi precaut şi lipăi din baltă, chiar 
în locul unde îşi pusese el gura şi băuse, apoi sări pe 
piatra pe care Jack spărsese nucile. Se întinse pe burtă, 
parcă gata să tragă un pui de somn. Plin de cicatrice 
şi jupuituri, leul părea bătrân, iar când căscă, îşi arătă 
coltii ascuţiţi şi foarte galbeni. Când leul se lăsă într-o 
rână, apăru un altul — mai mic şi mai prăpădit. Se urcă 
pe piatră şi se aşeză lângă tovarăşul lui. Jack se furişă 
în spatele copacului de mungongo şi se lipi de pământ, 
neîndrăznind nici să respire. Avea un cuţit mare, dar la 
ce i-ar fi folosit, dacă leii l-ar fi mirosit? Ce ar fi făcut 

dacă în ochi li s-ar fi aprins flacăra aia galbenă a foamei 
şi ar fi sărit asupra lui? 

Aşteptă fără să facă vreun zgomot şi se strădui să 
încropească un plan, în caz că leii atacau. Jack încercă 
să-şi închipuie ce ar fi făcut Stone Boy. Trăia şi vâna 
într-un loc înţesat cu lei şi, cu toate acestea, reuşise 
să-l scoată pe Jack, care avea febră şi sângera, din calea 
primejdiei. Stone Boy, îşi dădu Jack seama, nu reacţiona 
pur şi simplu. Aplica şi strategii. Leii se aşezaseră pentru 
somnul de după-amiază, aparent nesimţind prezenţa lui 
Jack. În culmea nedumeririi, Jack înțelese deodată că 
nu-l puteau adulmeca. Babuinii îi acoperiseră mirosul! 
„Am avut noroc”, se gândi el, dând drumul răsuflării pe 
care nu ştia că şi-o ţinuse. Peste câteva momente, leul 
mai mare deschise ochii şi scoase un răget destul de 
slab. Probabil îşi chema leoaicele. Leul mai mare avea 
ochii pungiţi ca ai unui om bătrân. Răgea o dată, apoi 
îşi ciulea urechile, aşteptând răspunsul. Celălalt scoase 
şi el un răget, de încercare, ca un ucenic învățând de la 
magistrul său. Amândoi aşteptară un răspuns din ierburi, 
dar nu veni niciunul. Se ridicară, adulmecară prin aer şi 
scoaseră încă un răget. Tot nimic. În cele din urmă, leii 
se aşezară din nou pe piatră, punându-şi boturile pe 
labele din faţă, în vreme ce Jack se îndepărtă, târându-se 
pe burtă. Când ajunse la ceea ce socotea c-ar fi o distanţă 
sigură, se ridică şi o luă la fugă. 

În alergare, trecu pe lângă un copac mare. Îi rupse 
o creangă şi continuă să meargă, curăţând-o de coajă, 
folosind cuțitul tatălui său. Apoi luă una dintre bucăţile 
de fuzelaj pe care le adunase în rucsac, zimţată şi 
albăstrită de foc. O potrivi în vârful băţului, îndoind 
capătul bucății de metal în jurul lui, ca s-o fixeze. 
Acum Jack avea o suliță. A doua zi dimineaţa o să urce 
o colină şi o să încerce să-şi dea seama unde se afla. 
„Poate că”, îşi zise el, „un avion venit să mă salveze mă 
va vedea mai uşor dacă stau pe vârful unui deal”. Până 
atunci, ştia că trebuie să continue să meargă. În fata lui, 
tufele crescuseră în pâlcuri înalte, în care poposiseră 
mii de păsări, îndoind crengile şi făcând un zgomot 
asurzitor. Erau mici, probabil o specie de potârnichi 
sau de prepelite. Dacă ar fi avut nevoie să stea puţin 
şi să se odihnească, se gândi Jack, ar trebui s-o facă în 
apropierea păsărilor. În felul acesta, dacă s-ar fi furişat 
ceva spre el, ar fi pornit un asemenea tărăboi, încât Jack 
ar Îi ştiut imediat că se apropia un prădător. 

Unde era Stone Boy? se întreba Jack. Oare vederea 
avionului prăbuşit îl speriase şi-l alungase definitiv? Jack 
mergea cu rucsacul pe umărul stâng, strângând în mâna 
dreaptă băţul cioplit, cu vârful suliţei în sus. Sutura 
improvizată de Stone Boy funcţionase şi, cu toate că 
pe Jack încă îl mai durea braţul, rana se vindeca şi îi 
trecuse febra. 

În timp ce mergea, lui Jack începură să i se închidă 
ochii. Îi obosiseră chiar mai tare decât picioarele. Oare 
s-ar fi putut opri să se odihnească puţin? Unde erau 
păsările alea? Îi porunci braţului să îndrepte sulița 
înainte, picioarelor să meargă mai departe şi închise 
ochii. „Disciplină”, îşi spuse Jack. „N-am să adorm.” 

De undeva de lângă el auzi un soi de chicotit. 

Deschise ochii. 

Stone Boy stătea la doi metri distanţă, lângă un val 
de iarbă înaltă. Jack râse, vâri mâna în rucsac şi scoase 
o nucă de mungongo, întinzându-i-o. Stone Boy se 
uită la el curios, dar fără să pară surprins. „Oare m-a 
urmărit?” se întrebă Jack. Mica maimuţă înhăţă nuca 
atât de repede, încât îi zgârie lui Jack braţul cu unghiile 
sale murdare. Apoi îşi răsfrânse buzele, vâri nuca între 
dinţi şi o mestecă. După aceea întinse mâna spre sulița 
primitivă a lui Jack şi bolborosi agitat, neştiind ce să 
creadă despre ea. 

— Atât m-am priceput eu, zise Jack pe un ton 
firesc, încercând să stea drept şi să pară hotărât. 

Stone Boy nu păru convins. 

— Uite ce e, adăugă Jack, tocmai am dat peste 
doi lei şi am reuşit să scap nevătămat de unul singur, 
mulțumesc. Pot să mă descurc pe-aici, cu sau fără tine. 

Cu paşi apăsaţi, dădu să treacă pe lângă Stone Boy, 
care îi tăie deodată calea şi îl apucă de braţe, strângându-l 

zdravăn. Curiozitatea din ochii lui era nemărginită, dar 
se uita fix la ceva din depărtare. Jack îi urmări privirea 
spre ierburile înalte, unde o leoaică stătea pe labele 
dindărăt, adulmecând. În spatele ei erau încă vreo şase 
leoaice, cu prea mulţi pui învârtindu-se în jurul lor ca 
să poată fi numărați. Toate aveau capetele întoarse în 
aceeaşi direcţie, ciulind urechile. Jack auzi masculii 
răgând, ceva mai la distanță. 

Leoaicele ascultau. Erau atât de bine camuflate în 
iarbă, încât Jack îşi dădu seama că ar fi intrat drept în 
cercul lor, dacă n-ar fi fost Stone Boy. O leoaică, mai 
mică şi cu înfăţişare mai necoaptă, se aventură să ragă 
un răspuns. Dar mamele mai mari, cu pui, se întoarseră 
şi mârâiră ameninţător, iar cea tânără amuţi imediat. 
Jack se dădu înapoi şi apoi se lăsă pe vine. Observă cum 
braţele lui Stone Boy îi atârnau pe lângă corp, depărtate 
de şolduri — oare avea nişte pietre de vânătoare la 
subsuori? Jack se uită în jur, căutând un copac. Leii 
sunt prea grei ca să se urce în copaci, dar singurii arbori 
de prin părţile acelea, nucii de mungongo, rămăseseră 
mult în urmă. 

În stânga ierbii înalte văzu multe spinări mari şi 
negre, cozi şi urechi fluturând să alunge muştele. Bivoli 
de apă, o turmă întreagă, numeroasă, apropiindu-se. 
Auzindu-le mugetele, o leoaică mai bătrână ieşi din 
iarba înaltă. Părând ursuză şi neîncrezătoare, adulmecă 

aerul, văzu cei doi bipezi şi începu să vină spre ei. Jack 
ridică sulița, gata s-o folosească împotriva leoaicei care 
se apropia, dar vârful de aluminiu căzu. Stone Boy îşi 
miji ochii la ciudatul său tovarăş, intrusul care gonise 
un leu ţipând la el. Aşteptă, parcă să vadă dacă Jack 
avea vreun plan şi, când nu se întâmplă nimic, Stone 
Boy ridică o piatră de vânătoare şi o cântări în palmă, ca 
s-o apuce cât mai bine. 

Apoi se întoarse spre Jack, lăsând piatra în jos. Era 
rândul lui Jack, părea să spună. Şansa lui să arate ce 
poate. Dacă aşteptările lui Stone Boy aveau vreo legătură 
cu faptul că văzuse locul accidentului, întrezărind 
lumea căreia îi aparţinea Jack — înspăimântătoare şi 
totuşi de-un inedit ce-ţi tăia respiraţia —, asta Jack nu 
putea decât ghici. Stone Boy îl văzuse rostogolindu-se 
din avion. Căzuse, literalmente, din cer. Jack se întrebă 
dacă Stone Boy credea că putea să facă vrăji. „Arată-ţi 
puterile”, păreau să-l îndemne ochii maimuţei. 

Stone Boy îşi vâri piatra înapoi la subsuoară. 

Tremurând, Jack încă încerca să deducă intenţia 
leoaicei. Nu părea flămândă, dar se apropia de ei din ce 
în ce mai mult. Broboane de sudoare îi apărură pe frunte. 
Putu simţi mirosul propriei frici, cald şi pătrunzător. Şi 
felina i-l simţi. Jack răcni sălbatic, fluturându-şi braţele, 
dar leoaica nu se opri. 

Apucându-l de braţ pe Stone Boy, Jack se întoarse 
şi o zbughi către turma de bivoli de apă. Unul dintre 
aceştia îi apăru în faţă, cu ochii pe jumătate deschişi, cu 
nările fremătând. Dar Jack nu-şi făcea griji din pricina 
bivolilor. Erau nişte vite! Mirosul lor moscat îl izbi 
dintr-odată. Se strecură printre două exemplare masive, 
se ciocni de un altul, îl lovi cu pumnii şi privi în urmă. Şi 
Stone Boy se furişa printre bivoli, cu ochii aidoma unor 
mici tăciuni, murind de curiozitate să vadă ce avea să 
facă Jack. Acesta îşi smulse rucsacul de pe umăr şi lovi 
vitele cu el. Deşteaptă mişcare! Bivolii mugiră; viţeii se 
îngrămădiră înainte, urmaţi îndeaproape de mamele lor. 
Turma se năpusti spre lei, mugind şi mai abitir. Masculii, 
cu capetele plecate şi coarnele înainte, ţâşniră în frunte 
pentru a-i proteja pe micuţi. 

O copită ateriză pe bocancul stâng al lui Jack, 
nimerindu-l din plin. Căzu, iar bivolii se dădură la o 
parte, ferindu-l în timp ce goneau. 

Stone Boy se strecură printre ei şi-l trase pe Jack 
afară din drumul turmei. Jack gemu de durere şi se uită 
în jos. Îşi pierduse bocancul stâng, iar în gleznă simţea 
o durere ascuţită. Probabil şi-o scrântise. Odată ce se 
văzură în afara tumultului, Jack se aşeză şi îşi scoase 
şi celălalt bocanc. Stone Boy se lăsă pe vine lângă el şi 
tipā: 

— [ii-iii-iii! [ii! Liu! 

Planul lui Jack funcţionase. Mânase vitele spre familia 
de lei şi acum, privind printre picioarele bivolilor, Jack 
şi Stone Boy văzură leoaicele fugind cu puii în gură. 
Toate acestea fuseseră destul de uimitoare pentru 
Stone Boy, dar încă şi mai impresionantă era vederea 
picioarelor lui Jack, care acum nu mai erau ascunse în 
bocanci. Ţipă surescitat. 

Deodată, pământul de sub ei se cutremură. Bivolii 
veneau direct spre ei. 

Stone Boy îl înşfăcă pe Jack de cot şi-l sili să se ridice, 
dar îşi pierdură echilibrul şi căzură. Jack îşi sprijini 
greutatea în piciorul rănit şi ţipă. Stone Boy îl prinse de 
mijloc şi încercă să-l ridice în cârcă. 

— Lasă-mă jos, gâfâi Jack. Ai grijă de tine! 

Stone Boy mormăi şi se culcă la pământ, începând să 
smulgă iarba. 

— Ce faci? strigă Jack. Încetează! Trebuie să plecăm 
de aici! 

Băiatul încercă să se dea la o parte din calea bivolilor, 
dar, la primul pas făcut, durerea îl săgetă în tot corpul. 

Stone Boy muncea dezlănţuit, aruncând în spatele 
lui pumni întregi de rădăcini şi de iarbă. Privind peste 
umăr, la Jack, parcă îl îndemna: „Fă şi tu la fel! Mişcă-te 
odată!”. Jack se lipi cu burta de pământ şi îi urmă 
exemplul. Fără să se oprească, Stone Boy se întindea să 
adune din jur pietre mai mari şi mai mici, adăugându-le 

la grămadă. Când bivolii se năpustiră asupra lor, Jack, 
strângând din dinţi, aruncă tot ce-i veni la mână spre 
palisada improvizată. Cu puţin înainte ca primii bivoli 
să intre în ei, Stone Boy îl ridică pe Jack în vârful 
grămezii şi se încleştară unul de celălalt. Jack închise 
ochii, pregătindu-se să fie călcat în picioare. Dar în 
ultima secundă coloana bivolilor speriaţi se despică în 
două, curgând ca pe lângă o „insulă”. Mişcându-se ca 
nişte galioane, unii cârmeau la dreapta, alţii la stânga. 

Tremurând uluit, Jack privi turma trecând. Ocolind 
iute obstacolul, bivolii se mai loveau din când în când 
de el, dar evitau o ciocnire frontală. Un vițel se rătăci 
foarte aproape de ei. Stone Boy îl plesni cu palma şi 
numaidecât mai multe bivoliţe mugiră, iar viţelul intră 
repede la loc în turmă. 

Când turma încetini, cei doi se aşezară în sfârşit, încă 
gâfâind. Jack era atât de încântat că supravieţuiseră şi 
nu fuseseră făcuţi una cu pământul, încât izbucni în 
râs, luă un pumn de iarbă şi-l aruncă peste cap. Stone 
Boy îşi manifestă bucuria în felul lui, chiuind şi bătând 
rapid din picioare. 

— E atât de istet! murmură Jack, ca pentru sine. 

Dar, mai înainte să-şi poată continua gândul, leoaica 
bătrână apăru între cele două şuvoaie de bivoli. Aproape 
lipită de pământ, se ghemuia pe sub nenumăratele 

copite, făcând câte un pas, pe rând, astfel încât bivolii 
să n-o strivească. Îşi ţinea urechile pe spate, lipite de 
cap, şi ochii mijiţi. 

Jack îşi testă durerea din gleznă şi îşi dădu seama că 
nu putea fugi. 

— Las-o baltă ! zbieră el la felină. 

Leoaica se retrase, dispărând după un grup de bivoli. 

— Ha, ha! A mers! 

Jack se simţi neînfricat. Triumfător, îşi petrecu 
braţul pe după Stone Boy, care icni surprins, dar nu-l 
împinse la o parte. Jack şi Stone Boy stătură unul lângă 
altul şi priviră peste savană, gata să înfrunte împreună 


sălbăticia. 


În după-amiaza aceea, turma se strânse în jurul micii 
insule a lui Stone Boy, păscând ore bune, apoi se aşeză 
să rumege şi să se odihnească. Jack ştia că nu vor pleca 
până ce nu aveau să termine toată iarba din zonă, ceea 
ce se putea întâmpla a doua sau chiar a treia zi. Se simţea 
uşurat la gândul că el şi Stone Boy vor mai fi protejaţi 
de lei încă o zi. Totuşi, glezna lui, care se umflase ca un 
balon, îl durea îngrozitor. 

Mai târziu, o jumătate de lună, arătând întocmai ca 
o barcă, pluti în largul cerului. Jack încercă să adoarmă 

lângă Stone Boy, destul de aproape cât să-i simtă căldura 
trupului, dar stelele erau atât de strălucitoare şi de clare, 
încât nu-şi putea tine ochii închişi. În cele din urmă, se 
ridică în capul oaselor. În timp ce se uita pe deasupra 
turmei, silueta unei leoaice răsări din iarbă. Jack îşi 
închipui că stătuse ascunsă în tot acest timp, tăcută şi 
nemişcată, ca să nu stârnească încă o goană dezlănţuită a 
bivolilor. Acum, că turma se odihnea şi nu era atentă, se 
putea furişa până la Jack şi Stone Boy. 

Cu ochii sclipind în lumina lunii, leoaica se uită la 
Jack, care îi întoarse privirea. „Ar trebui să sar şi să 
tip”, îşi zise el. „Aş putea să trezesc bivolii şi să-i fac 
s-o calce în picioare ca pe o cârpă.” Dar durerea din 
gleznă îi aduse aminte cât de norocos fusese întreaga 
zi. Cuvintele tatălui său îi răsunară din nou în minte: 
„O singură încercare”. Poate că ar fi trebuit să-i acorde 
leoaicei învinse această singură şansă de a supravieţui. 
Încă privind-o în ochi, Jack dădu să se ridice. Leoaica 
fugi ca săgeata, îndepărtându-se în noapte şi dispărând. 

Jack se aşeză din nou lângă Stone Boy, care se răsuci 
în somn, îşi întinse braţele în lături şi suspină. Şi Jack se 


simţea în largul lui. Avea un prieten în savană. 

CRATERUL EXTERIOR AL 
CAZANULUI VRĂJITOARE, 
TANZANIA 


CAPITOLUL ÎNTÂI 


Di avioane se căzneau să câştige altitudine în faţa 
craterului exterior al Cazanului Vrăjitoarei. Norii, 
indicând furtuni pe cale să înceapă, alcătuiau o barieră 
aproape neîntreruptă. În frunte, într-un Helio Courier 
la fel de vechi ca şi cel al lui Alan Conran, zbura Frank 
Aoyama. Încerca să prindă curenţii ascendenti, sperând 
să treacă peste creste în zona de cer mai liniştită dintre 
cele două inele. Sarcina aceasta era deosebit de dificilă 
pentru el, dar părea aproape imposibilă pentru pilotul 
fără experienţă din cel de-al doilea avion, un bimotor 
Twin Otter. Pilotul, fost militar în aviaţie, nu era încă 
obişnuit cu izbucnirile temperamentale ale vremii din 
Africa. Se străduise să urmeze îndeaproape traseul de 


zbor al profesorului Aoyama, dar aplecările şi legănările 

continue îi făcuseră pe paramedicii din Otter să vomite 
în pungi. 

Singura persoană căreia nu îi era rău era Nancy 
Gwara, şefa echipei de paramedici. Născută în cartierul 
Queens din New York, Nancy se mutase în Tanzania şi 
se măritase cu un om de afaceri din părţile locului. 

— Nu există un antrenament mai bun pentru o 
călătorie zbuciumată decât să conduci o ambulanţă prin 
Queens, glumi Nancy. Vezi ceva, profesore? îl întrebă 
ea pe Aoyama prin staţie. 

— Nimic, răspunse Frank inexpresiv. 

Alan Conran nu mai putuse fi contactat prin radio 
de şase zile. 

Cu o zi înainte, cele două avioane zburaseră ore în 
şir în afara Cazanului, înaintând mult spre vest, apoi 
întorcându-se spre nord. În cele din urmă, făcuseră 
înconjurul complet, fără să zărească nimic pe sol. 

Pentru pilotul de pe Otter, dispariţia era un caz 
închis. 

— Profesorul Conran s-a prăbuşit. Pe partea asta a 
craterului sau pe partea cealaltă — ce mai contează? 
argumentase el, înainte ca avioanele să pornească 
în cea de-a doua zi de căutare. Frunzişul pădurii din 
locurile alea poate acoperi în întregime o epavă. Chiar 

dacă fuzelajul a luat foc, acolo plouă atât de mult că, 
indiferent ce ar arde, s-ar stinge foarte repede. 

Simţind că-l sprijină de la bun început, Frank se 
uitase la Nancy, căutând ajutor. 

— Guvernul ne-a împrumutat echipei voastre 
pentru două zile, zise ea. Hai să profităm de acest timp, 
profesore. 

Nancy ştia că erau în căutarea a doi adulţi şi a unui 
puşti de treisprezece ani, fiul profesorului. Pilotul 
studiase terenul, la fel cum o făcuse şi Alan Conran, 
dar ar fi putut supravieţui un băiat în savană de unul 
singur? 

— Soțul meu a fost crescut într-un trib, îi spuse ea 
lui Frank. A reuşit să reziste trei zile, singur în savană, 
la vârsta de nouă ani. 

Nancy nu era la fel de pesimistă ca pilotul. Savana îşi 
ascundea nenorocirile cu străşnicie, ştia asta, dar i se părea 
pasionant să plece în misiuni de salvare — în aceasta 
în mod special. Asistase la una dintre conferințele lui 
Alan despre arealele primitive din Tanzania şi îi stârnise 
imaginaţia cu ideile sale. În medii izolate, care s-au 
schimbat foarte puţin din Pliocen încoace, teoretizase 
Conran, ar mai putea exista încă plante şi animale pe 
care savanții le socotesc dispărute demult. În mod clar 
era un exaltat, îşi aminti Nancy. 

După mai multe ore de zbor deasupra versanților 
inelului exterior, echipa de căutare nu găsise nimic. 
Nancy oftă, sperând din ce în ce mai puţin. Radioul 
pârâi. 

— Trebuie să încercăm să trecem dincolo de creste, 
strigă Frank, ca să acopere zgomotul motorului. E 
singurul loc în care ar putea fi Alan. 

— Asta ne depăşeşte atribuţiile, răcnise pilotul 
Otter-ului. Slujba asta nu mă plăteşte destul cât să fac 
ceva atât de stupid. 

— Uite, răspunse Frank, am cercetat fiecare 
centimetru şi nici urmă de avion. Sunt gata să pun pariu 
că Helio al meu poate trece dincolo, iar dacă el poate, 
atunci Otter-ul tău nou-nouţ ar trebui să nu întâmpine 
nicio problemă. 

Frank ştia că trebuia să extindă zona căutărilor, 
altminteri era nevoit să declare echipajul lui Alan 
dispărut, probabil mort, fără altă dovadă că avionul lor 
se prăbuşise într-adevăr. 

— Bine, mormăi în cele din urmă pilotul, învoin- 
du-se. Dar dacă se întâmplă ceva cu avionul sau cu 
pasagerii mei, tu o să fii responsabil. 

Pilotul ştia că nereuşita descoperirii unui avion căzut 
l-ar fi pus într-o lumină foarte proastă. Guvernul tanza- 
nian primise cu entuziasm cercul oamenilor de ştiinţă 

ai lui Frank, care îi aducea regiunii atât faimă, cât şi 
venituri. Acum le oferise unul dintre cei mai buni 
piloţi ca să-i ajute să-l găsească pe unul dintr-ai lor. 
Cu toate acestea, pilotului nu-i plăcea deloc insistența 
încăpăţânată a lui Frank de a căuta avionul pierdut. 
Dar deocamdată nu putea face altceva decât să urmeze 
bătrânul Helio drept în norii de furtună. 

— De ce se fâţâie atâta? se plânse pilotul, încercând 
să rămână în spatele lui Frank, al cărui avion şerpuia de 
la dreapta la stânga şi înapoi. 

— Poate că urmează un râu, un lanţ muntos — vreo 
formaţiune geologică anume pe care o studia profesorul 
Conran, strigă Nancy, în vreme ce ploaia şi vântul 
răpăiau pe botul Otter-ului. 

— Nucred, îi strigă pilotul, drept răspuns. Cu ploaia 
asta, vizibilitatea e aproape nulă. 

Avionul lui Frank zvâcnea în vânt, iar pilotul Ot- 
ter-ului se chinuia să menţină aripile drepte. Carlinga 
se zdruncina, iar Nancy se ţinea strâns de ambele braţe 
ale scaunului. Dar atunci, cu Otter-ul pe urmele sale, 
Helio ieşi din norii de furtună, iar Frank balansă aripile 
avionului în sus şi-n jos, ca un căţeluş care îşi scutură 
apa din blană. Porni cu toată viteza înainte, spre verdele 


luxuriant al savanei. 

Pilotul avea dreptate. Frank nu urmărea nicio forma- 
țiune geologică anume. Înainte de ultima comunicare 
cu pilotul Otter-ului, îşi dăduse seama că secretul găsirii 
lui Alan ar putea fi chiar la bordul său. Şi Helio-ul lui 
Frank fusese folosit pentru marcarea animalelor — 
panoul instrumentelor sale conţinea un radar identic 
cu cel al lui Alan. Un semnal pe ecran i-ar fi spus exact 
unde se aflau leii pe care îi marcase Alan. 

Computerul radarului conţinea şi un fişier de 
înregistrări şi fiecare semnal apărea însoţit de data şi ora 
la care se efectuase marcarea. Înainte de a trece peste 
crestele inelului, Frank zărise trei animale marcate pe 
versanţii exteriori. Datele indicau că fuseseră marcate 
la primele zboruri. Lui Frank îi venise o idee — dacă 
Alan zburase în interiorul craterului pentru a marca 
animalele? În caz că avea dreptate, un semnal luminos 
avea să apară cu siguranţă pe ecran. 

Odată ajuns în siguranţă dincolo de craterul exterior 
al Cazanului Vrăjitoarei, Frank se uita cu speranţă la 
radar, când o lumină roşie se aprinse lângă indicatorul 
de combustibil. Era timpul să coboare şi să-şi reumple 
rezervorul. Frank alese o fâşie mai netedă de iarbă şi 
ateriză. 

Când Otter-ul se opri lângă el, pilotul îşi deschise 
cupola carlingii. 

În timp ce Frank scotea canistra de benzină din cala 
Helio-ului şi o turna în rezervorul avionului, pilotul 
Otter-ului porni în goană către el. Era urmat în fugă de 
Nancy Gwara, îngrijorată că temperamentul vulcanic 
al pilotului ar putea duce la vărsare de sânge, la mii de 
kilometri depărtare de cel mai apropiat spital. Dar când 
pilotul ajunse lângă Frank, acesta din urmă îi zâmbi ca 
un înţelept şi-i spuse: 

— Mulţumesc că ai acceptat să treci prin toată 
zgâlţâiala aia. Acum o să îmi iau din nou zborul şi o să 
arunc o privire pe-aici, în timp ce voi, prieteni, o să vă 
puteţi trage sufletul. Să-mi comunicaţi prin radio dacă 
vă vine vreo idee strălucită şi arătă spre cerul ciudat de 
senin dintre cele două cratere. 

— Aio oră la dispoziţie, îi spuse printre dinţi pilotul 
Otter-ului. 

Frank îi făcu semn de la revedere şi sări înapoi în 


cabina avionului său. 


Aflat din nou în aer, Frank se întrebă ce urmărea exact 
proiectul cu lei al lui Alan. Îşi aminti teoria lui, conform 
căreia leii au fost profund afectaţi de rapida schimbare 
a mediului şi de apariţia oamenilor pe domeniile lor. 
Alan sugerase că un pui de leu avea mai puţine şanse 

de a supravieţui în sălbăticie până la maturitate decât 
un om care trăieşte într-o zonă de război. 

„Pe aici nu prea au de ce să-şi facă griji”, gândi Frank, 
zărind grupuri de siluete ruginii pe stânci şi pe lângă 
gropile cu apă. 

Privi bordul, urmărind cum acul radarului mătura 
ecranul. Apoi apăru un punct licăritor. Un leu marcat 
se afla pe sol, undeva în apropiere. 

— Ştiam eu! exclamă Frank. 

Alan trecuse de inelul exterior! Dacă pe creste 
condiţiile atmosferice fuseseră asemănătoare cu acelea 
întâlnite de Frank mai devreme, pilotul lui Alan trebuie 
să fi făcut nişte manevre riscante ca să navigheze prin ele 
cu succes. Excesiv de cutezătoare, poate, dar iniţiativa 
lui Alan extinsese aria de cercetări cu mii de kilometri 
pătraţi. Frank recitise permisul de cercetare chiar în 
dimineaţa aceea, deopotrivă cu toate hârtiile din biroul 
lui Alan, căutând nişte indicii. În permis, Alan ceruse să 
marcheze numai familiile de lei de pe inelul exterior. 
Dar iată, chiar pe ecranul lui Frank, dovada că Alan 
mersese cu cercetările mai departe de atât. 

Frank zbură spre nord, înviorat la gândul că era pe 
calea cea bună. În acelaşi timp, era îngrozit că, în orice 
clipă, ar fi putut zări bucăţi dintr-un Helio prăbuşit. 
Acesta continuă să pândească vreun alt semnal pe radar, 

dar ecranul rămase întunecat. Oare Alan nu marcase 
decât un singur leu înainte de a cădea pradă misterioasei 
sale sorţi, care-l făcuse să piardă contactul prin radio în 
ultimele şase zile? 

Deşi nu văzuse nicio epavă sau fum în aer, Frank 
ştia că un avion aşa de mic, ca al lui Alan, s-ar fi putut 
fărâma atât de rău la impact, iar fragmentele ar fi putut 
fi atât de împrăştiate, încât nu ar mai exista un loc clar 
identificabil al prăbuşirii. Frunzişul pădurii, aşa cum îi 
amintise pilotul, ar fi camuflat avionul. Dar Alan ştia 
deja asta. Dacă i s-ar fi întâmplat ceva, fără îndoială ar 
fi încercat să aterizeze într-un loc în care să fie observat 
de salvatori. Poate că, îşi închipui Frank, Alan avusese 
o problemă cu radioul şi o defecţiune la motor în 
acelaşi timp şi fusese forţat să aterizeze în junglă. Asta 
ar fi explicat de ce nu trimisese niciun SOS şi de ce 
avionul nu era de găsit. Poate că Alan şi Bruce erau 
undeva dedesubtul lui, încercând să repare motorul 
ca să pornească iar în zbor. Dedesubt se găsea destulă 
apă — Frank îşi putea da seama după cât de verde era 
vegetaţia. Asta însemna că era şi hrană, destulă cât să-i 
țină în puteri. 

Cu toate acestea, Frank se întreba de ce Alan şi-ar 
fi riscat viaţa — ba, mai ciudat încă, şi pe cea a fiului 
său — ca să marcheze lei în interiorul craterului? 

— De fapt, ce urmăreai tu, prietene? murmură 
Frank încetişor. 

Se îndoia că Alan, deşi îşi asumase unele riscuri 
de-a lungul carierei sale, şi-ar fi pus intenţionat fiul în 
primejdie. Chiar dacă uneori se simţea vinovat că nu-l 
vedea mai des pe Jack, Alan îşi iubea fiul mai mult ca 
orice pe lume. Toată lumea de la centru ştia asta. 

Frank se întoarse şi zbură spre sud. Văzu familiile 
de lei dedesubt, dar ecranul radarului rămase întunecat. 
În timp ce examina terenul, se simţi copleşit de 
maiestuozitatea locului acela. Părea atât de vechi şi 
totuşi atât de viguros şi de viu. Piscurile craterului 
interior erau învăluite în ceaţă, pe cât de frumoase, pe 
atât de periculoase. Să-şi fi împins Alan expediţia şi mai 
departe? Cu Jack la bord, ce l-ar fi putut mâna să treacă 
hotarul acela periculos? 

„Trebuie să mă întorc cu un avion mai mare”, gândi el. 

Frank îşi dădu seama că Alan avusese secrete faţă 
de el. De un singur lucru Alan ar fi fost îndeajuns de 
interesat încât să pună astfel în pericol viaţa sa şi pe 
a fiului său: posibilitatea existenţei unui important sit 
fosil. Australopithecus afarensis, cel mai vechi om 
descoperit vreodată în Africa, era specialitatea cercetă- 
rilor lui Alan. Oare găsise vreun semn pe aici? Sau 
misterul acelui mare necunoscut îl atrăsese pe savant 

dincolo de al doilea inel? Oare proiectul său cu 
marcarea leilor era doar o acoperire? „Trebuie să aflu ce 
s-a întâmplat”, îşi zise Frank. 

Îşi dădu seama că, deocamdată, lucrurile erau clare. 
Al doilea crater, ascuns de norii ca de oţel întunecat, era 
de netrecut. 

Frank zbură înapoi şi ateriză cu avionul lângă Twin 
Otter. Paramedicii se uitau în sus la fuzelajul micului 
Helio, parcă încercând să descifreze din strălucirea sa 
rezultatul cercetării. 

— Nimic, profesore? întrebă Nancy Gwara, o între- 
bare de prisos, de vreme ce răspunsul era limpede întipă- 
rit pe chipul lui Frank, care tocmai ieşea din carlingă. 

Frank clătină din cap. 

— Atunci ne întoarcem la centru, interveni pilotul 
Otter-ului. 

Frank încuviinţă. Nu avea destulă energie pentru o 
ceartă. 

— Dacă ai nevoie de ajutorul meu mâine, se face, 
zise Nancy. 

— Mulţumesc, Nancy. Ei bine, continuă el, întor- 
cându-se către pilot şi ceilalți paramedici, se pare că 
pentru astăzi căutările s-au încheiat. 

CAZANUL VRĂJITOAREI, 
TANZANIA 


CAPITOLUL ÎNTÂI 


AN 
[» noaptea aceea plouă în savană şi peste turmă, ca şi 

peste Jack şi Stone Boy, care dormeau spate-n spate. 
Când Jack se trezi, turma de bivoli de apă plecase, iar 
cârtiţele şi rozătoarele îşi săpaseră muşuroaie, ieşind din 
pământul îmbibat de apă. Stone Boy se trezi şi prinse 
una, o omori cu dinţii şi aduse înapoi jumătate, pentru 
Jack. „Am nevoie de proteine”, chibzui băiatul. „Chiar 
şi de proteine negătite. Aş putea foarte bine să-mi 
încerc norocul cu această cârtiţă.” Prin urmare, muşcă 
din carnea crudă, caldă încă, şi i se întoarse imediat 
stomacul pe dos. 

Stone Boy o luă la fugă, apoi veni înapoi tropăind, 
aducând un ou pe care-l sparse drept pe buzele lui 
Jack. Jack mâncă gălbenuşul, crud şi plin de nutrienti, 

şi se simţi mai bine. Încă şchiopătând din pricina gleznei 
umflate, făcu vreo câţiva paşi prin iarbă şi văzu o 
bivoliţă născând. Se târî către o groapă cu apă, pe unde 
hălăduiau alte mame şi puii lor nou-născuţi. Mamele îi 
mângâiau cu boturile şi le lingeau blana. Jack privi în 
jur: niciun leu. Cum cerul se înseninase, groapa cu apă 
arăta albastră şi îmbietoare. Jack îşi închipui că e în altă 
parte, undeva în siguranţă. 

„Sunt lângă piscina din curtea din spate a lui Meg, din 
Pasadena”, se gândi el. „Tatăl lui Meg face hamburgeri 
pe grătar. În timp ce Jack încerca să-şi reînvie în 
minte mirosul delicios al cărnii sfârâind pe foc, Stone 
Boy se furişă până la el şi îl îmbrânci în apă. Jack ieşi 
numaidecât la suprafaţă. Stone Boy rânjea, dezvelin- 
du-şi dinţii. Jack îl apucă de picioare şi îl trase în apă. 
Stone Boy înota prost, bătând apa câineşte şi fără prea 
mare spor. Încercă să se ţină de Jack, care tăie apa fără 
grabă, îndepărtându-se din câteva mişcări de braţe. 
Deschizând ochii sub apă, Jack văzu hipopotami: doi 
scufundaţi şi trei plutind, cu frunze pe cap. Când băieţii 
ieşiră la suprafaţă, un pui nou-născut de hipopotam 
trecu pe lângă ei, lucios ca ţeava unei puşti. Stone Boy 
se căţără pe mal, dar, când Jack încercă să iasă şi el, 
Stone Boy îi dădu o lovitură zdravănă de picior. Jack 
căzu înapoi în apă. leşi din nou şi îi trase un pumn în 

umăr lui Stone Boy. Se măsurară din priviri, dar Stone 
Boy nu-i răspunse tot cu un pumn; doar stătea acolo, cu 
părul lui sârmos fluturând în vânt. 

— Vrei să ştii cât de tare sunt, ai? zise Jack. 

Stone Boy îi urmări gura, captivat de sunetul vocii 
lui Jack. 

— Vorbesc. E unul dintre lucrurile la care mă pricep 
cel mai bine. Îţi place? 

Stone Boy scoase un iiii pe patru tonuri diferite, de 
la foarte jos la foarte înalt. 

Jack râse. 

— Ce mai echipă facem, nu? 

Jack, începu să meargă în jurul bălții, hotărât să 
ignore durerea din gleznă. 

— Nimic n-o să mă oprească, zise el. O să-mi fac o 
altă suliță — una care n-o să se mai desfacă în bucăţi, de 
data asta! Apoi o să merg înapoi la avion şi-o să caut o 
brichetă sau nişte chibrituri sau câteva cioburi — doar 
de atât am nevoie. O să fac un foc. lar când or să vină 
avioanele de salvare, or să-l vadă de departe. 

Stone Boy se uita atent în ochii lui Jack, părând că 
procesează informaţia. Jack îi studie faţa. 

— Tu ce faci pe aici, de fapt? Cum de eşti singur? 

Stone Boy rămase mut, dar atent. 

— Corect. Bun răspuns. 

Jack îngenunche, luă nişte apă în pumni şi îşi spălă 
mâinile şi faţa. Stone Boy îi imită mişcările, stropin- 
du-se şi el cu apă pe faţă. Când îi intră nişte apă în nas, 
tuşi, apoi scuipă furios. Jack râse şi se duse la copacul 
lângă care se aflau rucsacul şi bocancii lui. Îşi examină 
bocancii jerpeliţi, dar care se mai puteau încă folosi. 
Jack îi încălță, trăgându-l cu băgare de seamă pe cel 
stâng peste glezna scrântită. Avea să meargă descult 
când se vor rupe de tot. Atunci îi atrase atenţia coperta 
lucioasă a dicționarului, călcat şi tăvălit prin iarbă. 
Jack îi frunzări paginile, apoi vâri conştiincios cartea în 
rucsac. Pixul şi carneţelul erau, din fericire, încă prinse 
de dicţionar. 

Folosind micul său cuţit african în chip de ferăstrău, 
Jack tăie două crengi subţiri dintr-un copac tânăr. 
Ascuţi cutitul de o piatră, alese creanga mai dreaptă 
şi îşi petrecu restul dimineţii transformând-o cu grijă 
într-o suliță. 

După ce-l privi o vreme, Stone Boy luă o piatră, 
ridică cealaltă creangă şi, încercând să-l imite, se tăie 
adânc la degetul mare. 

— Eşti competitiv. Şi prinzi repede. Asta-i bine, 
dar câte mii de ani ti-ar fi luat până ai fi făcut singur o 
suliță? 

Tatăl său îi povestise despre oamenii de ştiinţă care 
interveneau asupra subiecţilor. Cercetătorii voiseră să 
studieze triburi amazoniene ca mayorunas şi jivaros — 
grupuri izolate care nu întâlniseră niciodată oameni din 
afară. După ce au ajuns la faţa locului, cercetătorii au 
intrat în contact cu ei treptat, dar permanent, schimbân- 
du-le modul de viaţă. Aceştia îşi abandonaseră hainele 
tradiţionale şi se îmbrăcaseră cu tricouri şi pantaloni. 
Se mutaseră de la sate la oraşe şi îşi câştigau pâinea 
vânzându-le turiştilor mâncare tribală. N-aveau să se 
mai întoarcă niciodată la vechile obiceiuri. 

— Eu nu vreau să te schimb, îi zise Jack lui Stone 
Boy. Dar două capete sunt întotdeauna mai bune decât 
unul şi trebuie să găsesc o cale de-a ieşi de aici. Bănuiesc 
că şi tu eşti pe un drum al tău către un loc anume. 
Trebuie să ai vreo familie pe aici. Doar n-ai căzut din 
cer — eu am căzut. Ce glumă proastă! 

Stone Boy clipi, parcă încuviinţând. 

— Gata, hai să mergem! 

O luă înainte, încă şchiopătând puţin, către lespedea 
de piatră. Avionul alunecase de pe lespede şi se zdrobise 
în crângul de salcâmi de dedesubt, iar acum Jack încerca 
să uite că tatăl său fusese vreodată înăuntru. „Trebuie să 
aprind un foc”, îşi zise Jack. „Şi am nevoie de ceea ce se 
află în avion.” 

În mijlocul pâlcului de acacii era un luminiş, unde razele 
soarelui pătrundeau până jos, pe fuzelajul sfărâmat. 

Porci mistreți, cu mustăţi albe, râmau prin epavă de 
parcă ar fi căutat rădăcini. 

Ceva scrâşni sub tălpile lui Jack. Sticlă spartă. 

Adună câteva cioburi şi le vâri în rucsac. Văzu şi un 
ciob de oglindă şi îl luă şi pe acela. Exact ce îi trebuia. 
Putea lăsa epava mâncătorilor de leşuri. 

Dar tocmai când se întoarse să plece, o leoaică ieşi 
dintre copaci, făcu un salt şi prinse unul dintre porci. 
Ceilalţi guiţară şi încercară să fugă, dar dintr-odată se 
treziră cu leoaice de jur împrejurul lor, împingându-şi 
puii înainte şi înghiontindu-i cu boturile spre mistreți, 
încercând să-i înveţe cum să vâneze. 

Jack scoase ciobul de oglindă, prinse razele soarelui 
şi îndreptă fasciculul în ochii unui pui. Orbit, puiul 
chelălăi. Jack îşi plimbă fasciculul pe feţele felinelor 
şi acestea se opriră instantaneu. O leoaică porni spre 
băiat, îşi zgârie laba într-o bucată de tablă şi începu să 
geamă de durere. Celelalte leoaice, neştiind cu ce fel de 
primejdie aveau de-a face, îşi chemară puii. Familia de 
lei abandonă partida de vânătoare. 

„O mică răzbunare”, îşi zise Jack în gând. 

Stând în spatele lui, Stone Boy ţinea ridicată o piatră 
de vânătoare. Jongleria lui Jack cu oglinda îl surprinsese 
atât de tare, încât strigă uluit şi o rupse la fugă. Jack 
aruncă ciobul de oglindă înapoi în rucsac şi alergă după 
tovarăşul lui. 

Îl găsi pe marginea unei ravene, ţinând strâns sulița 
pe care n-o descojise încă de tot, holbându-se la Jack, 
uimit şi speriat. 

— Cu oglinda vom face un foc, îi spuse Jack. Ştii 
ce-i ăla un foc, nu-i aşa? Savana mai ia foc, uneori, de 
la căldură. 

Stone Boy continua să se holbeze la el. 

— Vino! Poţi să mă ajuţi, dacă vrei. 

Stone Boy se ridică, încă nesigur, şi apoi adulmecă 
prin aer. Arătă către valea seacă şi îngustă care şerpuia 
la picioarele lor. 

Se apropiară amândoi încetişor de margine şi se 
uitară în jos. 

Alţi lei. O leoaică şi doi masculi. 

Leoaica fusese încolţită de masculi. Mârâind şi 
zvâcnind din coadă, ea îi lăsă să o miroasă. Jack o 
recunoscu după cum şchiopăta — era leoaica bătrână 
care îi urmărise în timpul goanei bivolilor speriaţi. Îi 
recunoscu şi pe cei doi masculi — îi văzuse lângă nucul 
de mangongo, în ziua în care părăsise avionul prăbuşit. 

Uimitor, gândi el, savana se umplea de feţe cunoscute — 
fete de prădători, ce-i drept, însă cunoscute. 

Ca într-o zvâcnitură, leul mai tânăr sări la gâtul leoaicei. 
Fa îl lovi cu laba, dar el o trase în noroi, arătându-şi coltii. 
„Nu te lăsa! Nu te lăsa!” se trezi Jack c-o îndeamnă pe 
leoaică. Masculul mai bătrân o muşcă de bărbie, dar ea 
îşi smulse botul însângerat din coltii atacatorilor săi şi 
slobozi un scâncet prelung şi întretăiat. 

De sus, un alt leu mârâi. Părea totuşi a fi o femelă. 
| eoaica încolţită ţipă de parcă îşi recăpătase speranţa. 
Masculii dădură din cozi şi o mânară în sus, pe panta 
ravenei. Scoţindu-şi limba, îşi linse bărbia sfâşiată. 

Mai multe leoaice nevăzute răspunseră dinspre 
crângul de acacii. Poate că familia cu puii, familia de lei 
care răvăşise avionul, îi recunoscuse glasul. 

Masculul mai bătrân se împunse cu botul în coasta 
leoaicei captive, mânând-o către o neaşteptată pradă. 

Stone Boy se întoarse spre Jack. Privirea lui era 
alarmată şi îi făcu semn înapoi, către şesul cu iarbă 
unde păşteau bivolii: „Hai să ne întoarcem, vom fi mai 
în siguranţă acolo”. 

Dar Jack clătină din cap. 

— Nu ne putem întoarce. Pe oriunde am lua-o, am 


da peste lei. Trebuie să mergem înainte, nu înapoi! 

Auziră un chicotit răutăcios. Văzură hiene, ţinân- 
du-se după ei, la doar câţiva metri distanţă. 

Jack şovăi, cântărind opţiunile. Pe cât de tare se 
temeau de lei, îi puteau şi folosi. Jack alergă pe şirul 
urmelor de labe pe care le lăsaseră leii. Îi făcu semn lui 
Stone Boy să vină după el şi apoi fugiră amândoi, până 
când văzură din nou cei trei lei. De îndată ce hienele 
adulmecară leii, se retraseră. 

Leoaica încă mai mergea în frunte, iar masculii o 
escortau. 

„Vor să atace!” se gândi Jack. 

În timp ce fugeau după lei, Jack simţi că tatăl său era 
lângă el. „Ai dreptate, Jack. Leii au nevoie de o pradă ca 


să supravieţuiască. La fel şi tu.” 


În seara aceea, când cerul se întunecă, Stone Boy îl apucă 
de mână pe Jack şi îl îndemnă către un copac. Jack îl 
escaladă în câteva secunde. N-ar fi crezut că se poate 
căţăra atât de uşor! Aproape că scăpă rucsacul, dar 
Stone Boy îl prinse şi îl agăţă într-o creangă bifurcată. Ca 
un acrobat la trapez, ţinându-se de trunchi cu o mână 
şi sprijinindu-l pe Jack cu un picior, Stone Boy găsi o 
poziţie sigură pentru el, pentru Jack şi pentru rucsac, 

toate odată, apoi păru că se scufundă înapoi — nu, doar 
se atârnă cu capul în jos, ţinându-se cu picioarele de o 
creangă. Reuşi sa fure ouăle din cuiburile de pe crengile 
de dedesubt, pentru cină. 

Jack scotoci febril prin rucsac. Cioburile de sticlă 
erau încă înăuntru — le putea simţi colţurile prin 
țesătura elastică rezistentă. 

„Dimineaţă”, se gândi el, „când soarele o să se arate în 
spatele crestelor inelului interior, o să fac un foc mare 


cât să frigă şi păsările ce-or să treacă în zbor!” 


Tatăl lui Jack îi povestise odată despre un vânător din 
Africa, expert, de asemenea, în tehnici de supravieţuire. 
Într-o zi, tocmai când un leu se repezise la el, i se blocase 
puşca. 

Omul se trezise căzut pe spate, cu leul ţintuindu-l 
la pământ şi colții acestuia înfiorători deasupra feţei 
sale. Incisivii aceia lungi puteau decapita o zebră dintr-o 
singură muşcătură de grumaz. O singură muşcătură de 
faţa acelui vânător şi s-ar fi sfârşit cu el. 

Vânătorul a trebuit să gândească rapid. Folosind 
singura armă pe care o avea, l-a pocnit pe leu cu toată 


puterea drept în vârful nasului, ca să întârzie prima 

muşcătură care i-ar fi smuls faţa şi totodată o parte din 
creier. Apoi şi-a înfipt mâna dreaptă în gâtul leului. 

Cu toate că forţa muşcăturii leului i-a rupt braţul, 
pumnul pe care i l-a vârât în gât l-a făcut pe leu să se înece 
şi să-i dea drumul. Vânătorul s-a rostogolit într-o parte, 
sângerând abundent. A întins mâna după rucsacul în care 
avea un pistol şi l-a apucat cu mâna stângă. Când leul s-a 
năpustit din nou la el, a tras. Glonţul a trecut drept prin 
creierul leului. O singură împuşcătură şi leul era mort. 

Vânătorul îşi legase cu centura braţul făcut har- 
cea-parcea, apoi chemase un avion de salvare prin radio. 
Avionul l-a găsit grav rănit, dar viu. 

Jack visa că el era acel vânător, urmărind un leu care 
în orice clipă ar fi putut sări din iarba înaltă şi l-ar fi 
omorât. Cu ochii minţii văzu silueta felinei în depărtare, 
cu trupul ghemuit la pământ, cu ochii sclipind, gata să 
facă saltul. „O singură încercare”, se gândi Jack în visul 
său. „Fă-o să încline balanţa.” 

Tresări şi se trezi. 

Luna era strălucitoare, iar rucsacul atârna de un ciot 
în copac, chiar sub nasul lui Jack. Stone Boy dormea pe 
o creangă mai mare, într-o poziţie ce părea imposibilă: 
lungit pe burtă, cu braţele în jurul crengii, cu un picior 
vârât sub bărbia lui Jack, ţinându-l drept în timp ce 
dormea. Ceafa lui Jack se sprijinea de copac, iar fundul 

îi era îndesat în locul în care creanga se desprindea de 
trunchi. Nu putea să se mişte şi, când îşi dădu seama cât 
de departe de pământ era, nici n-a mai vrut s-o facă. Pe 
când încercă să-şi elibereze gâtul, piciorul lui Stone Boy 
se întinse instantaneu să-l reapuce în strânsoare. Jack îl 
bătu pe pulpă. Stone Boy nu se trezi. Jack îi desprinse 
piciorul de pe gât şi i-l lăsă pe un umăr, în vreme ce 
Stone Boy suspină de parcă aprecia noua poziţie, mai 
putin ciudată, şi îl tinu pe Jack țintuit de copac cu 
degetele răsfirate de la picioare. 

Jack rămase treaz o vreme. Încerca să vadă prin 
întuneric, simțind că priveliştea s-a schimbat. Putea 
percepe acum atâta luminozitate, de parcă ochii i se 
obişnuiseră cu o lume fără electricitate, neoane sau 
faruri de maşini. Sunetele păreau şi ele mai vii: frunzele 
foşnind, aripile bătând. Răgete şi chemări. Până şi tăcerea 
suna altfel, îşi zise el. Avea diverse grade de linişte. Cu 
puţin înainte de a se crăpa de ziuă, tăcerea păru să atingă 
culmea. De îndată ce soarele răsări, croncănitul păsărilor, 
nechezatul zebrelor, bufniturile copitelor şi zumzăitul 
gâzelor prin aer prefăcură savana într-o uriaşă cameră 
de rezonanţă, forfotind şi zbârnâind de viaţă. 

Jack se simţi ca şi cum vedea şi auzea pentru prima 


oară în viaţa lui. 

„Cred că încep să semăn cu tine, prietene”, gândi el. 
Şi zâmbi, alunecând din nou în somn. 

Se trezi orbit de lumina soarelui. Era singur în copac. 
Soarele era deja sus pe cer, luminând valea de dedesubt. 
Leoaica bătrână se întorcea agale dinspre crângul de 
acacii, cu un pui inert în fălci. Îl scuipă pe pământ, 
neînsufleţit. Doi masculi îi ieşiră în întâmpinare, sfâşiară 
puiul în două şi începură să mănânce. L.eoaica se întoarse 
şi şchiopătă înapoi spre vale. 

Când Jack se ridică în capul oaselor, frecându-şi 
ceafa înţepenită cu degetele, ea se întorsese cu încă un 
pui în bot. Toţi cei trei lei îşi ciuliră urechile, dar nu se 
auzi niciun sunet venind dinspre susul văii seci: familia 
de lei nu observase lipsa puilor. Leoaica trădătoare 
dădu drumul celui de-al doilea pui mort. Masculii îl 
devorară, apoi o lăsară pe leoaică să mănânce resturile 
de măruntaie. Jack privea hipnotizat. 

Deodată, tresări. Rucsacul ar fi trebuit să atârne în 
faţa lui, acolo unde Stone Boy îl agăţase când se urcaseră 
în copac. Dar acum dispăruse. Stând cocoţat pe creangă, 
se învârti în loc şi simţi coaja aspră sub tălpi. Era descult. 
Şi bocancii îi dispăruseră. Oare i-i scosese din picioare? 

Jack privi în jos, unde Stone Boy stătea pe vine, 
muşcând şi trăgând de rucsac cu dinţii. Materialul era 
atât de rezistent, încât nu-l putu sfâşia, aşa că, în cele 

din urmă, se dădu bătut, aruncând rucsacul cât colo. Se 
ridică şi tropăi mărunt, călcând ceva în picioare. Apoi 
apucă o piatră şi o izbi de pământ, de unde se auzi un 
zornăit. 

Oglinda, oglinda cu care să aprind focul! 

— Încetează! Încetează! răcni Jack, dându-se iute 
jos din copac. Stone Boy îi zdrobise bocancii lui Jack, 
care acum erau complet turtiţi şi rupti. Dicţionarul 
zăcea pe iarbă, nebăgat în seamă. Dar cuțitul îi capta- 
se interesul şi îl rupsese, lăsându-i doar cinci centi- 
metri din lamă. Jack călcă pe cioburile mici de oglindă, 
dar nici măcar nu simţi când se tăie în ele. Stone Boy îl 
auzi pe Jack venind şi se întoarse tocmai când Jack îşi 
repezea pumnul spre el, nimerindu-l drept în falcă. ÎI 
dobori pe Stone Boy la pământ şi se aplecă iute, disperat 
să salveze ce mai putea. „Fără oglindă, adio foc, adio 
semnalizare către vreun avion de salvare!” Jack înşfăcă 
rucsacul şi i-l aruncă în faţă lui Stone Boy. 

— De ce? zbieră el. 

— Ee-e..., îl imită Stone Boy şi apoi îl puse pe Jack 
la pământ cu o lovitură de picior. 

Se uita uluit la Jack. Si atunci expresia feţei i se 
schimbă, de la o curiozitate nevinovată la îngrijorare. 

Jack se ridică într-un genunchi şi îşi atinse faţa, 
mânjită acum cu ţărână şi lacrimi. Urlă la Stone Boy: 

— Asta-i tot ce am! 

Jack înşfăcă de jos cutitul bont şi cioburile de oglindă 
şi le îndesă înapoi în rucsac. Îşi culese bocancii de jos 
şi îi azvârli cât putu de departe. Deveniseră complet 
nefolositori. 

— Cum o să mai plec de aici fără bocanci? Ce mă 
fac acum? Nu ştiu de ce m-am gândit că m-ai putea 
ajuta. Nu eşti cu nimic mai breaz decât un babuin! 
răcni el furios, cu lacrimile şiroindu-i pe obraji. 

Trebuia să plece de acolo, cât mai departe de Stone 


Boy. 


Jack o luă la fugă, încetinind abia la marginea râpei. 

Se uită dincolo, pe malul celălalt, şi văzu leii, femela 
şchioapă şi masculii. Ea furase şi ucisese un alt pui. 
Unul dintre lei arunca pământ peste schelet, râcâind 
ţărâna cu ghearele, ca o pisică într-o cutie cu nisip. 
Apoi adulmecă rămăşiţele îngropate, parcă să se asigure 
că ascunsese bine urmele. Jack se bucură că leii tocmai 
mâncaseră. N-avea să le mai fie foame o vreme. 

Gazele dungate urcară în fugă malul, supraveghind 
cu ochi speriaţi leii. Erau atât de mulţi... Mânia lui Jack 


împotriva lui Stone Boy se aprinse din nou. 

— Idiotule, bombăni el cu glas tare. Am fi putut vâna 
împreună! Am fi putut avea gazelă la cină, în seara asta. 

Se lăsă să cadă pe un colţ de stâncă şi cernu printre 
degete cioburile din rucsac, găsind două bucățele puţin 
mai mari decât un timbru. Erau rotunde ca lentilele — 
acoperiseră probabil vreunul dintre instrumentele de la 
bordul avionului. 

Smulse câteva fire de iarbă uscată de pe stâncă şi 
le adună într-o grămăjoară pe pământ. Apoi fixă un 
ciob deasupra celuilalt şi focaliză câteva raze de soare 
deasupra firelor de iarbă, care începură să fumege. Un 
firişor de fum se ridică şi se îngroşă, un miez roşu-in- 
candescent formându-se în mijlocul grămăjoarei. 

Obţinuse o flacără. 

— Ura! urlă Jack şi îşi agită pumnul prin aer. A 
mers! Am reuşit! 

Se holbă la flacără şi la mâinile sale care aprinseseră un 
foc pentru prima oară în viaţă. Victoria aceasta cu focul 
îi schimbă perspectiva asupra lucrurilor. Totul i se părea 
promiţător, iar Jack deveni deodată încrezător că trupul 
lui îl va purta cu bine prin orice avea să-i mai iasă în cale, 
cu sau fără bocanci. 'Tălpile i se bătătoriseră deja de la 
atâta alergat, sărit şi căţărat. Erau aproape insensibile la 
solul savanei; dacă trebuia să-şi croiască singur drum ca 
să iasă de aici, n-avea să ducă grija picioarelor. 

Îşi luă cutitul şi începu să-i ascută lama boantă de o 
stâncă. 

Micul foc, nealimentat, îşi dădu duhul. Dar Jack 
rânji. Putea face altul. 

x 
Când se întoarse la copacul în care dormise, nu văzu nici 
urmă de Stone Boy. Scoase un suspin de uşurare şi ridică 
dicționarul ce zăcea în iarbă. Se hotărî să-l păstreze. 
Hârtia i-ar fi putut folosi să aprindă focul. 

Se uită cu atenţie în copac, pe jumătate dorindu-și 
să-l vadă pe Stone Boy pe vreo creangă. 

După-amiaza era încă strălucitoare, dar ştia că, 
în curând, amurgul avea să gonească erbivorele către 
zonele mai deschise din savană. Preferau locurile cu 
vegetaţie mai rară, unde leii nu se puteau ascunde cu 
uşurinţă. „Cine spune că nu pot vâna singur o antilopă?” 
se întrebă el. Era încă furios pe Stone Boy, deşi trebuia 
să recunoască faptul că-i lipsea. 

— Păcat, murmură el. Ai fi putut lua parte la un 
adevărat ospăț: o friptură de antilopă, bine rumenită. 


x 


Apoi auzi din nou o ceartă între lei, jos, în vale. 
Îşi dădu seama că-şi lăsase cioburile de sticlă pe 
stâncă. Îşi vâri dicţionarul la centură şi alergă înapoi, cu 

cuțitul rupt în mână. Când ajunse la colţul de stâncă, 
văzu familia de lei din crângul de acacii, vreo şase leoaice 
pe puţin, apropiindu-se de tâlharii masculi. Se părea 
că îşi dăduseră în sfârşit seama unde trebuiau să caute 
puii dispăruţi şi acum mărşăluiau, târându-şi cozile pe 
pământ. Câteva dintre ele ţineau în bot ultimii puii 
care scăpaseră cu viaţă. 

În direcţia din care bătea vântul, cei doi lei banditi se 
făcură una cu pământul şi aşteptară. 

Într-o secundă, leoaica trădătoare sări în fata suratelor 
sale, parcă anunţându-le că valea era sigură. Leoaicele 
continuară să înainteze, până când căzură drept în cursă: 
leii se năpustiră asupra lor cu ferocitate şi un ghem de 
trupuri încleştate se rostogoli într-un nor de praf. Jack 
zări cioburile, se repezi să le ia de pe stâncă şi se căţără 
din nou pe malul înalt. 

Atunci îl văzu pe Stone Boy pe malul opus. Se 
adăpostise după o tufă înaltă şi scormonea pământul cu 
picioarele, încercând să-şi lărgească ascunzătoarea. Când 
leii se încăieraseră, Stone Boy se ghemuise cât putuse 
mai jos, în vreme ce dinspre iarba înaltă şi dinspre 
crâng, pe la ambele capete ale ravenei, dădură năvală 
hienele şi câinii sălbatici, gâfâind atâtati. Întreaga savană 
părea răscolită de lupta leilor. Câţiva babuini îndesaţi 
coborâră de pe stâncă în vale. Jack îngheţă: babuinii 

aceia erau uriaşi, cum nu mai văzuse în viaţa lui. După 
ce luară cunoştinţă de conflict, se dădură la o parte. 
Atunci Stone Boy îşi iti capul din tufa sa şi, ridicând 
braţul, îi făcu semn lui Jack, peste vârfurile ierbii. Jack 
şovăi, apoi îi răspunse la fel. Stone Boy o rupse la fugă 
mâncând pământul în josul malului, cu paşi lungi, la fel 
ca cei ai unui om. Traversă ravena la doar câţiva metri 
distanţă de leii care se luptau, se ridică în mâini peste 
margine şi se opri, spăsit, în faţa lui Jack. 

Apoi se aplecă şi râcâi pământul, adunând un pumn 
de ţărână, găsi un bob minuscul de sticlă în el şi i-l 
întinse lui Jack — Na! —, scoțând un sunet tânguitor: 

— Ee-e. 

— E în regulă, şopti Jack, acceptând micul dar de 
impăcare. 

Stone Boy dădu din cap şi îşi îndoi genunchii, făcân- 
du-şi corpul mai mic, în semn de recunoaştere a 
dominaţiei lui Jack, dar ceea ce îi transmitea de fapt, 
ghici Jack, nu era despre dominație şi supunere. Îşi 
aminti că tatăl său îi arătase nişte documentare despre 
cercetările lui Jane Goodall asupra cimpanzeilor. Cim- 
panzeii puteau comunica cu oamenii, iar acum Jack 
vedea că şi un om primitiv făcea asta la fel sau chiar 
mai bine. Stone Boy îi dădea de înţeles că greşise când 
îi distrusese lucrurile şi mai mult decât atât. Stone 

Boy comunicase cu Jack încă de când îi împachetase 
braţul în noroi şi furnici şi de când lăsase insectele să îi 
închidă rana. Chiar şi pe atunci ochii lui, gesturile sale 
conţinuseră mesaje. Stone Boy îl protejase pe Jack şi 
căutase să-i câştige încrederea din prima zi. Ce minunat 
era să ai un aliat în locuri ca acestea. „Împreună”, se 
gândi Jack, „putem reuşi să ieşim de aici”. 

Stone Boy se ridică, parcă spunând: E timpul să ne 
urnim din loc. 

— Stai, zise Jack. 

Se întoarse spre un copac şi rupse o creangă de la 
poale. Stone Boy se aşeză pe vine, privind concentrat 
cum îşi mişca Jack mâinile în timp ce lucra. Acesta 
descoji un capăt al crengii, cioplindu-i un vârf ascuţit, 
ca de suliță. 

— Încă nu e o suliță, zise Jack, dar deocamdată 
merge. 

Privirea lui Stone Boy era atentă, dar şi vulnerabilă 
şi apropiată, în acelaşi timp. Jack şi-l închipui copil, 
rostogolindu-se în jur, printre ceilalţi oameni primitivi, 
tribul său, o creatură micuță cu părul tepos care se legăna 
prin copaci şi, cu toate acestea, mergea pe pământ cu 
paşi siguri. lată cum părea să înveţe chiar în clipa ace- 
ea — probabil că la fel învățase şi să arunce pietrele de 

vânătoare, de la ceilalţi fraţi sau de la părinţi. Unde era 
tribul său? 

Stone Boy îşi aşeză mâna pe a lui Jack, parcă 
spunându-i: „Haide, vino după mine?”. 

O luară înapoi spre ravenă, ghemuindu-se când 
ajunseră la marginea ei. Uitându-se în jos, văzură că 
leul mai bătrân ucisese o leoaică. Încă îi mai strângea în 
fălci grumazul neînsufleţit. Celelalte leoaice îi săriseră 
în spinare, încercând s-o elibereze pe sora lor, dar în 
zadar. Leoaica trădătoare se ocupa cu vânatul ultimilor 
doi pui rămaşi în viaţă. Se repezi şi le muşcă picioarele 
din spate, lăsându-i infirmi, unul după altul. Masculii 
tâlhari aveau să termine treaba. Leoaica moartă căzu din 
fălcile leului şi rămase nemişcată la pământ. „Puteam fi 
eu în locul ei”, gândi Jack. „Voi fi eu, dacă nu ies de aici 
mai repede.” Se simţi îmboldit să se ridice şi s-o ia la 
fugă, fără să se mai oprească până ce va ajuns dincolo 
de craterul exterior. 

În vale, o mamă tânără, acum lipsită de pui, o atacă 
pe leoaica trădătoare. Se rostogoliră pe jos, într-un 
ghem strâns de trupuri, muşcându-se şi zgâriindu-se. 
Masculii interveniră în încleştare şi o ţintuiră la pământ 
pe mama fără pui. Ea se rostogoli pe spate supusă, iar 
cei doi masculi o lăsară în viaţă. Atunci leii mânară 
femelele către ravenă. 

În timp ce leii escortau grupul învins, o ceată de 
hiene năvăli în ravenă. Urmăriseră lupta de sus, de pe 
mal, şi se pregăteau să se ospăteze din leoaicele moarte. 
Dar când zăriră cei doi bipezi, se întoarseră către ei, 
să-i înconjoare, întrecându-se să obţină o pradă proas- 
pătă. Stone Boy îl trase de mână pe Jack, îndemnân- 
du-l s-o ia pe urmele leilor. Jack rămase puţin pe loc, 
încercând să cântărească opţiunile. „Haide”, îl implora 
faţa îngrijorată a lui Stone Boy, „trebuie să mergem 
după lei”. 

„Are dreptate”, se gândi Jack uimit. „Leii sunt ocupați 
acum cu alcătuirea unei noi familii şi vânează doar o 
dată la patru sau cinci zile — în intervalul acesta, dorm. 
În clipa asta, dacă ne mişcăm cu grijă, sunt mai puţin 
periculoşi decât hienele! Da, o să fim mai în siguranţă 
dacă o luăm prin ravenă, pe urmele leilor...” 

Stăteau încă pe marginea malului, practic împresuraţi. 
O hienă arătându-şi colții se repezi la Jack. Băiatul se 
apără cu rucsacul. 

„O singură încercare”, gândi el. 

Cu un urlet gutural, Jack îl îmbrânci pe Stone Boy 


de pe mal. Săriră amândoi. 

ack şi Stone Boy merseră în urma leilor câteva ore 

bune, ţinându-se la distanţă, dar fără să-i piardă vreo 
clipă din vedere. Leoaicele păşeau una după alta într-un 
singur şir, aparent resemnate cu soarta lor. Masculii 
patrulau pe flancurile coloanei. 

Jack se lăsă furat de gânduri. 

Îşi spuse că organizarea şi comportamentul leilor 
erau uimitor de complexe. Leoaicele cooperau într-o 
familie şi arătau milă faţă de puii lor. Comportamentul 
lor proteja legăturile genetice existente. Masculii, pe de 
altă parte, le puneau capăt brutal, începând unele noi 
care să le transmită propriile gene. Dar ambele strategii 
aveau acelaşi scop final: să asigure în cele din urmă 


supraviețuirea leului ca specie. 


133 


Petru Popescu 


Jack îl întrebase odată pe tatăl său ce îi face pe 
oameni să fie oameni: vorbirea articulată, mersul în 
două picioare, folosirea uneltelor sau traiul în grup? 
Care fusese factorul unic ce, mai mult decât restul, 
le îngăduise oamenilor să devanseze celelalte specii, 
ajungând în vârful lanţului trofic? 

Tatăl lui Jack se gândise un moment înainte de a 
răspunde: 

— "Toţi aceşti factori, fireşte, joacă un rol important. 
Dar, după părerea mea, ceea ce ne face cu adevărat unici 
este abilitatea noastră de a fi deopotrivă cooperanţi şi 
agresivi, de a trece de la o dispoziţie la alta atât de rapid 
şi cu atâta uşurinţă. Ceea ce oamenii se pare că au înţeles 
încă de la începuturi a fost că ambele calităţi sunt la fel 
de folositoare când vine vorba de supravieţuire. 

— Adică violenţa şi războiul ne ajută, de fapt, să 
supravieţuim? întrebase Jack. 

— Din punctul de vedere al supravieţuirii indi- 
viduale, se poate, da, răspunsese tatăl lui. Din punctul 
de vedere al supravieţuirii speciei, nu ştiu. Multe rase 
primitive de oameni au dispărut din pricina conflictelor 
dintre triburi. S-au autodistrus. Dacă acele rase primitive 
ar fi cooperat mai bine, ar fi putut exista şi acum. Ţinând 
cont de numărul de războaie prin care am trecut, ca 
specie, e o minune că încă mai existăm. 

Mergând în urma lui Stone Boy, Jack se gândi: „Am 
fost la un pas să-l omor când mi-a spart cioburile. Dar 
n-am făcut-o. Mi-am dat seama că o să ne descurcăm 
mai bine împreună. Tata avea dreptate.” 

Pe la amiază, un mic fir de apă nămolos apăru pe 
fundul ravenei. Leii se opriră şi se adăpară. Lui Jack îi 
era atât de sete, încât îngenunche să bea, dar apa fusese 
tulburată de lei. Se întrebă cât mai putea aştepta până să 
găsească apă proaspătă. Femelele continuară să meargă, 
mânate din urmă de lei. 'Trădătoarea începu să rămână 
în urmă; rana de la picior i se redeschisese în timpul 
luptei. Masculii încetiniră pasul pentru ea şi, cu răgete 
scurte şi joase, păreau s-o încurajeze. „Probabil că încă 
le mai este de folos”, se gândi Jack nedumerit. Când se 
lăsa noaptea şi Jack se împiedica, nu de puţine ori se 
întâmpla ca Stone Boy să îl ajute să se ridice. 

— Mulţumesc, Stone Boy, îi şoptea Jack. Eşti un 
prieten de nădejde. 

Stone Boy îi zâmbea prin întuneric şi îşi ţuguia 
buzele, cerându-i parcă să păstreze tăcerea. 

Dar acum, în faţa lor, leii se adăpau. Sorbeau îndelung, 
ca dintr-un pârâu. 

Lui Jack aproape că nu-i mai păsa. Se simţea gata 
să se împleticească înainte, făcându-şi loc cu coatele 
printre lei, şi să bea. 

Dar aşteptă. 

Intraseră într-o zonă împădurită. Crângurile şi 
pâlcurile de tufe luxuriante dimprejur semnalau 
că există apă în apropiere. Leii masculi dădură un 
ocol zonei, stropind iarba şi trunchiurile copacilor, 
impregnându-le cu mirosul lor. Mulţumiţi că noul lor 
grup părea în siguranţă, scoaseră nişte răgete domoale, 
iar leoaicele se aşezară. 

Jack şi Stone Boy descoperiră un izvor şi se furişară 
până la apă, aruncând priviri temătoare spre lei. Dar 
chiar şi acum leii erau ocupați. Trădătoarea linse feţele 
masculilor, apoi se îndreptă către surorile ei. Încercă 
să le obişnuiască şi pe ele cu mirosul învingătorilor, 
frecându-se de ele şi morfolindu-le urechile. Femelele 
se dădură înapoi, câteva dintre ele mârâiră, arătându-şi 
coltii, dar erau prea obosite ca să mai lupte, aşa că 
trădătoarea îşi văzu de treabă, îndeplinindu-şi rolul în 
cimentarea noii familii. 

După ce au băut până s-au săturat, Jack şi Stone 
Boy au găsit un luminiş într-un crâng de acacii, plin cu 
trunchiuri de copaci rupti. Jack presupuse că fuseseră 
scoşi din rădăcini de elefanţi. 

„Lemne bune de foc”, se gândi el, strângând în pumn 


micile cioburi din buzunar. 

AN 

[» după-amiaza aceea, Jack îşi alese un copac în care 
să doarmă şi îl pregăti, aşa cum îl văzuse pe Stone 

Boy făcând-o de câteva ori. Curăţă trunchiul, rupând 

toate crengile care l-ar fi împiedicat în cazul în care ar 

fi trebuit să se caţere rapid în el, dar păstrând câteva 

cioturi de care să se poată agăța cu mâinile. 

Copacul lui Jack era doar puţin diferit de restul 
arborilor din crâng, dar, dacă încăleca pe o creangă 
aproape de vârf, putea vedea clar pământul de dedesubt. 
Erau puţine şanse ca vreun leopard să se apropie atât de 
mult de lei, dar, în caz că vreunul ar fi încercat totuşi să 
se urce în copac, Jack ar fi putut să-l vadă din timp. 

Când rupse şi ultima creangă, îşi simţi muşchii brațelor 
flexându-se sub pielea arsă de soare. Slăbise vizibil, dar 

trupul lui devenise mai puternic, mai musculos, ca al lui 
Stone Boy. Îşi îngrămădi câteva crăci din jur peste cul- 
cuş — sulițe de împuns şi gonit păsările şi maimuţele 
din copac — înainte de a se aşeza pentru somnul de 
noapte. Stone Boy stătea pe pământ, ţinând unul lângă 
altul preţioasele cioburi de sticlă, deasupra unui smoc 
de iarbă uscată, răsucindu-le între degete ca să prindă 
razele de soare. Jack îşi dădu seama că Stone Boy îl 
urmărise cu o zi în urmă, când aprinsese focul pe colţul 
de stâncă de la marginea ravenei. Era uimit că învățase 
de la el atât de repede. Când o rază de soare pătrunse în 
sfârşit prin sticlă, Stone Boy chiţcăi însufleţit, încântat 
că îi reuşise acest prim pas. 

— Uite, zise Jack, coborând din copac şi luându-i 
cioburile. Încearcă aşa! Se aşeză lângă Stone Boy şi tinu 
cioburile în faţa lui. Dacă le pui unul peste altul şi laşi 
raza de soare să treacă prin amândouă, ai şanse duble să 
obţii o flacără. Uite-aşa! 

Şi îi arătă. Stone Boy i le smulse din mână şi îi demonstră 
din nou cum, ţinând câte unul într-o mână, putea prinde 
câte o rază de soare în fiecare. Răbdător, Jack îi luă iar 
cioburile, le aşeză unul peste altul... şi deodată o rază de 
soare pătrunse prin frunzişul copacului de deasupra lor, 
făcând ambele cioburi să strălucească în acelaşi timp. 

Stone Boy luă iar cioburile şi încercă să le ţină 
întocmai ca Jack. Iar razele de soare îşi croiră drum prin 
aer şi prin cele două straturi de sticlă. 

— Aşa, asta e! strigă Jack. 

Îl apucă pe Stone Boy de încheieturile mâinilor, ca să 
i le ţină în unghiul potrivit şi să nu piardă raza de soare, 
iar firele de iarbă uscată începură să fumege sub sticlă. 

— Hai că te pricepi, zise Jack. 

Stone Boy se obişnuise de-acum cu glasul lui Jack. 
De cele mai multe ori nu se mai uita la el când îi 
vorbea. Dar acum percepuse tonul înflăcărat din vocea 
lui şi îl privi în ochi, mormăind încetişor acel ee-e al 
lui, care devenise un soi de răspuns. Stone Boy scosese 
sunetele astea numai în anumite ocazii, când şezuseră 
împreună, ca acum, cioplind o suliță sau jucându-se cu 
razele soarelui. 

Deodată auziră un foşnet în iarbă. Stone Boy se uită 
la Jack, făcând ochii mari. Se apropia o leoaică. Dar nu 
era pornită la vânătoare. Jack văzu că era aceeaşi care se 
luase la bătaie cu leoaica trădătoare şi pierduse. 

Se îndreptă către el în salturi nesigure. 

Jack dădu fuga la o grămadă de pietre unde văzuse 
rozătoare mici intrând şi ieşind grăbite mai devreme, 
ridică o piatră şi scoase o cârtiţă moartă. 

— Uite, Fetiţo, o porecli el. Vino şi ia-o! 

Tinu cârtiţa la vedere, apoi o lăsă pe pământ şi se 
retrase. 

Ea se apropie, împunse uşurel cârtița cu botul, dar 
n-o luă de jos. În ochii ei, Jack citi singurătate şi durere. 

— Las-o baltă, Fetito, murmură Jack. Întoarce-te la 
surorile tale. 

Făcu un pas spre leoaică. Ea se ghemui pentru o clipă 
şi apoi se întoarse către pajişte, cu coada atârnându-i 
fără vlagă. Jack o urmări până la hotarul dintre ei şi fiare. 

Putea vedea familia de lei în depărtare. Masculii 
miroseau două femele, care nu le mai opuneau 
rezistenţă. Fără îndoială că leii aveau să se împerecheze 
curând cu femelele, asigurându-se că noua generaţie de 
pui va purta genele lor. 

— Încăo săptămână şi ne vor mânca din palmă, zise 
Jack. 

Stone Boy dădu din cap, recunoscând tonul liniştit şi 
încrezător din vocea lui Jack. 

— Dă-mi mie alea, îi ceru Jack cu blândeţe. 

Stone Boy făcu un pas în lături, lăsându-l pe Jack să 
ia de jos cele două cioburi. 

Lăsându-se pe vine, Jack îşi coborî palmele, încercând 
să-i semnaleze lui Stone Boy: răbdare. Ştia că Stone 
Boy putea fi răbdător în privinţa multor lucruri — dar 
aparent nu şi în privinţa focului. 

Uitându-se pe sub coroanele copacilor, Jack cercetă 
cerul, care părea nespus de gol. „Poate că am ratat 
avionul pentru totdeauna.” În pofida tristetii, se simţea 
cumva şi mândru. Supravieţuise. lată, era aici, făcând 
focul, împreună cu tovarăşul său. 

Jack presără mai multe paie peste flacără, apoi 
îngrămădi câteva crengi uscate, rupte. Stone Boy se 
duse la o mică movilă de pământ şi scormoni, scoțând 
din ea două sulițe cărora le ciopliseră vârfuri ascuţite. 
Maimuţele din copaci ar fi putut da năvală, furându-le, 
molfăindu-le şi făcându-le surcele — de aceea, băieţii 
le îngropară. Luară fiecare câte o suliță şi le ţinură 
deasupra focului, întărindu-le vârful prin ardere şi apoi 
ascuţindu-le de o piatră. 

Jack observă că Stone Boy îşi pierduse interesul 
pentru aruncatul cu pietre, care erau acum abandonate 
lângă un copac din luminiş. Nu le mai folosise de vreo 
câteva zile, cu toate că şi le vâra la subsuori ori de câte 
ori călătoreau. Acum rânji la Jack, împungând cu noua 
lui armă favorită crengile care ardeau. Vârful plesni şi 
căzu în flăcări, dar Stone Boy îl repară iute. 

— Acum e prea scurtă. Ajunge, zise Jack, luând cu 
blândeţe sulița din mâinile lui Stone Boy. 

Căldura din vârful făcut scrum trecea prin băţul 
înclinat până la degetele lui Jack. Suliţa părea vie. 

Jack i-o dădu înapoi lui Stone Boy, care-şi plimbă 
degetele de-a lungul ei, admirându-şi creaţia. Era 
dreaptă, îngustă şi ascuţită — o combinaţie de forme 
care nu apărea în mod natural în savană. Stone Boy se 
uită la suliță fără teamă, la fel cum se uita şi la foc. Părea 
să înțeleagă că avea putere asupra flăcărilor, dacă nu să le 
producă, cel puţin să le menţină vii. Când focul începu 
să se stingă, Stone Boy se aplecă peste jar şi suflă, cum 
îl văzuse făcând mai devreme pe Jack. Flăcările țâşniră 
imediat şi se ridicară deasupra paielor şi a crengilor. 

— Bravo! Asta e! zise Jack, zâmbind. 

Stone Boy, cu o expresie triumfătoare, sări în picioare 
şi, trăgându-şi umerii spre spate, porni să alerge bucuros. 
Jack îl prinse din urmă şi sprintară umăr la umăr spre 
marginea văii. 


x 


Pe malul înalt al văii nu erau copaci, dar era iarbă înaltă 
care atrăgea turmele de antilope săritoare şi de munte. 
Era greu să ajungi pe platourile stâncoase, dar erbivorele 
găsiseră o cale, urcând din stei de piatră în stei de piatră, 
cum fac caprele de munte. 

Tinându-şi suliţele pe lângă corp, băieţii se apropiară 
de animale, încercând să se mişte cât mai neobservaţi 
cu putinţă. Antilopele păreau a nu avea mult peste 

un metru înălțime, iar tapii care păşteau printre ele 
erau Chiar mai înalți. Simţind prezenţa prădătorilor, 
animalele scoaseră mugete de avertizare şi începură să 
coboare în ravenă, unde puteau sprinta pe teren drept, 
îndepărtându-se de primejdie. 

Stone Boy aruncă sulița. Rată cu puţin ţinta şi imediat 
azvârli o piatră spre turmă, nimerind un animal în şold. 
Antilopa se împiedică, dar continuă să fugă, iar Stone 
Boy ţâşni să-şi recupereze sulița. 

Jack se opri o clipă, încercând să-şi dea seama 
încotro o va lua turma. Porni după animale, ţinându-şi 
sulița la nivelul umărului şi mijind ochii prin norii de 
praf stârniţi de goana animalelor. Când avu cale liberă, 
îşi ridică braţul să azvârle sulița, dar alunecă şi îşi rată 
tinta. 

Animalele fugeau pe marginea malului, săltând ba la 
stânga, ba la dreapta, despărţindu-se în cete mici. Cei doi 
le urmăriră, culegându-şi suliţele de jos şi azvârlindu-le 
iar. Reuşiră să adune iar turma, iar animalele tropăiau, 
bătând pământul ca un trup rapid cu nenumărate 
copite. Jack îşi urmări sulița zburând după turmă şi 
căzând la câţiva metri în urma ei. Dar ştia că puteau 
reuşi. Bucăţi de sulițe şi rămăşiţe de erbivore măcelărite 
fuseseră descoperite în siturile preistorice, laolaltă cu 
oasele oamenilor primitivi. 

Ei cum făceau oare? 

Când turma se despărţi iarăşi, Jack alergă după un 
grup, iar Stone Boy după un altul. Amândoi izbutiră să 
se ţină pe lângă animale, silindu-le să se adune din nou. 
Antilopele intrară în panică în clipa în care se întoarseră, 
gonind nebuneşte şi călcând unele peste altele. 

Jack alergă disperat pe lângă animale, destul de 
aproape cât să le vadă albul ochilor îngroziţi. Îşi ridică 
sulița deasupra capului, îşi pironi ochii pe un mascul 
mare şi înfipse sulița în flancul animalului! Dar crupa 
antilopei era atât de dură, încât sulița pătrunse doar 
câţiva centimetri. Jack se tinu zdravăn de capătul armei 
sale, repezindu-se şi strigând după animalul care încă 
mai alerga. Stone Boy apăru lângă el şi înjunghie şi el 
animalul. Jack scoase arma din rană şi o înfipse iar, în 
grumazul ţapului. Animalul căzu zvârcolindu-se, în 
timp ce era ţinut foarte bine. În câteva minute, antilopa 
îşi dăduse duhul. 

Stone Boy şi Jack se ridicară, gâfâind, cu ochii înroşiţi 
de praf. 

Reuşiseră. Se uitară unul la altul, împărtăşind acelaşi 
sentiment de triumf. Lui Jack îi bătea atât de tare 
inima, încât îi simţea pulsaţiile până-n vârful degetelor. 
Încă gâfâind, îşi scoase cutitul rupt şi începu să-i taie 
antilopei un picior din spate. 

Alte două antilope fuseseră strivite de celelalte în nă- 
vala panicată. O risipă pentru vânători, dar nu pentru 
sălbăticie, Jack o ştia. Hienele aveau să se înfiinţeze 
numaidecât. Antilopele moarte erau frumoase, iar 
coarnele lor mândre străluceau. Uciseseră ca să 
supravieţuiască, îşi spuse Jack. Stone Boy luă cutitul 
din mâna lui Jack şi tăie celălalt picior, mai mult 
sfâşiindu-l. Ridicându-şi privirea, Stone Boy râse. „Acum 
mâncăm.” 

Se întoarseră în crângul de acacii, fiecare cărând un 
picior năclăit de sânge. Focul din tabăra lor arsese până 
la capăt, dar fu repede înviorat când Jack puse peste 
el iarbă uscată şi vreascuri. Când deveni îndeajuns de 
dogoritor, Jack aşeză piciorul de antilopă deasupra lui. 
Părul animalului scoase fum şi se pârli; apoi carnea 
începu să sfârâie. Grăsimea făcu flăcările să izbucnească 
până sus, carbonizând gâzele ce zburau peste foc. Stone 
Boy stătea de partea cealaltă a focului, în extaz. 

Jack închise ochii şi ascultă carnea frigându-se. 
Atunci un val de fum îl lovi în faţă. Jumătate din 
piciorul antilopei căzuse în foc. Jarul se împrăştie. Jack 
scoase piciorul din foc, dar îl lăsă jos numaidecât. 

— Au! 


Suflă peste buricele arse ale degetelor. 


145 


Petru Popescu 


De carne se lipiseră frunze şi ţărână. După ce se 
răci îndeajuns cât s-o poată manevra, Jack o tinu din 
nou deasupra focului, ca să-i ardă gunoaiele de pe ea, 
umplând-o de scrum. Când în sfârşit îşi vâri în gură 
prima bucată de carne, lumea pe care o cunoscuse 
înainte de prăbuşirea avionului îl ajunse din urmă, iar 
amintirile vieţii trăite acasă reînviară cu atâta forţă, 
încât aproape că îl copleşiră. 

Devoră carnea, gândindu-se la ultima vacanţă petre- 
cută cu tatăl lui în California, cu trei ani în urmă. În 
nopţile calde de vară frigeau carne pe grătar — numai ei 
doi. Amintirea era atât de puternică, încât Jack aproape 
că-l simţea pe tatăl său lângă el. 

Jack îşi şterse lacrimile cu dosul palmei. Întorcân- 
du-se către Stone Boy, care îl privea atent, îi spuse cu 
entuziasm prefăcut: 

— Ei, haide! Înfulecă! 

Stone Boy îşi ridică halca, descoperind că era atât 
de fierbinte încât şi-o trecu dintr-o mână într-alta 
până se mai răci. Dar odată ce putu muşca, mâncă 
hulpav, plescăind din buze. 

Mai târziu, după ce se îndopaseră cu friptură, Jack se 
simţi încântător de sătul. Stone Boy începu să se joace 
sărind peste foc. Aştepta ca flăcările să se domolească 
şi apoi îşi făcea avânt şi, din fugă, sărea peste văpaie, 

râzând în hohote. Chiar dacă îşi mai ardea degetele de 
la picioare, doar scheuna niţel şi apoi continua. Când 
obosi de jocul ăsta, îl gâdilă pe Jack şi amândoi se 
rostogoliră printre copaci, ca puii de lei. 

Pentru prima oară de când se prăbuşise avionul, Jack 
nu mai simţea durerea surdă a foamei. Gâzele bâzâiau 
în jurul lor, atrase de mirosul cărnii. Dădu cu mâinile 
prin aer, dar bâzâitul nu se opri. Dimpotrivă, deveni 
mai zgomotos. 

Pe cer, deasupra celor mai îndepărtate piscuri ale 
Cazanului Vrăjitoarei, ceva se mişca. Era mic, în formă 
de cruce, sclipind în soare în timp ce se rotea. 


Un avion. 

ack o luă la fugă prin iarba înaltă, strigând şi Auturân- 

du-şi mâinile spre micutul avion. Alergă, urlând cât îl 
ţineau plămânii, uitând şi de lei şi de orice altceva l-ar 
fi putut pândi pe acolo. 

— Hei! Sunt aici! Sunt aici! 

Avionul tremură în rafalele de vânt ce învâltorau 
aerul deasupra crestelor. 

Cu toate că Jack ştia că era imposibil ca pilotul să-l 
audă, zbiera cât putea de tare. Îşi simţea tâmplele 
zvâcnind şi inima îi bătea, parcă acoperindu-i vocea. 

— Am făcut un foc! urlă Jack, îndreptându-se cu 
toată fiinţa lui spre avion. 

Se întoarse — în spatele lui, un val de fum negru 
înflorea deasupra copacilor. 

„Fumul”, gândi Jack. „O să vadă fumul.” 

Stone Boy stătea ca vrăjit la marginea pădurii. Văzuse 
avionul şi acum încremenise în loc, făcând legătura între 
acest ciudat obiect de pe cer şi celălalt obiect misterios, 
cel care se prăbuşise şi luase foc. Se culcă la pământ, 
aproape lipindu-se de iarbă, holbându-se la Jack, care 
continua să urle şi să-şi fluture braţele: 

— Frank! Frank! Sunt aici! 

Avionul făcu un cerc complet şi, luptându-se cu 
vântul, se chinuia să recâştige altitudine. Jack alergă 
până la marginea ravenei şi căzu în genunchi. 

— Frank! Uite! Am făcut un foc! Fraaa... aaa... 
aahnkk! 

Jack aruncă o privire către crângul de acacii, unde 
fumul se înălța mai sus, negru şi bine conturat pe 
fundalul verde, perfect vizibil pe cer. „Trebuie să-l vadă, 
trebuie!” îşi spuse Jack, înnebunit. Avionul nu avea de 
croit drum prin iarbă, de trecut o vale sau de cocoţat 
prin copaci. Tot ce trebuia să facă era să zboare către 
fum. 

— Eşti chior? strigă Jack. 

Când avionul îşi schimbă direcţia, soarele se 
răsfrânse în fuzelaj atât de orbitor, încât Jack stătu în 
loc, clipind. 

După aceea, dispăru — mai auzi doar zgomotul 
motorului, zumzăind pe un alt ton, în timp ce avionul 
se îndepărta. 

„Abia a trecut de crestele inelului”, îşi zise Jack. „O 
să se întoarcă!” 

Dar avionul nu se întoarse. 

Jack o luă înapoi, dar se opri pe la jumătatea distanţei 
şi vomită. Gândurile i se învălmăşeau în cap. Tot ce 
învățase despre cum să supravieţuiască în locul ăsta — 
cum să meargă, cum să mănânce, cum să facă arme 
şi foc, cum să se întovărăşească şi să se înţeleagă cu 
creatura care îl salvase — fusese de ajuns să se arate un 
avion ca să nu mai aibă niciun sens. 

Atunci Stone Boy îşi reveni din uluială şi alergă la 
prietenul lui. Dar bucuria vânătoarei şi entuziasmul 
pentru foc îi dispăruseră din ochi. În schimb, părea 
foarte speriat. 

— E în regulă, Stone Boy, îl linişti Jack. 

Micul avion izbutise să străpungă frontul de furtună. 
Ar trebui să fie numai o chestiune de timp până când 
un avion mai mare se va întoarce, aducând o echipă 
de salvare. Cel puţin, acum ştia dincotro va apărea. 
Începând să apună, soarele bătea din plin în inelul 
stâncos îndepărtat, de la răsărit. „Pot să ajung până acolo”, 

îşi zise Jack. „Pot să parcurg distanţa aia fără probleme. 
lar când se va ivi un alt avion, voi fi chiar sub el.” 

Jack râse slab, năucit la gândul că salvarea era imediat 
dincolo de orizont. Stone Boy se aşeză lângă el, privin- 
du-l cu ochi mari şi îngrijoraţi. Jack întinse mâna şi-l 
atinse pe obraz. Stone Boy tresări, dar nu se dădu înapoi. 
Cu degetul arătător, Jack urmări cuta de pe fruntea lui 
Stone Boy, de la un capăt la altul. Încet-încet, Stone 
Boy întinse şi el mâna şi apăsă uşor pe puntea nasului 
lui Jack. 

— O să întâlnesc avionul ăla, data viitoare când o să 
mai zboare pe aici, zise Jack hotărât. Dar, se întrebă el 
cu glas tare, ce-o să fac cu tine? 

Se Boy stătea lângă foc, jucându-se cu degetele 
de la mâini şi de la picioare în cenuşa de la marginea 
lui. Jack şedea de partea cealaltă, cu faţa la el, cu fruntea 
îmbrobonată de la căldura flăcărilor. Citea cu glas tare 
din dicţionarul swahili. 

— Foc, începu Jack, apoi se uită la traducere. Moto. 

Îşi ridică privirea spre Stone Boy, care nu-i dădea 
atenţie, vânturând un băț pe lângă foc. 

— Ascultă, zise Jack. Tu şi cu mine nu suntem chiar 
atât de diferiţi. În câteva mii de ani, copiii tăi s-ar putea 
să deprindă chestia asta care se numeşte citire şi care, 
foarte probabil, o să le schimbe vieţile. E ceva ce numai 


oamenii fac, la fel ca purtatul hainelor. 

Continuă. Întîi cuvântul, apoi echivalentul lui în 
swahili. 

— Foc de lemne — kuni. A da foc — choma moto. 

Jack se întrebă unde o să ajungă Homo sapiens peste 
câteva mii de ani. Undeva, în viitor, o specie care îşi jucase 
la noroc soarta, mizând pe dezvoltările tehnologice şi 
pe arme cu mult mai puternice decât suliţele, probabil 
s-ar fi autodistrus. Numai atunci descendenţii lui Stone 
Boy ar putea avea o adevărată şansă de a lua în stăpânire 
Pământul. Ar putea descoperi şi descifra inscripţiile, 
cum făcuseră savantii cu piatra de la Rosetta. 

Stone Boy se aplecă spre Jack, uitându-se la carte 
peste umărul lui. Ochii îi străluceau de o nestăpânită 
curiozitate. 

După ce fusese udat de ploaie, dicţionarul se scrobise 
când se uscase, ca hârtia de pergament. Unele pagini se 
lipiseră. Jack le separă, trăgând de ele cu grijă. Fire de 
iarbă erau presate pe text. O floare galbenă, plină de 
polen, se păstrase întreagă între două pagini. 

— Noi — see-see. 

Jack râse şi deschise dicţionarul la singurul termen 
care-l ajutase să rămână întreg la minte. 

* Artifact antic egiptean, descoperit în 1799, conţinând traduceri ale 


aceluiaşi pasaj în greacă, în scriere egipteană demotică şi hieroglifică, cu 
ajutorul căruia au fost descifrate înțelesurile hieroglifelor (n.red.). 

— Hatawa, zise el, privindu-l în ochi pe Stone Boy. 
Înseamnă acţiune. Şi urme de paşi. Pika hatawa — 
mergi înainte. Chukua hatawa — fă paşi. Îţi place cititul? 

Stone Boy luă dicţionarul din mâinile lui Jack. Îşi 
aplecă puţin capul, exact cum făcuse Jack ca să citească. 
Ținând dicţionarul în poală, Stone Boy îşi plimbă degetul 
în susul şi-n josul paginii. Un sunet îi gâlgâi în gât. 

— [ii 

Jack râse. Stone Boy rânji poznaş şi îi dădu dicţionarul 
înapoi. Jack îl luă şi îl puse jos cu grijă, la distanţă de 
foc. Nu-i venea să creadă ceea ce tocmai văzuse. Stone 
Boy înţelesese că imaginile de pe pagină şi sunetele — 
limbajul — aveau cumva o legătură. Gândul era ame- 
titor. 

Jack îşi aduse aminte când auzise prima oară swahili, 
în timpul călătoriei cu camioneta până la centrul de 
cercetări, în prima sa zi în Africa. Tatăl său îl învățase 
câteva nume de animale în swahili: simba — leu, 
kongoni — animal sălbatic, kiboko — hipopotam, 
kifaru — rinocer, tembo — elefant. 

— Cum se zice la bărbat? întrebase Jack. 

— Mtoo. Şi la femeie, mwanamke. 

— Mtoo? 

Bruce, care spusese că limba sa maternă e swahili, 
zâmbise. 

— Poţi să-i spui şi unui băiat mtoo, cum i-ai spune 
„tip”. Cât despre numele de animale, unele dintre ele 
sunt bazate pe sunetele pe care le scot animalele res- 
pective. Dar kiboko şi kifaru, adică hipopotam şi rinocer, 
încep cu ki, care înseamnă mic. 

— Dar nu sunt mici! protestase Jack. 

— La începuturi, îi explicase Bruce, oamenii din 
triburi credeau că un cuvânt are puterea de a îmblânzi un 
animal. Numindu-i „mici” pe rinocer şi pe hipopotam, 
ei încercau de fapt să-şi învingă teama de nişte animale 
atât de mari. 

Tatăl lui Jack adăugase: 

— Swahili conţine câteva cuvinte incredibil de 
vechi, poate cele mai vechi din toate limbile de când 
şi-a dezvoltat omul vorbirea. Gândeşte-te, Jack: mii, 
poate chiar sute de mii de ani, modul în care comunicăm 
a evoluat odată cu noi. Limbajul este probabil cea mai 
puternică unealtă pe care o avem pentru a calma, a 
linişti, a supune şi a coopera. 

Acum, stând lângă foc, Jack pătrunse importanța 
acelei conversații, care i se părea că avusese loc într-o 
altă viaţă. 

— Dar ce ziceţi voi, băieţi, de varianta următoare, 
spusese el atunci. Poate că, într-o zi, pe când erau la 
vânătoare, un australopitec a mârâit la un altul: „Mtoo!”. 

Nu aveau încă limbajul dezvoltat pentru a spune „Aju- 
tă-mă, bivolul ăsta pe care tocmai l-am doborât cu sulița 
a căzut peste mine şi nu mai pot ieşi de sub el”, aşa că 
mtoo era doar un zgomot, un strigăt de ajutor. Poate 
că restul vânătorilor au venit să-l salveze pe primul, 
iar mtoo a avut atâta succes încât, de atunci încolo, 
vânătorii l-au folosit pentru a se chema unii pe alţii. A 
devenit denumirea pentru „vânătorul bărbat” şi apoi, 
peste ani, doar pentru „bărbat”. S-ar fi putut întâmpla şi 
aşa, nu? întrebase el, înflăcărat. 

Tatăl său şi Bruce schimbaseră o privire şi zâmbiseră. 

— Poate, zisese tatăl lui. 

— Limbajul a „început” probabil în pădure, răspun- 
sese Bruce. Dar s-a dezvoltat în savană, unde oamenii 
primitivi aveau nevoie să se localizeze unii pe alţii, la 
distanţe mult mai mari. Aşadar, cu cât au fost siliţi să 
folosească nişte chemări mai puternice, cu atât mai 
precise au trebuit să devină acele chemări. Şi asta nu 
s-a putut întâmpla într-o singură zi, Jack. 

— Dar trebuie să fi existat o primă oară pentru 
orice! exclamase Jack. 

— Jack, nu te dai bătut, nu-i aşa? zisese tatăl lui, 
zâmbind. 

Jack simţise în clipa aceea nevoia să-şi îmbrăţişeze 
tatăl. 

„Ar fi trebuit să-l îmbrăţişez”, se gândi acum Jack, 
uitându-se fix la flăcările săltăreţe. Desfăcu micuta cla- 
petă metalică ce deschidea carneţelul ataşat de coperta 
dicționarului. 

Nu era decât foarte puţină pastă în pix. Cu grijă, 
Jack se desenă pe carneţelul murdar de noroi, cât mai 
fidel putu. Se desenă cu picioarele încălţate în bocanci 
şi cu părul fluturându-i peste urechi. 

Stone Boy se aplecă deasupra paginii entuziasmat, 
respirând sacadat. Jack îi arătă bocancii din desen. 

— Uite... bocanci. 

După care arătă spre picioarele lui, acum desculţe. 

— Bocancii mei. Asta sunt eu. 

Jack desenă o siluetă mai mare lângă a lui, apoi încă 
una, ca să-i reprezinte pe tatăl său şi pe Bruce. Mai schi- 
tă o siluetă, căreia îi adăugă sâni, ca să arate că era o 
femeie. 

Puse degetul pe desenul care-l înfăţişa pe el, apoi 
arătă spre pieptul lui. 

—  Ăsta-s eu. Eu sunt aici. 

Apoi arătă spre celelalte figuri şi îşi întinse braţul 
către savană. 

—  Ăştia sunt prietenii mei, familia mea. Ei sunt 


acolo. 

Folosi cât îi mai rămăsese din pastă ca să-l deseneze 
pe Stone Boy, pe o pagină separată. Părul zbârlit de pe 
capul lui nu lăsa loc îndoielilor, ca şi picioarele lungi. 
Jack puse degetul pe imaginea lui Stone Boy. 

— Ăsta eşti tu, zise, arătând către pieptul lui Stone 
Boy. 

Apoi îl privi în ochi, încercând să descopere un semn 
de recunoaştere, de înţelegere. 

— De ce eşti singur, prietene? Unde e familia ta? 

Stone Boy rămase tăcut, dar părea gânditor. Jack 
dădu pagina şi-l desenă din nou singur. Repetă mişcarea, 
îndreptând degetul către pieptul lui Stone Boy şi apoi 
către desen. 

— Haide, zise Jack. Ştiu că ţi-ai mai văzut chipul şi 
inainte. 

Ochii lui Stone Boy se plimbară de la Jack la desen şi 
înapoi. Îşi linse iute degetul arătător şi-l vâri în cenuşă. 
Îl apăsă apoi pe pagină, lăsând o pată gri în dreapta 
imaginii sale, apoi mai făcu una în stânga lui, apoi multe 
altele, pe toată pagina. Jack rămase cu gura căscată. Nu 
doar că Stone Boy îl înţelesese, dar mai şi desena, la 
rândul lui. 

— Familia? întrebă Jack. Ai familie? Prea bine. 


Atunci unde e? 

Puse degetul pe amprentele lăsate de Stone Boy, apoi 
mimă, cu braţele deschise, privind în jur. 

— Unde sunt ei? 

Stone Boy se uită fix la Jack. Apoi se ridică şi merse 
către locul unde vântul nopţii ondula iarba într-un 
val lung. 

„Deci”, îşi zise Jack, „înţelege deosebirea dintre a fi 
singur şi a nu fi singur, dintre un individ şi mai multi. 
Dar de ce e singur?” 

Pe Jack îl usturau ochii de la fum. Adună ultimele 
vreascuri într-o grămăjoară şi le tinu deasupra flăcărilor. 
Acestea se aprinseră imediat. Ţinând crengile ca pe o 
tortă, porni prin întuneric după Stone Boy. Se mişca 
zgomotos, sperând ca focul şi zgomotele să sperie 
orice animal din calea lui. Gâzele roiau deasupra 
torţei sale, în vreme ce zibete de noapte şi manguste 
fugeau prin tufişuri. Când lăsă torta în jos, văzu ravena 
deschizându-se la picioarele sale. Aruncă o privire şi 
zări familia de lei străbătând ravena, condusă de leoaica 
pe care o poreclise Fetiţa. Cei doi masculi săltau pe 
urmele ei, trădătoarea mergea pe lângă masculi, iar toate 
celelalte leoaice veneau după ei, cu cozile pe sus. Stone 
Boy stătea ghemuit pe malul ravenei, privind. 

„Ar trebui să las torta jos”, se gândi Jack. Deodată, 
dedesubt, în vale, Fetiţa se opri. Masculul cel bătrân 

se opri şi el şi râcâi pământul. Mirosind-o pe Fetiţă, 
scurma ţărâna, poruncindu-i să se aşeze, ceea ce ea făcu, 
strângându-şi labele sub ea. 

O altă femelă ieşi din cârd şi se apropie de tânărul leu, 
lovindu-l cu coada peste crupă. Cei doi îşi dădură târcoale 
pentru câteva momente. Apoi, deodată, Fetiţa sări în 
picioare şi fu în spinarea 'Trădătoarei într-o fractiune 
de secundă, înfigându-şi colții în gâtul duşmancei sale. 
Celelalte femele o ţintuiră pe Trădătoare la pământ şi 
o terminară repede. Încăierarea fu atât de scurtă, încât 
masculii nu avură timp să reacționeze. Eficienţa brutală 
a femelelor era uluitoare. Fetiţa se aşeză la loc, cu botul 
însângerat şi sclipind în razele lunii pline. Masculii se 
plimbau nervos în sus şi-n jos, fără să facă nicio încercare 
de-a o salva pe Trădătoare. Leoaicele se strânseră una 
lângă alta şi îi înfruntară. Jack îşi ţinu respiraţia. Cu 
siguranţă leii aveau să se răzbune. Dar n-o făcură. 

„Sunt slabi!” îşi zise Jack, uluit. 

Femelele mârâiră la masculi şi înaintară spre ei. În 
inferioritate numerică, masculii se retraseră, urcând în 
fugă malul şi dispărând. 

Stone Boy se uită la Jack. Amândoi erau uimiţi şi 
totuşi ceva din spectacolul la care fuseseră martori 
enunţa din nou legea supravieţuirii, atât de limpede 
încât tot ce-au putut face a fost să dea din cap unul 

spre celălalt. După ce îşi pierduseră puii, femelele nu 
aveau altă opţiune decât să accepte genele celor care 
le capturaseră. Ceea ce nu însemna că trebuiau să-i 
recunoască şi ca parteneri permanenţi. 'Tolerarea aceea 
temporară fusese dictată de împrejurări. Femelele 
îşi doreau noi pui, iar aceea fusese singura cale de a 
deveni iarăşi mame. Dar masculii aceia mâncători de 
pui nu le ofereau nici protecţie şi nici generozitate, nici 
măcar un ajutor la vânătoare. Femelele vânau singure, 
în vreme ce masculii se odihneau, iar apoi se înfruptau 
din ceea ce prinseseră ele. Femelele nu avuseseră decât 
un singur câştig de pe urma lor: genele puternice, 
sănătoase. Acum, după ce se împerecheaseră cu ei, 
făcuseră această ultimă manevră pentru a o pedepsi 
pe trădătoare şi a-i surghiuni pe masculi... Urmărind 
cum leoaicele se regrupează, din nou surori solidare, 
Jack scoase un strigăt de durere — torta arsese până la 
capăt în timp ce privea şi-i pârlise degetele. Lăsă restul 
de crengi, îngrămădi ţărână cu piciorul peste ele şi îşi 
cuprinse degetele îndurerate în mâna cealaltă. 

Şi Stone Boy se uitase atent la grupul leilor. Strigătul de 
durere al lui Jack îl făcuse să sară alarmat în picioare: 

— l[iiii! 

— Nu-ţi face griji, e de la torţă. A trecut acum, îl 
linişti Jack, dar nu de torță îi era frică lui Stone Boy. 

Odată ce goniseră masculii, leoaicele începuseră să 
urce malul văii, cu Fetiţa în frunte. Fetiţa, care venise 
pe furiş la băieţi, căutând de mâncare, le conducea 
acum pe surorile ei către cea mai apropiată pradă 
vie — Stone Boy şi Jack. Băieţii se căţărară într-un copac. 
Fetiţa dădu ocol trunchiului, biciuind aerul cu coada. 
Apoi, probabil mai obosită decât părea după uciderea 
trădătoarei, leoaica se răzgândi. Le conduse pe femele 
în iarba înaltă, în urmărirea unei prăzi mai uşoare. 

Jack făcu eforturi să-şi domolească respiraţia. „Am 
scăpat, deocamdată”, îşi zise el. „Dar nu va trece mult 
şi leii se vor întoarce. lar când vor veni, va trebui să fim 
pregătiți." 


CAPITOLUL ŞASE 


So Boy dormi agitat lângă foc, năduşind din 
pricina căldurii. Jack nu putu să adoarmă. În 
schimb, patrulă prin zonă, adunând vreascuri şi 
întreţinând focul. Gândurile îi zburau de la uimitorul 
comportament al leoaicelor la reacţia lui Stone Boy 
față de acesta. Probabil o bătălie pentru dominatie, 
asemănătoare celei dintre lei, îl despărțise şi pe 
Stone Boy de rudele sale. Se întrebă dacă tribul i 
se ascundea pe undeva pe aproape, dar îşi dădu 
seama că probabil nu s-ar fi apropiat de Stone Boy 
în prezenţa lui Jack. Dacă erau prin apropiere, Jack 
spera că avuseseră destul timp să-l urmărească pentru 
a înţelege că nu constituia o ameninţare. Stone Boy 


era o descoperire incredibilă, dar să vezi un întreg 

trib de oameni preistorici în acţiune ar fi fost de-a 
dreptul ireal. 

Mai era puţin până se crăpa de ziuă. Dimineaţă, 
hotări Jack, avea să se ducă la vânătoare. Nu-i va lua 
mult până să dea peste o altă turmă de erbivore şi, odată 
ce-o găsea, era uşor să mâne vreo câteva la marginea 
văii. lar de data asta, avea să fie mai eficient şi nu va mai 
lua doar un picior, lăsând restul prăzii mâncătorilor de 
stârvuri. După ce va târî vânatul până la foc, îl va frige 
cât va putea de mult, astfel încât să rămână cât mai 
puţin suc în carne. Asta, socotea Jack, avea s-o facă un 
soi de pastramă — se putea lua la drum, fără să se strice 
şi va fi foarte hrănitoare. 

Cu pastrama în rucsac, Jack va porni spre craterul 
vulcanului. Va mânca din carne încet, câte puţin în 
fiecare zi. În felul acesta, avea să-şi păstreze puterile. 
Spera că pastrama îl va ţine tot drumul, până va ieşi din 
crater. Dacă rămânea fără, trebuia să se oprească şi să 
vâneze din nou. 

Stone Boy tresări în somn. Jack se întrebă dacă micul 
vânător avea să-l însoţească. „Locul lui e aici”, îşi zise. 
„Facem o echipă grozavă, dar o să se descurce şi fără 
mine. O să fie în regulă.” 

„otuşi”, se frământă Jack, „dacă Stone Boy este 
ultimul supravieţuitor al neamului său? Dacă au murit 

cu toţii, iar el a rămas singur? În cazul ăsta, ar putea 
avea nevoie de ajutor mai mult decât mine.” Dar Jack 
ştia că nu-l putea lua pe Stone Boy cu el. Civilizaţia 
l-ar fi distrus. Numai observaţiile îndelungate şi studiul 
la care ar fi fost supus ar fi putut însemna prea mult 
pentru el. 

„Ce ar face tata?” se întrebă Jack, cântărind opţiunile. 
„Dacă spun cuiva despre el, trebuie să fie cineva în care 
am încredere, ca Frank." 

Şi dacă Frank, deşi trecuse de primul inel, nu avea să 
se mai întoarcă? Dacă cei de la centru hotărau să pună 
capăt căutărilor? Poate că echipa de salvare descoperise 
epava şi presupusese că în accident muriseră toţi cei de 
la bord. Tot ce mai putea face Jack, în acest caz, era să 
iasă din Cazanul Vrăjitoarei prin forţe proprii. 

Mai înainte ca soarele să se ridice de tot, Jack cioplise 
o suliță nouă dintr-o creangă mai mare decât cele pe 
care le alesese până atunci. Vârful îi era foarte ascuţit, 
pilit pe gresie după ce fusese vârât în foc de mai multe 
ori. Eforturile lui Jack erau pe deplin răsplătite. Suliţa 
era cea mai grea pe care o făcuse până atunci. Deşi îi 
va veni destul de greu să alerge cu ea, totuşi doborârea 
prăzii avea să fie mult uşurată. 

Când termină şi cerul deveni cenuşiu, Jack adormi. 
Dormi puţin şi, când se trezi, văzu că era o zi rece, 

cu cer acoperit, prevestitor de ploaie. Sus, pe creste, 
norii negri turnau şuvoaie de apă. Dacă ploaia venea 
spre ei, se gândi Jack, avea să-şi facă din belşug provizii 
pentru expediţia lui. 

Ridicându-se în picioare, Jack îşi strânse mai bine 
cureaua la brâu, peste pantalonii de camuflaj. Pantalonii 
care înainte îi acopereau gleznele atârnau acum în 
zdrenţe peste genunchii juliţi. Când se aşeza, i se ridicau 
pe coapse, dezvelindu-i muşchii şi jupuindu-i pielea. 
Când i se vindeca o arsură de la soare, făcea alta, iar 
pielea lui Jack devenea din ce în ce mai neagră. 

Jack se socotea norocos că mai avea încă buzunare. 
Îi erau indispensabile. În buzunarul din dreapta, în fată, 
ţinea cuțitul bont şi două cioburi de sticlă, înfăşurate 
într-o frunză groasă, ca să nu se spargă dacă ar fi căzut 
peste ele. Celelalte cioburi le îngropase în tabără. În 
buzunarul stâng ţinea dicţionarul, care ajunsese acum 
la o treime din grosimea inițială şi mai era doar vag 
dreptunghiular. De asemenea, luase una dintre pietrele 
de vânătoare ale lui Stone Boy şi o îndesase în buzunar, 
lângă dicţionar. 

Pentru că şi el căra acum mai multe unelte de 
supravieţuire, Stone Boy născocise o metodă de a-şi 
transporta lucrurile personale: o coardă de vită legată la 
brâu. Două obiecte păroase atârnau de viţă: două labe 

de leu. Când Jack adormise târziu, după ultima bătălie 
a familiei de lei, Stone Boy se furişase, în zori, până la 
leşul trădătoarei şi îi luase labele drept trofee. 

Stone Boy dezlegă labele şi le apăsă în pământ, în 
jurul focului. Lui Jack îi trebui un moment ca să-şi 
dea seama ce făcea — Stone Boy încerca să-i păcălească 
pe leii care şi-ar fi vârât nasul pe acolo. 

Văzând urmele pe pământ, leii ar fi crezut că teri- 
toriul era deja ocupat de o altă familie şi, dacă focul 
nu i-ar fi făcut deja să dea înapoi, ar fi lăsat tabăra în 
pace. „Deşteaptă şmecherie”, îşi zise Jack, impresionat 
că Stone Boy se gândise primul la ea. 

Însetat, Jack găsi o crăpătură în stânci plină cu 
apă tulbure şi îşi cufundă faţa în ea. Când termină de 
împodobit cu urme locul unde stăteau, Stone Boy i se 
alătură şi îşi cufundă şi el faţa în apă. Stratul de jeg de 
pe obraji şi de pe frunte începu să se ducă, dar Stone 
Boy tuşi şi scuipă nemulţumit, înainte să termine cu 
spălatul. 

Cu suliţele în mâini, se căţărară pe o stâncă înaltă, 
unde iarba grasă deja ademenise turmele de rumegătoare 
matinale. Jack chibzui o clipă cum ar fi fost cel mai 
bine să facă, apoi o luă la fugă, zbierând fără teamă 
de-a lungul micului platou, către un grup de antilope. 
Mai multe animale se repeziră nebuneşte spre margine, 

după care Jack nu le mai văzu. Săriseră în vale. Un tap 
mai bătrân şi mai curajos rămase pe loc să înfrunte 
bipezii, proptindu-se bine pe picioare şi încordându-se. 
Nefericită alegere de supravieţuire, căci Jack îşi azvârli 
braţul ca o catapultă şi lansă sulița. 

Nu-l nimeri. Suliţa zbură în vale. 

Stone Boy îşi aruncă şi el sulița, dar aceasta devie, 
trecând pe lângă ţintă. Alergând către tap, Stone Boy 
slobozi un urlet foarte asemănător cu al lui Jack, numai 
că pe un ton mai înalt. Ahhhhaaaawwwaa! Ţapul l-ar 
fi putut lua în coarne, numai că zgomotul fu atât de 
surprinzător, încât animalul sări în gol de pe stâncă. 

Cum restul turmei dispăruse, coborând pe pietre, 
Jack şi Stone Boy se trântiră pe burtă şi se uitară peste 
marginea stâncii. Prada lor zăcea în iarbă, nemişcată. 
Zăriră sulița lui Jack lângă animal. Cealaltă suliță zburase 
probabil în tufe. 

„Acum sunt un vânător”, îşi zise Jack. „Suntem 
amândoi vânători.” 

După ce coborâră în vale, Jack şi Stone Boy tăiară 
tapul în bucăţi mici, pe care să le poată căra în tabără, 
mai târziu. Jack îşi luă sulița şi se uită în jur, căutând-o 
pe cea a lui Stone Boy. N-o văzu. 

Jack dădu ocol antilopei moarte cu buzele strânse. 
Se uită la pământ, la poziţia ţapului mort şi la căile de 

acces. Valea se îngusta aici, ceea ce făcea vânătoarea 
mai uşoară. Vulturii n-ar fi putut să zărească din văzduh 
animalele doborâte, iar mâncătorii de leşuri ca hienele 
şi şacalii preferau locurile deschise. 

Jack se lăsă pe vine, puse palmele pe pământ şi 
pipăi urmele de animale. Erau uscate. Bun. Stone Boy 
dezlegă iarăşi labele din faţă ale trădătoarei şi le apăsă 
pe pământ, călcând pe ele. "Ținând labele între degetele 
de la picioare, Stone Boy desenă un şir de urme de leu 
înşelătoare. Paşii erau atât de corect întipăriţi, încât nu 
se puteau deosebi de unii făcuţi de o felină vie. 

Stone Boy zâmbi şi îi întinse labele lui Jack, care 
se aplecă şi încercă şi el să deseneze nişte urme. Dar 
genunchii îi tot alunecau, lăsând mici adâncituri pe 
lângă urmele de labe. Stone Boy îşi luă trofeele înapoi şi 
le apăsă din nou pe pământ, păstrând distanţa corectă 
între labele din faţă şi cele din spate, ca să sugereze 
pasul unui leu. Puse şi un deget în plus la urmele labelor 
din faţă, ca să le imite pe cele obişnuite ale unui leu: 
cinci degete la cele din faţă, dar numai patru la cele din 
spate. 

„E atât de inteligent”, se minună Jack. „Eu nici nu 
m-am gândit la asta, deşi am petrecut ore în şir citind 
despre lei.” 

Pe când Jack tăia antilopa în bucăţi mai uşor de 
manevrat, îşi dădu seama că ideea de a căra kilograme 
de carne afumată pe crestele Cazanului Vrăjitoarei ar fi 
putut fi mai greu de pus în practică decât socotise el. 
Păstrarea şi transportarea pastramei ar fi atras furnicile 
şi rozătoarele mici, care n-ar fi fost oprite de urmele de 
leu. „Va trebui să protejez cumva carnea”, se gândi el. 
Mâncătorii de leşuri întotdeauna luau urma vânători- 
lor — era obiceiul savanei. Curând, îşi dădu seama 
Jack, şi ei doi aveau să fie urmăriţi, cu sau fără urme de 
leu. Să meargă până la crestele vulcanului neobservaţi 
de prădători ar fi fost cu neputinţă, odată ce-ar fi 
emanat miros de pastramă. Chiar şi carnea preparată 
l-ar fi trădat şi asta i-ar fi fost fatal. Ar fi putut să se 
strecoare nebăgat în seamă dacă şi-ar fi luat la el nuci 
de mungongo, dar ar fi fost greu să scape de o haită de 
hiene având buzunarele pline de muşchi de antilopă. 

Putea, bineînţeles, să încerce să mănânce cât mai 
multă carne înainte de a porni în călătorie, dar asta nu l-ar 
fi ajutat să nu-i mai fie foame sau să nu se simtă slăbit 
în timpul drumului. Jack se întreba ce făcuseră oare 
strămoşii săi în faţa unei astfel de dileme. În timpul 
ultimelor zile, crezuse că izbutise să dobândească 
abilitatea de a vedea lumea prin ochii lor. Cu toate acestea, 
iată că nu reuşea să-şi contureze un răspuns clar. 

Stone Boy sfârşi de făcut urmele false şi îşi atârnă 
labele de leu de viţa de la brâu, ca pe nişte unelte 
de o centură de scule. Jack izbucni în râs, văzându-l. 
Vasăzică, aşa arătau zorii tehnologiei — cu sulițe şi labe 
de leu. Două girafe traversară valea, una fluturându-şi 
limba albastră spre cealaltă, de parcă s-ar fi strâmbat la 
tovarăşa ei. În depărtare, un pui de elefant trâmbiţă o 
chemare dezndăjduită. Jack îl putea zări la baza unei 
stânci, neputând să urce şi să iasă din râpă. Elefanții 
adulţi îi auziră chemarea şi se iviră la marginea ravenei. 
Unul dintre ei începu să coboare cu grijă, cu trompa 
întinsă, până când ajunse la pui şi îl ridică pe panta 
stâncoasă. Puiul se alătură fericit turmei, cu codita 
răsucită ca un porcuşor. 

Stone Boy luă o halcă de carne din crupa antilopei 
şi o vâri în rucsacul lui Jack. Jack se întoarse ca să-l 
ajute să desprindă o altă halcă lipicioasă din flancul 
animalului şi, când se aplecă, o grămadă de pământ se 
ridică în spatele lui Stone Boy. 

Un leu, cel mai bătrân dintre cei doi tâlhari, se 
scutură de praf şi se furişă înainte. Era într-un hal fără 
de hal. Dâre de sânge uscat îi tărcau pieptul, botul 
şi faţa, ca o mască de camuflaj. Ochii îi erau înfundaţi 
în orbitele umflate ca de boxer, iar blana îi era plină de 
furnici. „S-a prefăcut că e mort!” ghici Jack. Leoaicele 

trebuiau să fie pe aproape. Din observaţiile sale asupra 
comportamentului grupului de lei, Jack ştia că, în 
situaţia de fată, leoaicele l-ar fi ucis pe mascul dacă l-ar 
fi găsit singur, aşa că leul îşi petrecuse noaptea aici, 
nemișcat, năpădit de furnici. Jack se întrebă pentru o 
clipă unde era tânărul leu, dar, socotind după cantitatea 
de sânge de pe blana plină de praf a leului bătrân, 
deduse că masculii se luptaseră între ei şi numai acesta 
supraviețuise. 

Leul începu să se târască în spatele lui Stone Boy, 
care nu-l observase, preocupat să tranşeze antilopa. Jack 
îngheţă. La distanţa asta, leul putea sări asupra lui Stone 
Boy cât ai clipi, sfâşiindu-l din cap până-n picioare. Sau 
putea pur şi simplu să plece. Leul păru să şovăie. 

Jack sări din locul în care stătea, cu sulița în mână. Cu 
toate că era îngrozit, o forţă nebănuită îl mâna înainte. 
Jack nu avea la dispoziţie decât o singură încercare 
pentru a-l salva pe Stone Boy. 


Leul se pregăti de salt. 

Jack se năpusti înainte cu un fioros strigăt războinic. 
Stone Boy se răsuci pe călcâie tocmai când fălcile leului 
se deschiseră, dar urletul lui Jack îl luă pe animal prin 

surprindere. Ținând strâns sulița cu amândouă mâinile, 
Jack o ridică şi o înfipse în pieptul deja însângerat al 
leului. O singură încercare. Se propti în leul mătăhălos, 
atât de aproape de faţa lui, încât răsuflarea sa gâfâită 
îi flutură părul lui Jack. Stone Boy se repezi în leu 
cu tot corpul, alături de Jack, ca un berbec într-un 
turn — fără suliță, fără pietre, doar cu forţa trupurilor 
împotriva leului. Greutatea animalului crăpă sulița, dar, 
totodată, vârful armei străpunse pieptul prădătorului. 

O tresărire dinăuntrul inimii leului se propagă prin 
sulița tremurătoare în mâinile lui Jack. El o împlântă mai 
adânc, cu toată puterea, pe sub botul căscat deasupra 
capului său. Leul căzu într-o parte, iar sulița se rupse ca 
un băț de chibrit. Jack încercă să o tragă afară din rană, 
dar nu izbuti. Se încleştă cu toată fiinţa şi cu disperare 
de lemnul rupt, tremurând atât de tare, că îşi muşcă 
limba. Leul dădu cu laba să se elibereze, dar se mişca 
orbeşte. Încercă să ragă, dar nu izbuti să scoată decât un 
gâlgâit înăbuşit. Balele şi sângele îi şiroiau din bot, iar 
picioarele din spate îi zvâcneau spasmodic. Leul rămase 
nemişcat, cu ochii ficşi şi goi. 

Mâna lui Jack sângera. La început crezu că-l muşcase 
leul, dar apoi îşi dădu seama că sângele îi ţâşnise de 
sub unghii când strânsese sulița. Aproape că-şi pierdu 
cunoştinţa, epuizat, dar Stone Boy îl prinse şi îl sprijini. 

După ce îl puse pe picioare pe prietenul său, Stone Boy 
se repezi la leu şi îl lovi, încă o dată şi încă o dată, ca să 
fie sigur că era mort. 

Jack se lăsă pe vine lângă leu. Cu degete tremurânde, 
îl trase de un smoc de păr de pe burtă. Leul nu se mişcă. 
Acel trup galben-roşcat era ca un miraj, prea ciudat ca 
să fie real, totuşi adevărat. Jack nu putea crede că, în 
urmă cu doar câteva clipe, acelaşi animal fusese cât 
pe-aci să-i omoare prietenul. 

„Am ucis un leu”, se gândi el. 

Cu mâinile tremurându-i, îşi scoase cuțitul din 
buzunar. Stone Boy sări la o parte, de parcă Jack îi 
făcuse semn că ar mai exista vreun pericol. 

— E în regulă acum, îl linişti Jack. 

Stone Boy dădu din cap, de parcă vorbele lui Jack 
erau o dovadă că totul era, într-adevăr, în regulă. Jack 
înfipse cutitul în blana galben-roşcată, lăsându-și propria 
amprentă. 

— Am ucis un leu, Stone Boy. Îti vine să crezi? 

Rămaseră câteva clipe cu ochii aţintiţi asupra trupu- 
lui fiarei. 

O hienă se furişă în jos pe stâncă, cu pietrişul fu- 
gindu-i de sub picioare. Dar era tăcută, de parcă îşi 
ţinea răsuflarea — nu urla, nu râdea. Pentru o clipă, 
Jack şi-o închipui sărind asupra leului, pentru a-şi regla 

nişte conturi mai vechi. Hienele mănâncă orice. Dar cu 
o mişcare rapidă şi agilă, hiena apucă antilopa moartă şi 
o târi înapoi, pe panta pe care venise. 

Cei doi o văzură, dar niciunul nu reacţionă. 

— Ei bine, zise Jack, aruncându-i o privire lui Stone 
Boy, bănuiesc că putem mânca şi carne de leu. 

Jack îngenunche în tărână şi îşi ridică cuțitul deasupra 
umărului leului. Stone Boy era uluit de această prive- 
lişte — un băiat nu mai mare decât el voia să mănânce 
un leu. 

Jack şi-ar fi dorit să taie urechile leului sau coada cu 
vârful stufos, ca talismane cu puteri magice. Stone Boy 
stătea lângă Jack, rânjind cu mândrie. 

— Nu-mi vine să cred, râse Jack, simțind cum 
speranţele i se înfiripă. 

Se uită în jos în vale şi văzu leoaicele îndepărtân- 
du-se şi făcându-se din ce în ce mai mici. „Acum pot să 


fac orice”, îşi zise Jack. „Absolut orice.” 

N 
| noaptea aceea, Jack şi Stone Boy se urcară pe o 
stâncă şi se aşezară sub cerul nemărginit. După ce 
îşi savuraseră triumful, Jack nu mai voia decât să-şi 
lase capul pe spate şi să contemple bolta plină de stele 
scânteietoare. Frumuseţea şi limpezimea priveliştii fă- 
ră hotar îţi tăia respiraţia. Jack îşi duse o bucată de 
carne de leu la gură. În timp ce mânca, un punct de foc 
săgetă pe sub lună. Meteoritul cobori în linie dreaptă, 
dispărând în neant. 

Jack încerca să nu se uite la Stone Boy, dar nu se 
putea abtine. Când strălucirea unei stele căzătoare îi 
lumină ca un fulger faţa, Stone Boy îşi ridică solemn 
ochii la cer şi oftă. Mai înainte, îşi dădu Jack seama, 
Stone Boy n-ar fi avut răbdare să stea acolo şi să se 

holbeze la stele. În nopţile de dinainte, supraveghease 
mult prea încordat leii ca să se odihnească. Dar acum 
se liniştise în sfârşit şi se întoarse către Jack cu o pace 
adâncă întipărită pe chip. 

„Dacă ai putea vedea şi tu asta, tată”, îşi zise Jack. Se 
întrebă ce ar fi făcut tatăl său în aceeaşi situaţie — dacă 
ar fi fost în stare să se întoarcă la civilizaţie şi să-şi lase 
în urmă cea mai mare descoperire. 

Pentru prima oară, Jack se simţi bărbat. Amândoi, 
şi el şi Stone Boy, trecuseră o probă a voinţei şi supra- 
viețuiseră. Dar Jack acţionase şi altruist, aruncându-se 
în calea primejdiei ca să-i salveze viaţa prietenului său. 
Dacă ar fi şovăit fie şi pentru o clipă, Stone Boy ar fi fost 
ucis de leu, iar acum ar fi rămas singur. Dar împreună, ca 
echipă, realizaseră ceva spectaculos. A fi bărbat, înţelese 
Jack, nu era atât o chestiune de forţă, cât a alege calea 
cea dreaptă, în loc de cea mai uşoară. 

Jack şi Stone Boy aveau să întipărească în noaptea 
aceea nişte urme de leu în jurul focului. Sau poate nu. 
Cu o neobişnuită mândrie, Jack se întrebă dacă mai 
era nevoie s-o facă. Se dovediseră mai inteligenţi şi 
mai puternici decât leii. De ce ar mai fi trebuit să se 


teamă? 

ând zorii se apropiară, iar focul se stinse, lăsând 

în urmă doar nişte tăciuni fumegând, o umbră se 
strecură până aproape de tabăra băieţilor. Un picior cu 
degete lungi bătători cenuşa şi o mână se întinse către 
sulița lui Jack. Îşi încleştă degetele în jurul lemnului, cel 
mare mai scurt decât arătătorul. 

Pleoapele lui Jack se zbătură şi se deschiseră când 
simţi greutatea sufocantă a suliţei pe gât. Nu vedea 
altceva în afara unui cap uriaş, cu o hălăciugă de păr. 
O respiraţie puturoasă îl izbi în nări, iar când încercă 
să sară în picioare, nişte braţe păroase îi ţinură gleznele 
la pământ. Se zbătu să se elibereze, lovind cu pumnii 
prin aer, şi îşi dădu seama că era înconjurat de o ceată 


de bestii masive. 

— liiii! se tângui Jack alarmat, dar rămase uimit 
când cei care-l capturaseră îl imitară în bătaie de joc: 

— iii! ca un ecou pe mai multe voci. 

Unul dintre intruşi îl lovi pe Jack cu antebraţul, 
năucindu-l. Clătinându-se de la lovitură, văzu că aceste 
creaturi semănau foarte mult cu Stone Boy. Aveau ace- 
eaşi înfăţişare omenească primitivă, dar erau mult mai 
mari. Mai în vârstă decât Stone Boy, în mod cert. Însă, în 
ciuda umerilor mult aplecaţi în faţă şi a braţelor groase, 
pielea fetelor arăta vineţie şi buboasă. 

Erau adolescenţi, îşi dădu seama Jack. Adolescenti 
cu gâturile mai groase decât feţele. 

Atunci strigă la ei, sperând că sunetele sale străine 
vor stăvili namilele. 

— Vino aici! Ajutor! Stone Boy! 

De partea cealaltă a focului, o matahală de două 
ori cât Stone Boy încercă să-l reţină. Dar răsucindu-se 
şi mârâind, reuşi să scape şi alergă la Jack. Stone Boy lansă 
un pumn bine ţintit în capul creaturii de lângă Jack. 
Acesta, sesizând o breşă, ţâşni către marginea stâncoasă 
a ravenei. Se opri la margine şi cântări din ochi distanţa 
până jos, dar era mult prea mare. Nu putea face altceva 
decât să fugă. O greşeală — namilele îl prinseră rapid 
din urmă. De aproape, nu aveau destulă libertate de 
mişcare ca să dea cu pumnul, dar, după se repeziră spre 

Jack, îşi aruncară antebraţele groase asupra lui ca pe nişte 
bâte de baseball. Când o creatură tunsă mohawk” lovi şi 
rată, Stone Boy se repezi cu capul în burta atacatorului, 
împingându-l peste marginea stâncii. Prăbuşindu-se pe 
fundul văii, namila cu mohawk strigă de durere. Stone 
Boy se întoarse spre ceilalţi cu o privire fioroasă. Brate 
şi picioare biciuiau aerul din jur, iar el se năpusti drept 
dar Jack nu era sigur ce putea însemna — să fugă ori să 
rămână şi să lupte? În toiul încleştării cu creaturile, Stone 
Boy îşi eliberă un braţ şi îi făcu semn către copaci. 

Jack o rupse la fugă spre crângul de acacii. În timp ce 
trecea pe lângă lobelii gigantice şi orhidee, prin minte îi 
fulgeră un gând. „Unde mă duc?” 

Ca un talaz înfricoşător, ceata porni în urmărirea lui. 
În spatele lui Jack, Stone Boy se urcă iute într-un copac. 
Namilele îl urmară, iar Stone Boy zbură prin copacii de 
deasupra lui Jack, legănându-se din creangă în creangă. 
Cu un braţ întins, îi arăta: Înainte, înainte! 

Jack alergă cât îl ţinură picioarele, biciuit de 
crengi şi împiedicându-se în vite sălbatice, cu furtuna 
namilelor răvăşind frunzişul pe urmele sale. În faţa lui, 
* 'Tunsoare specifică vechilor indieni din estul Americii de Nord — scal- 


pul este ras, mai puţin o creastă de păr ridicată în sus, ce se întinde de la 
frunte până la ceafă (n.tr.). 
P 

Stone Boy atârnă de o creangă şi aruncă nişte frunze spre 
Jack, tipând. Atunci namila cu tunsoare mohawk apă- 
ru deasupra malului înalt al văii, înfruntându-l pe Stone 
Boy. Stând unul în faţa celuilalt, Jack observă o asemă- 
nare izbitoare între ei. Să fi fost fratele lui Stone Boy? 

Jack se întoarse şi plonjă în desişul înalt. Nemaiputând 
vedea nimic peste iarbă, intră în panică. Cine ştie ce 
putea fi ascuns înaintea lui, în iarba înaltă? Deodată, se 
împiedică de o creangă şi căzu. Când se ridică, îşi dădu 
seama că era de fapt un os. Simţi cum i se zbârleşte părul 
pe ceafă. Era înconjurat de oase. Mai multe schelete erau 
rezemate de trunchiul unui copac, iar unul dintre ele, 
observă Jack, avea picioare cu degetele ca ale lui Stone 
Boy. Rotindu-şi privirea, văzu în jur numai schelete, 
un uriaş cimitir al celor din neamul lui Stone Boy. Dar 
scheletele acestea erau mai mici decât namilele... 

O tigvă îi şuieră pe lângă crp, spărgându-se de un 
copac. Mohawk! Din copacul de deasupra lui Jack, 
creatura azvârli o altă tigvă. Jack se feri. 

O altă namilă cobori dintr-un copac, urmată de un 
tovarăş zgâriat şi plin de cicatrice. Apoi se mai iviră şi 
alţii, atârnând, gata să sară pe pământ, ca o bandă de 
bătăuşi care-şi încercuieşte victima. 

Jack îşi căută cuțitul — nu-l găsi! Îl pierduse când o 
luase la fugă prin desiş. În schimb, scoase o piatră din 
buzunar şi o strânse în pumn. 

— Opriţi! urlă el ca turbat. Niciun pas mai aproape! 

Găliganii nu se clintiră, dar nici nu păreau speriaţi. 

Încă purtând labele de leu atârnate de viţa de la brâu, 
Stone Boy se lăsă pe pământ de pe o creangă, strângând o 
piatră în mână. Faţa îi era schimonosită de mânie. 

„Să-i păcălesc pe lei a fost una”, îşi zise Jack, „dar tipii 
ăştia sunt aproape la fel de inteligenţi ca şi mine şi pe 
puţin de două ori mai mari!” 

Ochii lui Jack se plimbau rapid de la Stone Boy la 
namile, trecând în revistă scena. Stone Boy semăna 
foarte bine cu ei. Dar, în egală măsură, îşi dădu Jack 
seama, era diferit: „Mâinile lor sunt făcute să se legene 
prin copaci. Nu se pot strânge în pumni!” observă Jack. 
„Dar Stone Boy poate.” Ce să fi însemnat asta? Oare era 
cu putinţă ca neamul lui Stone Boy să fi evoluat în doar 
câțiva ani? 

Mohawk porni spre Jack, dar Stone Boy se repezi 
şi-l dobori la pământ. Ceata se aruncă asupra lui Stone 
Boy ca o substanţă neagră, urlând şi răcnind. Stone Boy 
împărțea pumni şi şuturi în stânga şi-n dreapta. Izbi 
o namilă în piept cu puternicele sale picioare, lăsând-o 
fără aer. Încolţi o alta, care îşi vântură braţele spre el, 


182 


URME ÎN TIMP 


dar Stone Boy nu-şi domoli furia, ci îl lovi cu picioarele, 
o dată şi-ncă o dată. 

Jack se întoarse şi fugi din învălmăşeală, săltând 
cât putea de repede prin iarba înaltă. „Nu-i lăsa să te 
prindă”, gândi el. „Mai repede!” Alergă înapoi spre vale. 
În depărtare văzu un spaţiu deschis, fără copaci, unde 
stâncile coborau abrupt. Se hotărî. „Trebuie să sar.” 

Mohawk şi încă o creatură îl prinseră din urmă. 
Ajunseseră la călcâiele lui, dar Jack se întoarse şi îl izbi 
pe Mohawk cu piciorul sub pântece. Stone Boy veni 
în fugă şi-i puse piedică matahalei celeilalte, apoi sări 
lângă Jack. 

Jack îl prinse de brat. 

— Trebuie să ieşim de-aici! 

Namila căreia îi pusese piedică se ridică anevoie în 
picioare. Stone Boy se repezi din nou la ea şi o puse la 
pământ, lovind-o oriunde nimerea cu pumnii şi picioa- 
rele. Exact în clipa aceea, o femeie ţinând la piept 
un prunc apăru din desiş. Ochii ei erau larg deschişi 
sub părul ciufulit. Îşi dezveli dinţii şi scoase un sunet 
disperat, foarte ascuţit. Jack înlemni. Era femela alfa — 
orice trib avea una şi aceasta era cea a tribului de 
namile. Trecu pe lângă el, către Stone Boy şi Mohawk. 
Un alt sunet, un lătrat nerăbdător şi poruncitor, păru să 
spună: „Opriţi-vă imediat, voi doi!”. Stone Boy o văzu 

şi se dădu înapoi, dar nu înainte ca femeia să-l lovească 
zdravăn, doborându-l la pământ. 

O altă femeie apăru din desiş şi se grăbi către prima. 
Avea obrajii scofâlciţi şi părul lung şi ţinea şi ea un prunc 
ghemuit sub bărbie. Femela alfa îi întinse copilul celei 
cu părul lung. Mai lătră o dată şi haidamacii bătăuşi, ca 
nişte frați mai mari neascultători, săriră din copaci. În 
acest timp, nişte femei mai tinere apărură din desiş — 
fetele tribului. Masculii dădură fuga spre ele, iar fetele 
lăsară jos hrana pe care o adunaseră — nuci, rădăcini, 
tuberculi. Mohawk se aplecă după o nucă de mungongo. 
Fetele urlară când dădură cu ochii de străin, privirile lor 
panicate trecând rapid de la Stone Boy la intrusul uman. 

În ciuda faptului că era îngrozit de ea, Jack se uită la faţa 
femelei alfa. Între ea, Stone Boy şi Mohawk asemănarea 
era foarte evidentă. Jack asista la o reuniune de familie. 
Femela alfa era mama lui Stone Boy. Jack cercetă rapid 
tribul. Indivizii din faţa lui erau foarte diferiţi unul de 
altul — unii erau îndesaţi la trup, alţii piperniciţi, unii 
aveau feţe colţuroase şi lipsite de păr, alţii aveau capete 
pătrăţoase. Cu toate acestea, erau limpede înrudiţi. Era 
de parcă în acest ultim sanctuar al antichităţii, tribul, 
probabil simţindu-şi propria vulnerabilitate, suferise o 


explozie evolutivă. 

Femela alfa îi adulmecă pe Stone Boy şi pe străin. 
Aruncă o privire către labele de leu de la brâul lui Stone 
Boy, apoi îl apucă de viţa prinsă la mijloc şi îl târî până 
la un copac. Acolo, îl bătu cu palma la fund, în timp 
ce el chelălăia de durere. Jack făcu un pas spre ei, dar, 
când alfa îl fulgeră cu privirea, se retrase. Şi, de vreme ce 
femela alfa nu îl ucisese deja, îşi spuse că probabil va fi 
mai în siguranţă dacă nu va încerca să fugă. Namilele ar fi 
venit fără îndoială după el, iar, dac-ar fi făcut-o, cu Stone 
Boy prizonier, Jack n-ar fi fost în stare să se apere. 

Stone Boy se strâmba în timp ce încasa loviturile de 
la mama lui. În cele din urmă, o lovi şi el cu pumnul 
în palma ei deschisă. Ea strigă indignată şi făcu un 
pas înapoi. Fetele se agăţară una de alta, uitându-se 
compătimitor la Stone Boy. 

Încă molfăind hrana pe care o căpătaseră de la fete, 
haidamacii rânjiră, încântați să vadă că Stone Boy era 
pedepsit. Mohawk se folosi de prilej şi se întinse să-i 
dea o lovitură de picior. Stone Boy urlă. Alfa îl înşfăcă 
imediat pe Mohawk şi atunci toată ceata se repezi asupra 
ei. Stone Boy se ridică în picioare protector şi ceilalţi se 
opriră. Mohawk mârâi. Inima lui Jack bătea cu putere: 
cât ai clipi, balanţa puterilor se putea răsturna. Dacă un 
fiu o putea bate — sau chiar ucide — pe mama sa, ce 
haos violent ar urma? 


185 


Petru Popescu 


Pentru o clipă, tensiunea fu de nesuportat. Apoi femeile 
se repeziră la ei ţipând, iar una îl îmbrânci pe Mohawk în 
lături, mormăind cu reproş. Mohawk îşi dezveli dinţii şi 
se retrase în umbră. Femela alfa îl înşfăcă pe Stone Boy, 
dar nu-l lovi. În schimb, îl trase mai aproape de ea, iar 
faţa i se schimonosi de suferinţă. Pentru câteva momente, 
plânse fără lacrimi. „De bună seamă i-a dus dorul”, gândi 
Jack. Stone Boy se zvârcolea, încercând să se elibereze, 
însă ea nu voia să-i dea drumul. Vizibil stânjenit, se uită 
la fete, care priveau scena şi chicoteau. 

Între timp, Jack zări o siluetă cocoşată, şchiopătând 
printre copaci. Umerii îi erau cocârjaţi şi o cicatrice mare 
se întindea deasupra unuia dintre genunchi. Dar trupul 
creaturii era zbârcit şi slab şi avea ochii afundaţi în orbite. 
Când se întoarse, Jack putu observa că într-o parte a 
capului avea o rană adâncă, ce-i expunea craniul. La faţă 
semăna izbitor de mult cu Stone Boy. Oare el era tatăl? 

Izgonitul şontâcăi spre trib, uitându-se pe deasupra 
ierburilor, dar neîndrăznind să li se alăture. Îl privi curios 
pe Jack. Când acesta îi întoarse privirea, se dădu înapoi 
şi se îndepărtă. 

„Poate că”, medită Jack, „el este singurul supravieţuitor 
al masacrului care a lăsat în urmă atâtea oase”. Jack îşi 


aminti de lecţia tatălui său despre conflict şi război. Dar 

pentru ce a trebuit să lupte tribul? Aveau destul spaţiu 
şi mâncare din belşug. Şi atunci? 

„Leii!” îşi răspunse Jack. Ca şi ei, oamenii trebuie să se 
fi bătut pentru dreptul de a avea urmaşi — ale cui gene 
să supravieţuiască şi al cui material genetic trebuia, în 
consecinţă, să dispară. lar în acest război, dacă mărimea 
scheletelor putea fi un indiciu, muşchii câştigaseră net 
în faţa creierelor. 

Femela alfa veni la Jack şi îşi apropie mult faţa de a 
lui. Îl adulmecă şi îşi dezveli ameninţător dinţii. 

„Oare mă va ucide, acum, că Stone Boy s-a alăturat 
din nou tribului?” se întrebă Jack. 

Deodată, tribul îl înconjură. Jack nu se putea gândi 
decât la un singur lucru de făcut. Trase adânc aer în 
piept şi scoase zgomotele pe le auzise de la Stone Boy, 
chiţăituri şi scâncete, mârâieli şi cloncănituri. Femela, 
descumpănită, se îndepărtă de faţa lui, părând să ezite. 
Jack se repezi la brâul lui Stone Boy, smulgându-i labele 
de leu de pe viţa sălbatică. 

Sub ochii lui Stone Boy, Jack le aruncă la pământ, îşi 
aşeză palma deasupra lor şi începu să traseze o urmă de 
paşi de leu. Trebuia să le spună povestea. Avea să-i facă 
să înţeleagă. 

u un lătrat şovăielnic, Stone Boy sări în calea lui Jack 

şi îşi luă înapoi labele. La început, Jack se gândi că 
prietenul său se întorsese împotriva lui. Dar Stone Boy 
îngenunche, aşeză labele pe pământ şi începu să facă el 
însuşi urmele. 

Oamenii-maimuţă rămaseră ca vrăjiţi, privindu-l pe 
Stone Boy, în vreme ce Jack se uită în jur, încercând să 
găsească o creangă de copac pe care s-o poată rupe şi 
să închipuie o suliță. Zări una în apropiere şi o smulse 
din copac. 

Stone Boy stabili scena, bătând cu mâinile prin aer, 
creând impresia de câmp larg deschis. Apoi îşi răsfiră 
degetele în diverse direcţii, ca tufele din savană care 


sparg monotonia, ici-colo. Imită zzz-ul gâzelor în zbor, 

spectatorii săi chiţăind aprobator la interpretarea sa 
foarte reuşită. 

Stone Boy imită antilopele şi caprele, ţinând două 
degete în sus pe cap, pe post de coarne, apoi expresia 
placidă a erbivorelor păscând. După aceea Stone Boy 
imită răgetul leilor: rrr-uau, rrr-uau. Ridică labele de 
leu şi le făcu să meargă, călcând uşor şi furişat, către 
auditoriu. 

De la fetele cele mai mici până la cei mai zurbagii 
găligani, toată lumea îngheţase cu sufletul la gură. Alfa 
îşi îngustă ochii de parcă recunoscuse fiara. Stone Boy 
îşi schimbă pasul, de la mişcările graţioase la ghemuitul 
precaut. Tocmai atunci, un gândac mare îi zbură pe 
sub nas, aşa că îl introduse imediat în poveste, arătând 
sus, spre cer, şi scoțând un bzzzz foarte asemănător 
motorului unui avion. Cu degetul arătător, Stone Boy 
trasă o linie în zigzag până la pământ, apoi îşi aruncă 
braţele în lături, sugerând o mare explozie. 

După aceea, Jack se văzu pe el însuşi în imitaţia 
lui Stone Boy: stând în două picioare şi cu tălpile 
greoaie. Stone Boy se clătină, cu capul înainte, şi păşi 
cu toată talpa. Cei mai tineri membri ai tribului fură 
nedumeriţi la început, dar apoi femeile mai în vârstă 
se întoarseră spre Jack, râzând pe înfundate. „Da, 
ăsta e el, străinul pe care Stone Boy l-a adus cu el.” 

Cei mai tineri se apropiară zâmbind de Jack, 
împungându-l în picioare, în piept şi în spinare. Apoi 
izbucniră în râs. Stone Boy veni iute până la Jack şi îi 
atinse puntea nasului. 

Jack era uluit de complexitatea poveştii lui Stone 
Boy, de abilitatea de a descrie locuri, personaje şi acţiuni. 
Gesturile sale — ridicări din umeri, încruntături, zâm- 
bete, strâns din buze, toate însemnau câte ceva. Pieptul 
lui Jack se ridica şi cobora, apăsat de frică şi surescitare. 
Tribul era în mod limpede curios, dar el tot nu era 
sigur ce soartă aveau să-i rezerve aceste creaturi, atât de 
brutale şi de înclinate spre violenţă. Dovada duşmăniei 
lor sângeroase era doar la câţiva paşi distanţă. Ce garanţie 
avea Jack că nu se vor întoarce şi împotriva lui? 

Dar şi Stone Boy era acum un paria. Probabil fugise 
în savană în timpul bătăliei, căutându-şi adăpost. Poate 
că era primul din neamul său care supravieţuise în 
savană. 

Stone Boy completă o lungă şi şerpuitoare urmă 
de paşi, apoi mârâi ca un leu. Rudele sale recunoscură 
imediat sunetul — fetele tresăriră, iar femeile mai în 
vârstă înţepeniră. 

Stone Boy stătu într-un picior, râcâind un loc în spa- 
tele genunchiului, rânjind mândru către urma trasată. 
Jack recunoscu scena înfăţişată înaintea sa. Stone Boy 

mimă împrăştierea antilopelor şi folosirea unui cuţit 
pentru a tăia carnea. Arăta atât de mulțumit de el, 
habar n-avea că un leu se furişa în spatele lui. 

Stone Boy ridică labele de leu şi scoase un răget, apoi 
se mişcă spre Jack, chemându-l pe scenă. Jack alerpă 
înainte cu creanga în mâini. Strigă şi împunse cu ea în 
labele leului. Înfipse ramura cu hotărâre şi o strânse bine 
în mâini. Stone Boy lăsă jos labele de leu şi alergă lângă 
Jack, împingându-se cu trupul lângă al lui. Amândoi 
strigau şi ţineau sulița ridicată, în timp ce leul invizibil 
intra singur în ea. 

Stone Boy scoase un ultim răget, mai slab, gâlgâi şi 
căzu. Piciorul îi zvâcni — coada leului bătând în pământ 
pentru o ultimă oară. 

Auditoriul rămase tăcut, adânc impresionat. Epuizaţi, 
Jack şi Stone Boy se așezară. Jack scoase sunete vesele, 
bolboroseli rapide şi cloncănituri — pură descărcare a 
încordării nervoase. 

După câteva momente, revenindu-şi din vrajă, cei 
mai multi membri ai tribului se întinseră şi se relaxară 
ca după o masă îndestulătoare. Dar nu şi gaşca lui 
Mohawk. Rămaseră mai în coada grupului, cu ochii 
în patru şi crispaţi. Privirea îngrijorată a lui Mohawk 
sonda pe furiş reacţia tribului său. Păru nemultumit că 
răspunseseră cu atâta entuziasm la sceneta lui Jack şi a 

lui Stone Boy. Cel mai masiv din grupul lor se strecură 
printre ei şi dispăru în desiş. 

Jack pricepu situaţia. Cu cât mai strâns se aliau cu 
femela alfa şi tovarăşele ei, cu atât mai mult puneau în 
pericol poziţia lui Mohawk şi a găştii sale. Dacă Alfa 
îl favoriza pe Stone Boy în dauna lui Mohawk, dacă îi 
acorda celui mai mic dintre cei doi mai multă atenţie şi 
mâncare, Mohawk nu avea să stea cu mâinile în sân şi 
să privească. Dar în mintea lui Jack răsuna un gând: „O 
să fac ce trebuie să fac.” Avuseseră o singură încercare 
să-şi pledeze cauza în faţa tribului şi o făcuseră, în mod 
incredibil, în echipă. „Dacă Mohawk are impresia că 
mă poate speria acum”, îşi zise Jack, „mai are câte ceva 
de învăţat. Eu sunt un vânător. Supravieţuiesc”. 

Jee mai multe zile de când Jack şi Stone 
Boy se alăturaseră tribului. Pădurea era deasă şi 
încâlcită, lipsită de soare şi de cer. Oriunde se uita Jack, 
orizontul era acoperit de frunziş. Adâncimea priveliştii 
varia insesizabil: un zid de arbori dându-se înapoi şi 
altul înaintând câțiva metri. În cele din urmă, totul se 
topea în aceeaşi sufocantă apropiere. Aerul era umed; 
până şi briza pădurii mirosea a stătut. 

Jack avea altă noţiune a timpului decât aceea pe 
care o avusese în savană. Nici măcar momentele zi- 
lei — optimismul dimineţii, lenea prânzului şi neliniştea 
amurgului — nu mai existau aici. Timpul se dizolvase 
într-o unică penumbră mohorâtă, alternând cu întuneric 
deplin. 

Tinerii hominizi erau fascinaţi de Jack. La început, 
erau timizi, împungând cu degetele butucănoase în 
mâinile şi faţa lui ciudate, lipsite de păr. Voiau să ştie 
cât de asemănător le era. Îi cercetau pieptul, umerii şi 
genunchii. Îl întorceau cu capul în jos şi-l trăgeau de 
mâini şi de picioare. Când au început să-l gâdile în tălpi, 
Jack s-a temut că o să moară de râs, dar a rămas surprins 
când n-a simţit nimic — cât stătuse în sălbăticie, 
picioarele i se bătătoriseră. Curiozitatea hominizilor 
era nemărginită. Alfa li se alătură ca să verifice calitatea 
pielii lui Jack. Când l-a zgâriat destul de tare cât să-i dea 
sângele, Jack a ciupit-o puternic de braţ. Ea a tipat, dar 
s-a retras şi l-a lăsat în pace. 

Pe jumătate ascuns într-un copac înalt, Mohawk 
urmărea scena. Ceata arunca în Jack cu pietricele, dar, 
perfect nemişcat şi tăcut, Mohawk se mulțumea doar 
să observe. Ploaia de pietre se înteţi. Când, în cele din 
urmă, Jack s-a ridicat şi a strigat: „Destul!”, ceata a şters-o 
în pădure. 

Dacă le imita limbajul, observase el, nu obținea nici 
pe jumătate acelaşi efect ca atunci când îl folosea pe al 
lui. 

— Nu vă mai luaţi de mine! 

Femelele îngheţaseră şi se uitau la el fără expresie, 


şocate. Jucăria se revoltase ei, şi acum? Stone Boy 

se strecură în spatele lui Jack şi-i smulse dicţionarul 
ferfeniţit din buzunarul de la spate. Ştia cum să le 
distragă atenţia membrilor tribului de la corpul lui Jack, 
deschizând cărțulia. Paginile fluturară în vânt. Cartea 
era vie. 

Stone Boy se uită la Jack şi din nou la spectatori. 

— Bine! îl încurajă Jack. Vorbirea le abate atenţia. 

Şi atunci, la fel de firesc ca şi cum ar fi făcut-o de 
ani în şir, Stone Boy răspunse. Nu prea suna a „bine”, 
fiindcă nu se auzea nici b, nici n. Doar vocalele — i-e. 

Destul de aproape. Tribul scoase mici exclamaţii de 
uimire. 

Jack rămăsese fără cuvinte. 

— Perfect! Asta-i minunat! 

Stone Boy plescăi din buze, rostind p-ul şi repetându-l: 

— Pe-pe-pe-pe-pe-pe. 

— Excelent! 

Stone Boy flutură cărțulia, ca s-o poată vedea cu 
toţii. Tribul o privi cu respect, după care, cât ai clipi, 
dicţionarul se făcu bucăţi. Jack nu-şi putea crede ochi- 
lor. Cotorul i se rupse şi căzu şi ce mai rămăsese din 
copertă. 

Mohawk cobori din copacul lui, înşfăcă dicţionarul şi 
se retrase înapoi în frunziş. Stone Boy dădu să pornească 
după el, dar Jack se răsti: 

— Nu! 

Prietenul lui păru contrariat, dar se aşeză totuşi la 
loc. 

Pagini molfăite şi mestecate începură să plutească 
din coroana copacului spre pământ. Ceilalţi primitivi 
dădură fuga să le prindă şi să rupă în bucățele mici tot 
ce le pica în mână. O femeie sfâşie o pagină cu unghiile 
şi apoi îşi lipi cu scuipat fragmentele în păr. 

Ceea ce mai rămăsese din carnea pe care o îndesase 
în rucsac se stricase între timp. Slăbit de foame, Jack se 
apropie de Alfa. 

— Mâncare, zise el, arătând spre gură. Dă-mi ceva 
de mâncare. 

Făcu semn către burta lui scobită, care ghiorţăi ca la 
comandă. 

Înţelegându-i cererea, Alfa îl împinse către un copac 
şi-l ridică pe o creangă de la poale. Jack se sperie, 
crezând că o să încerce să-l alăpteze, însă ea împinse 
spre el o grămăjoară de nuci. Stătu de pază cât mâncă 
el, supraveghind atent direcţia în care dispăruse ceata 
lui Mohawk, în caz că ar fi dat năvală şi-ar fi încercat 
să-i fure mâncarea lui Jack. Stone Boy veni lângă ei şi 
mâncară împreună, până când Jack se simţi sătul şi cu 
mintea limpede. Pentru prima oară după atâtea zile, 
se putea concentra asupra misiunii sale de a scăpa din 

Cazanul Vrăjitoarei. Nu reuşea să se orienteze deloc 
sub frunzişul des, unde soarele abia dacă se vedea. 

„Şi dacă nu mai găsesc niciodată drumul înapoi?” se 
gândi el. „Trebuie să-i părăsesc, altminteri risc să mă 
afund din ce în ce mai adânc în pădure. Trebuie să-mi 
găsesc calea înapoi către soare.” 

Când cei trei coborâră din copac, tribul scormonea 
după mâncare. Stone Boy stătea pe lângă mama sa, 
vorbindu-i cu bolboroseli agitate. Ea părea să-l asculte. 
Li se alăturară şi alte mame, iar Stone Boy păru să 
încheie cu un fel de discurs final. Alfa mârâi la celelalte 
mame, care se scărpinară, aparent perplexe. 

Jack le privi, se hotări şi se ridică în picioare. 

— Ei bine, a fost frumos. Dar acum trebuie să mă 
intorc. 

O luă către pădure, dar Stone Boy îl prinse din urmă 
cât ai clipi şi îi tăie calea. Femeile îşi strânseră rândurile 
şi îi înconjurară. 

— Bine, săriţi pe mine. Daţi-i drumul, zise Jack. 

Alfa veni lângă Jack, scuipă puţin în palmă din nucile 
pe care le mestecase mai devreme şi întinse mâna către 
buzele lui Jack. Jack clătină din cap. Ea se şterse atunci 
pe un lăstar. Jack înţelese cât de special era gestul ei, 
cât de matern şi de intim. Îl făcuse mai puţin pentru 
Jack, cât pentru Stone Boy, care stătea mai la o parte, 

uitându-se disperat la Jack. Nu mă părăsi, păreau să 
grăiască ochii lui. 

Jack se întoarse către el. 

— Nu ai nevoie de mine aici. O să fii în regulă. Nu 
înţelegi... şi eu am rude. Undeva, acolo. 

Şi arătă, cu un gest larg, către pădure. 

Încercă să treacă mai departe, dar Stone Boy îi tăie 
calea încă o dată. Jack se uită în ochii lui rugători şi îl 
năpădi un val de amintiri. Prietenul lui, tovarăşul lui de 
vânătoare, băiatul care îi salvase viaţa. Cu ochii minţii, 
revăzu acea lumină mistică a lunii sub care el şi Stone 
Boy stătuseră, sprijiniți unul de altul, urmărind stelele 
căzătoare. 

Rămâi aici, părea să-l implore Stone Boy. 

Jack clătină din cap. Cu privirea în jos, Stone Boy îi 
arătă spaţiul dintre doi copaci, către o pantă ce cobora 
şi pe care Jack nici n-o observase. Acolo, penumbra 
pădurii părea să se risipească într-un luminiş. 

— Mulţumesc, Stone Boy. Ştii că te-aş lua cu mine, 
dac-aş putea, dacă aş considera că ar exista o cât de 
mică şansă să te bucuri de lumea de afară. Dar, cre- 
de-mă, nu e un loc pentru tine şi pentru neamul tău. 
Poate că n-o să-ţi vină să crezi, dar eşti mult mai în 


siguranţă aici decât acolo. 

Jack făcu un pas spre Stone Boy, ca să-l îmbrăţişeze 
şi să-şi ia la revedere pentru ultima oară. Dar în clipa 
aceea, Stone Boy se repezi în spatele unui tufiş şi scoase 
labele de leu de unde le ascunsese. Trasă repede un cerc 
de paşi în jurul lui şi al lui Jack. 

Jack şovăi. 

— OK, zise el. Mai stau puţin. Dar când am adunat 


destulă mâncare, am plecat. 


Toată ziua tribul scormoni după hrană, golind un 
luminiş şi mutându-se apoi în altul. Alfa smulgea frunze 
din copac, le făcea grămăjoare şi punea în mijlocul lor 
câte un ghem de larve, pentru cei mai tineri membri 
ai tribului. Una dintre fete scormonea în faţa lui Jack. 
Mestecă nişte seminţe şi scuipă pasta pe o creangă, la 
fel cum făcuse Alfa. Apoi îndoi creanga, lăsând-o să-l 
plesnească pe Jack peste faţă. Când îşi reveni din şocul 
iniţial, Jack îşi dădu seama că fata zâmbea. Fără să ştie 
de ce, zâmbi şi el, apoi zâmbetul se prefăcu în râs şi 
întregul trib le urmă exemplul, râzând cu poftă şi cu 
priviri blânde. 

Spre seară, Stone Boy îi arătă lui Jack cum să înfigă 


nişte ramuri cu frunze în pământ şi apoi să le îndoaie 

spre centru, legându-le vârfurile şi făcând astfel un 
umbrar ca un cort. 

„Pot să fac asta”, îşi zise Jack. „Iar când o să fiu singur, 
o să-mi prindă bine.” Gândul de a fi pe cont propriu în 
sălbăticie nu-l speria. 

În momentul în care tribul se pregăti să se aşeze 
pentru noapte, Stone Boy trasă un şir lung de urme de 
leu în jurul taberei lor. După care făcu un altul, într-un 
cerc mai larg. Între timp, toată lumea ieşise afară din 
corturi. Tribul îl urmări pe Stone Boy în tăcere, părând 
să înţeleagă siguranţa pe care le-o oferea cu această nouă 
născocire. Respirau încet şi se uitau la el cu respect. 

Jack îşi ridică privirea spre coroanele copacilor, 
căutându-l pe Mohawk, dar nu zări nici urmă de acesta. 
Îl văzu apoi pe Stone Boy cum termina de desenat al 
doilea cerc de urme şi apoi cum se întoarse la cortul 
pe care-l făcuse împreună cu Jack. Stone Boy se ţinea 
ţanțoş acum, cu umerii drepţi, mândru de rolul său de 
protector al tribului. 

„După ce o să plec eu”, îşi dădu seama Jack, „Stone 
Boy o să conducă tribul”. 


Mai târziu, Stone Boy dormi buştean. Jack se întreba 
de ce somnul este modul natural de a-ţi reface energia, 

de vreme ce, în somn, majoritatea mamiferelor sunt 
lipsite de apărare. Furnicile nu dorm, peştii nu dorm, 
o mulţime de specii prolifice nu dorm. Oamenii de 
ce dorm? Probabil, îşi răspunse el, pentru că oamenii 
au descoperit în somn inegalabila aventură a visului. 
Dacă visele ar fi inima creativităţii, iar creativitatea ar 
conduce la tehnologie, inovaţie, invenţie, atunci poate 
că visul ar merita riscul. 

Gândurile lui Jack se întoarseră la oasele acelea 
din luminiş. Încotro se îndrepta clanul? Oare avea 
să supravieţuiască altui război fratricid? Şi cum ar fi 
putut el, un intrus, să-i ajute să preîntâmpine un nou 
masacru? 

Mintea îi rătăci apoi departe, iar Jack aţipi pentru 
câteva minute, dar se trezi tresărind speriat, cu inima 
bătându-i nebuneşte. Umărul cald al lui Stone Boy nu 
se mai sprijinea de al lui. Stone Boy, cu ochii sclipindu-i 
în lumina lunii ce se cernea prin frunzişul pădurii, era 
treaz, privind în sus, cercetând întunericul. Atunci, 
repede, îi lipi lui Jack un deget de buze — linişte! Îl 
împinse pe Jack afară, tocmai în clipa în care Mohawk 
şi ceata lui săriră din copacul de deasupra cortului şi îl 
zdrobiră. 

Văzând că şi-au ratat ţintele, Mohawk şi ai lui mârâiră 
furioşi şi porniră în urmărire. Stone Boy alerga în zigzag 

printre corturi, ţipând şi trezindu-i pe ceilalţi. Apoi 
strigă tânguitor, chemând-o pe mama lui. În lumina 
lunii, Jack o văzu pe Alfa alergând către ei, încercând 
să-şi găsească fiul în întuneric. Mohawk se opri în loc 
şi scoase un mârâit la fel de înfiorător ca avertismentul 
lui Stone Boy. Toate mamele, cu pruncii agăţaţi la piept, 
săriră din corturi, sfâşiindu-le. În mijlocul luminişului, 
un trup era chircit pe pământ. 

— Prietene! strigă Jack, dar glasul îi fu acoperit de 
țipete sălbatice. 

Nu Stone Boy era cel căzut. Pe pământ, călcat în 
picioare şi muşcat, unul dintre tovarăşii lui Mohawk 
zăcea nemişcat. Jack îşi încleştă dinţii atât de tare, încât 
simţea că-i bubuie capul. Scoase piatra de vânătoare, 
dar, tocmai când ochise haidamacii, ceata lui Mohawk 
se retrase, dând fuga înapoi în copaci. 

Jack se aplecă şi răsuflă uşurat. 

Tânărul doborât gemea îndurerat, cu mâinile şi 
pieptul sângerându-i. Probabil se revoltase împotriva lui 
Mohawk sau poate chiar încercase să stăvilească raidul. 
Acum, din copaci, Mohawk urla, zgâlțâind pădurea. 
Arunca din copaci crengi rupte şi scuipa, în vreme ce 
tânărul rănit se clătina pe picioare, fluturându-şi braţele 
către căpetenia sa nevăzută. Am terminat cu tine, părea 
să spună. Stone Boy alergă lângă el, de parcă ar fi vrut 

să-şi salute fratele întors, şi îl bătu uşurel pe braţele-i 
puternice şi pe piept. Mamele tribului se întoarseră 
în luminiş, în vreme ce Alfa îşi lătra ascuţit poruncile. 
Stone Boy sporovăia însufleţit, iar Jack încerca să 
înțeleagă scena. Stone Boy le îndemna pe mame să plece 
de acolo, arătându-le către marginea luminişului. 

Larma izbucni din nou în crengile de deasupra cape- 
telor. Mohawk îşi certa banda, care îi răspundea cu 
mârâituri furioase. Într-o clipă, toţi rebelii din grup 
părură gata să se încaicre între ei. Într-adevăr, mânia le 
explodă în luptă şi dispărură în pădure, urmărindu-şi 
conducătorul detronat. 

Pădurea amuţi. Femelele din jurul lui Stone Boy şi 
al lui Jack se liniştiră încet-încet, culcându-se la loc. 
Ghemuit printre ele, Jack nu îndrăznea să mişte. Se 
simţea ca şi cum ar fi devenit unul dintre ai lor şi, ca şi 


tribul, ar fi făcut orice ca să supravieţuiască. 


În zori, Alfa îşi trezi tovarăşele şi dădu poruncile. 
Întregul trib se puse în mişcare. Alfa îi conduse pe deal 
în sus, iar Stone Boy şi Jack o urmară îndeaproape, umăr 
la umăr. Drumul deveni abrupt şi, la un moment dat, 
priveliştea se deschise peste regiunea foarte împădurită. 

Se aflau pe cea mai înaltă creastă din pădure. Jack văzu 
cerul înaintea ochilor. 

Alfa strigă. Bătrânul schilod pe care Jack îl zărise 
spionând tribul cu câteva zile mai devreme îşi făcu 
simțită prezenţa. Căzuse în mers şi întregul grup se 
împletici înainte. 

Tocmai atunci, crengile de deasupra lor trosniră. Jack 
îşi ridică privirea. Ceata se mişca odată cu ei, aproape 
invizibilă în copaci. Se întrebă dacă era şi Mohawk cu ei. 
Bătrânul şchiop mergea cu tribul, târâş-grăpiş, femeile 
adulte ajutându-l şi îndemnându-l să se mişte mai 
repede. Alfa se uită peste umăr şi-l văzu chinuindu-se. 
Încetini pasul, îngăduindu-i să ajungă tribul din urmă. 

Au dat apoi de nişte ciorchini mari de fructe galbene 
şi se opriră cu toţii să mănânce. Fructele erau dulci 
şi cărnoase şi zahărul lor i se urcă imediat lui Jack la 
cap. Încercă să-şi dea seama câte fructe ar fi încăput în 
rucsac. Poate că ar fi putut s-o şteargă în timp ce tribul 
se ocupa cu mâncatul. 

Dar ceva îl reţinu. Vederea tribului ospătându-se 
fericit, în sfârşit mulţumit, îl făcu să râdă. Toţi se întoar- 
seră spre el şi începură să chicotească şi să râdă şi ei. 
Alfa se lăsă pe vine să adulmece pământul, părând să 
simtă o schimbare în aer. Jack spera că pajiştile erau pe 
aproape, căci acolo ar fi putut întâlni turme de erbivore 

păscând. El şi Stone Boy i-ar fi învăţat pe ceilalți cum 
să-şi facă sulițe şi să vâneze. 

Când au terminat ospăţul, tribul se urni la drum, 
mergând ore în şir. Obosind şi pierzându-şi vlaga, Jack 
şi-l imagină pe tatăl său păşind alături de el. Alan Conran 
era îmbrăcat în costumul lui de savană. Chipul îi era 
năduşit, dar hotărât, întocmai cum şi-l amintea Jack. 

— Cum o să se termine toată povestea asta, tată? îl 
întrebă Jack. 

— O să reuşeşti, fiule, îi răspunse acesta. 

Jack oftă adânc. 

— Vreau să mă întorc acasă. 

— Şi-o să te întorci, fiule, zise tatăl lui, după care 
dispăru în desiş. 

Începură să coboare o altă pantă, îndreptându-se spre 
o pajişte. Jack îşi dădu seama că asista la un punct de 
cotitură în dezvoltarea tribului. Cu Stone Boy în frunte, 
se mutau din locurile în care trăiseră ani de-a rândul în 
savană, unde aveau de înfruntat noi provocări şi li se 
ofereau nenumărate oportunităţi. 

Lui Jack îi venea să râdă, ameţit de oboseală şi 
speranță. Îşi aminti ce îi spusese tatăl lui când găsiseră 
urmele de paşi: „Poate că eşti înzestrat, Jack, poate că ai 
darul descoperirii.” 

Jack se poticni. lar când îşi regăsi echilibrul, auzi 
țipete deasupra. Mohawk cobori din frunziş şi se 
proţăpi în faţa lui Stone Boy şi a femelei alfa. Tribul 
încremeni. Cu balele curgându-i din gură, Mohawk 
încerca să mâne tribul înapoi, dar ei erau deja vrăjiţi 
de lumina din ce în ce mai puternică de dincolo de 
copaci. Tribul trecu pe lângă el, cu forţa. Apropiindu-se 
de lizieră, unde se sfârşeau copacii şi începea savana, 
Stone Boy se repezi înainte, îmboldind tribul să se 
grăbească. 

Apoi privi înapoi spre Jack. Vino, părea să spună. 

„Vrea să conduc şi eu tribul alături de el, în fruntea 
celorlalţi, ca să le dăm curaj”, se gândi Jack. „Eu sunt 
dovada că necunoscutul nu e întotdeauna periculos.” 

Se întoarse ca să privească tribul. Până şi banda lui 
Mohawk li se alăturase, în vreme ce rebelul obraznic 
nu era de văzut nicăieri. 

Jack îi făcu semn din cap lui Stone Boy şi amândoi 
conduseră tribul în savană. 

umina soarelui de după-amiază târzie îmbăia 
peisajul, în vreme ce dincolo de pajiște, spre răsărit, 
norii de furtună se fugăreau peste creste. Coborând, 
soarele trimitea mănunchiuri lungi de raze peste 
turmele de antilope aflate în depărtare. Hipopotamii 
se bălăceau într-un lac din apropiere. Tinerele tribului 
chiţăiră surprinse. Hipopotamii pluteau nepăsători, în 
vreme ce fetele porniră spre iac, observând umbrele 
lungi ce se întindeau sub picioarele lor. Umbrele erau 
clare şi întunecate. Tinerelor nu le venea să creadă, 
probându-le cu mişcări şovăielnice, urmărind cum 
umbrele le imitau. 
„Asta e”, îşi zise Jack. „Acum sunt aici.” Paşii tribului 


speriară păsările din cuiburile de pe pământ. In câteva 

secunde, fetele erau în genunchi, adunând ouăle 
proaspete. „Or să se obişnuiască imediat”, gândi Jack. 
Tribul nu avea într-adevăr nevoie de el. Se întrebă dacă 
să-i înveţe să facă focul, dar îşi pierduse cioburile cu 
câteva zile în urmă. De altfel, ceea ce trebuia să facă mai 
întâi de toate era să înveţe să vâneze şi să-şi desăvârşească 
puterile cu hrană bogată în proteine revigorante. Din 
fericire pentru trib, potentiala pradă se găsea din belşug. 
Antilopele erau pretutindeni, îndreptându-se spre tufe, 
ca să fie la adăpost de prădătorii nocturni. 

La primele semne ale amurgului, Jack îşi aminti toate 
serile pe care le petrecuse cu Stone Boy, pregătindu-se 
pentru noapte şi primejdiile ei. Jack îi căută privirea. El 
îi zâmbi, parcă spunându-i că făcea parte din trib. Abia 
acum, când nu mai era un intrus, Jack simţea că putea, în 
sfârşit, să plece. Nu mai era nimic care să-l oprească — 
toate temerile care-l ţinuseră captiv în locul acesta dispă- 
ruseră. Putea să izbutească singur. 

— Nu, zise Jack, clătinând din cap. Va trebui să plec 
dimineaţă. 

Se uită la prietenul lui, stăpân pe sine şi pe fortele 
sale, conducând tribul spre o altă etapă evolutivă. 

— Locul meu e alături de familia mea. Dar poate 


c-o să mă întorc, şopti el. 

Bătrânul tribului trecu pe lângă el, părând mai încre- 
zător, fără frică de tinerii hominizi mult mai masivi. 
Aruncând o privire în jur, Jack începu să-i numere 
pe membrii tribului. Ajunse la treizeci şi se opri. Cu 
mâncarea şi apa oferite din belşug de savană, tribul lui 
Stone Boy avea să crească rapid. Cei mai mulţi erau 
foarte tineri, iar după cum arătau, aveau şanse mari 
de supravieţuire. Ochii lui Stone Boy se luminară şi 
gesticulă însufleţit, mimând uciderea leului cu sulița. 

— Ei, la naiba, ia-o uşor, râse Jack. De-abia am ajuns 
aici şi deja vrei să treci la treabă. Făcu o pauză. OK, OK! 
Suliţe să fie! Du-te şi adu o creangă. O să am oricum 
nevoie de una zdravănă când o să plec de aici. 

Stone Boy rânji şi dădu fuga la un copac, unde înşfăcă 
o creangă dreaptă şi o rupse din trunchi. 

Apărut de nicăieri, Mohawk smulse creanga din 
mâinile lui Stone Boy şi i-o înfipse în coaste făcându-l 
să se îndoaie de la mijloc de durere. Jack zări o rană 
în carnea lui Stone Boy, care arătă rozalie pentru o 
fractiune de secundă, întunecându-se apoi rapid de 
sânge. 

Jack se repezi lângă Stone Boy şi se luptă până îi luă 
lui Mohawk creanga din mâini. Îl împunse apoi cu ea 
în piept, iar namila ţipă, sărind înapoi. Ceilalţi membri 
ai tribului urlară, uimiţi să vadă sângele gâlgâind din 

rana lui Stone Boy. Se împrăştiară, iar Mohawk căzu 
în patru labe. Jack dădu cu băţul după el, dar îl rată. 
Mohawk se strecură înapoi în pădure, dispărând fără 
zgomot. Jack îşi vâri mâinile sub Stone Boy şi încercă 
să-l ridice, dar Alfa îl împinse la o parte şi, cât ai clipi, 
tot tribul se adunase în jurul căpeteniei lor căzute. 

Alfa îşi apropie faţa de pieptul străpuns al lui Stone 
Boy, de parcă ar fi încercat să-i oprească sângerarea. 
El horcăi şi pleoapele i se zbătură. Alfa izbucni în 
tânguieli. Celelalte femei adulte îşi înfipseră mâinile 
în iarbă, smulseră bulgări de pământ şi îl bătătoriră pe 
rana deschisă, oprindu-i sângerarea. 

Pe cât de rănit, pe atât de înspăimântat, Stone Boy 
îşi întoarse capul până îl zări pe Jack. Cuprins de 
panică, Jack încercă să se gândească la ce-ar putea face. 
Îşi aminti de furnicile roşii. Trebuiau să existe furnici 
sau nişte ierburi de leac pe undeva prin jur. Jack îşi 
aminti de toate dăţile în care Stone Boy îl ajutase — 
când îi tămăduise braţul, când îi arătase cum să pregă- 
tească un culcuş pentru noapte în copac şi cum să 
facă o insulă de iarbă şi de pietre ca să se apere de 
năvala turmei de bivoli. Jack îşi şterse ochii apăsat şi 
făcu un efort să se uite la rană. Femeile o acoperiseră 
cu salivă şi pământ, iar acum Alfa îşi lipi din nou obrazul 
de pieptul respirând greoi al lui Stone Boy. 

Acesta întinse mâna spre Jack şi îi atinse o lacrimă 
ce i se rostogolea pe obraz. Se uită întrebător la ochii 
prietenului său, neînţelegând ce vede. Apoi îşi linse 
vârful degetului, curios, în ciuda durerii. 

Jack zâmbi printre lacrimi. 

— O să te faci bine, prietene. 

N 

[ noaptea aceea, în timp ce Stone Boy şi tribul 
dormeau sub luna plină a savanei, Jack se apucă de 

lucru. Rupse o creangă dreaptă şi lungă dintr-un copac, 

scoase o piatră din pământ şi ciopli încet creanga, 

făcând o suliță. Deşi nu vedea bine pe întuneric, Jack 

era hotărât să-şi termine arma până în zori. 

Zări o hienă apropiindu-se şi se ridică în picioare, 
strângând sulița în mână. Hiena se dădu înapoi, fie pentru 
că nu îi era foame, fie pentru că era mai înţeleaptă decât 
o crezuse Jack. Se reîntoarse la munca lui, plăcându-i 
cum lucea lemnul în lumina lunii. 

În zori, soarele explodă, luminând toată savana. 
Pământul se încălzi, iar păsările se înălţară în văzduh. 


Câţiva dintre membrii tribului încă mai sforăiau, 

tresărind din când în când, strânşi în cerc pe lângă 
Stone Boy. Braţele Alfei erau înlănţuite în jurul fiului 
său şi respirau gură la gură. Jack se aplecă să-i vadă faţa. 
Dormea adânc. 

Se apropie mai mult şi, deşi nu făcu niciun zgomot, 
Alfa îi simţi prezenţa numaidecât. Se trezi şi îşi lipi 
buzele de Stone Boy, ca să vadă dacă mai respiră. Îi 
cercetă rana şi suflă uşurel peste coastele lui. Rana se 
închisese, iar Stone Boy părea în afara primejdiei. Micul 
vânător se mişcă. 

Jack se ghemui lângă prietenul său şi îi puse în mână 
sulița, în vreme ce Alfa se uita nedumerită la ciudatul 
obiect. Stone Boy îşi strânse degetele în jurul suliţei, iar 
Alfa păru şocată. 

— Vreau s-o păstrezi tu, şopti Jack. Pentru că vreau 
să trăieşti. 

Dar Stone Boy o împinse înapoi în mâna lui Jack: 
Păstreaz-o tu, fiindcă eu vreau ca tu să trăieşti. 

Jack clătină din cap. Îşi dorea ca Stone Boy să se 
ridice, să protesteze, să-i arate că era teafăr. 

Cu un mare efort, Stone Boy se ridică în picioare şi 
îl împinse pe prietenul lui la o parte, apăsând cu palma 
deschisă pe pieptul lui Jack. Acum du-te. O să fiu bine. 
Apoi scoase un sunet ciudat. 

— Aa-pa, rosti el încet şi cu grijă, adăugând un sunet 
ce imita sorbitul. 

Stone Boy îl imitase. lar cuvântul trebuia să fi fost 
cel dintâi pe care-l rostise Jack, când ardea de sete în 
vizuina de sub pământ: „Apă. 

— Ce-ai spus? şopti el uluit. 

lar Stone Boy pronunţă din nou: 

— A-pa. 

Sunase aproape ca „apă”, dar îi adăugase un nou 
înțeles: Pleacă — ăsta nu e locul tău. 

Jack îşi luă, în cele din urmă, sulița şi se îndepărtă, 
păşind peste tribul moţăind. Descoperi o urmă falsă 
de gheare pe pământ. Privi înapoi. Alfa îşi legăna fiul 
în braţe, mângâindu-l încet pe faţă. Sprijinindu-se de 
mama lui, Stone Boy se întinse din nou. Jack mai făcu 
vreo câţiva paşi şi privi iar în urmă. Tribul se trezea din 
somn, căscând şi clipind des în lumină. 

Se întoarse cu faţa spre răsărit. Savana se întindea 
înaintea lui. Avea să meargă spre soare-răsare, peste 
creste, înapoi la civilizaţie. 

Porni hotărât. 

Mai târziu, când se lăsă din nou seara, crestele i se 
părură mult mai aproape — dar prevestitoare de rău. 


Jack se simţi deodată cuprins de groaza că, odată ce 

va ieşi din Cazanul Vrăjitoarei, s-ar putea să nu se mai 


întoarcă niciodată. 


După ce culesese nuci de mungongo şi dormise singur, 
Jack se trezi a doua zi şi atinse craterul interior înainte 
ca soarele să fi ajuns la amiază. Înainte de a începe 
urcuşul, se opri să caute nişte dovleci sau frunze mari 
pe care să le poată folosi pentru a-şi lua apă. Deşi printre 
crăpăturile stâncilor de pe pantă curgeau izvoare cu apă 
multă, Jack ştia că pe culmea craterului solul avea să fie 
arid şi uscat. Găsi un soi de tigvă într-un copac mic, o 
găuri cu sulița şi scurse din ea un lichid verzui. O curăţă 
de miez cu degetele. Gustă sucul — fad. Sucul otrăvitor 
era adesea amar. Cufundă tigva într-un izvor şi o umplu 
până la buză. Începu să urce panta stâncoasă, uimit de 
cât de bine putea păşi şi urca pe suprafaţa cutată. Pe la 
jumătate, se opri, bău apă şi îşi umplu la loc tigva de la 
un alt izvor. 

„O să beau ori de câte ori o să găsesc apă”, se gândi 
el, „şi o să păstrez tigva asta plină. Mâine, dacă nimeresc 
într-o zonă uscată, va trebui să fiu cumpătat”. 

Merse mai departe, încercând să ajungă în vârf până 


la apusul soarelui. Când se înseră, se hotări să continue 

să urce la lumina lunii. Praful începu să-i biciuiască faţa, 
intrându-i în ochi. 

Când se căţără peste o creastă, câteva ore mai târziu, 
fu lovit din toate părţile de nisip. Se sufoca şi se strădui 
să meargă cu o mână la gură. Se uită în sus şi văzu cum 
o furtună de nisip răvăşea piscurile. Jack încercă să-şi 
adune curajul şi se gândi la Stone Boy. „Am reuşit să 
ajung până aici, prietene. O să reuşeşti şi tu.” 

Luptându-se din răsputeri cu vârtejurile de praf 
sufocante, Jack urcă, în cele din urmă, deasupra 
craterului interior. Descoperi o crăpătură plină cu mâl 
şi, luând puţin în căuşul palmei, îl duse la buze, apoi se 
mânji pe piept, braţe şi coapse. Asta avea să-l protejeze 
când va apărea soarele. 

Aproape delirând, dar la fel de hotărât, Jack con- 
tinuă să meargă până văzu primele raze ale soarelui 
de dimineaţă. Se întrebă câte ore trecuseră de când 
părăsise tribul lui Stone Boy. Acum se afla dincolo de 
cumpănă, traversând o fâşie de teren uscat şi golaş. La o 
oarecare distanţă în faţa lui se întindea savana. Încercă 
să se concentreze asupra picioarelor. Abia de le mai 
simţea, totuşi paşii lui bufneau într-un ritm care-l făcea 
să continue. Jack asculta, de asemenea, şi ritmul inimii 
lui, potrivindu-şi mersul după acesta. Ritmul făcea să-i 
pară drumul mai scurt, mai puţin nesfârşit. Jack se gândi 

la timp, la ceasuri, la cât de greu îşi dădea seama câte 
zile trecuseră de la prăbuşirea avionului. 

Ajunse la un copac de mungongo, îl scutură şi adună 
nucile, pe care le sparse în dinţi. Găsi o baltă şi bău 
aproape toată apa din ea, apoi porni din nou la drum. 


În noaptea aceea se opri ca să doarmă, iar dimineaţa 
dădu peste un alt arbust de mungongo. Mâncă, ajunse 
la un alt izvor, bău şi merse mai departe. 

„Ce mai faci, frate vânător?” se întrebă Jack. „Ştiu că 
te simţi mai bine. Cu fiecare zi mai bine. Simt asta.” 

Jack ajunse la nişte urme de paşi. Se aplecă să le 
traseze conturul cu degetele. Se ridică, uitându-se lung 
la cenuşa pietrificată. O linie roşie estompată înconjura 
locul — vopsea de spray. Erau exact urmele pe care le 
descoperise împreună cu tatăl său! 

Dar ceea ce văzu după aceea îl opri în loc. O pată 
de vopsea galbenă pe pământ, de aproape doi metri 
lungime, de o parte a şirului de urme. Vopseaua era 
uscată, dar era destul de recentă ca să se vadă clar. 
Puteai s-o zăreşti cu uşurinţă, de pe sol ori din aer. 
După ce Jack şi tatăl său găsiseră urmele, le mai zărise 
şi altcineva. 

Alergă în jurul paşilor, căutând dârele de cauciucuri 
lăsate de un avion. Dar stratul de cenuşă era întărit, iar 
iarba din jur era strivită de copite. 

Se opri să-şi tragă sufletul. Era bine să te odihneşti. 
Jack se întinse pe pământ. „Numai pentru câteva 
minute”, îşi zise el, dar când se trezi, câteva ore mai 
târziu, soarele îşi schimbase poziţia pe cer. Ucise o 
şopârlă cu o piatră şi o mâncă pe toată. Apoi se întoarse 
şi urmă dâra paşilor din cenuşă. Începu să se grăbească, 
mergând din ce în ce mai repede, chiar şi după ce soarele 
apuse. Înaintând, Jack era uimit — chiar şi la lumina 
stelelor putea vedea conturul urmelor de paşi de lângă 
cl, arătându-i calea. 

ack merse patru zile şi patru nopţi, cu pielea arsă de 

soarele nemilos, cu gâtul uscat şi cu stomacul gol. Când 
cobori panta craterului exterior, văzu un miraj. Un 
avion foarte mic apăru deasupra liniei orizontului. „Pare 
foarte real”, se gândi Jack. 

Apoi mirajul pierdu din altitudine, singurul său 
motor devenind atât de zgomotos, încât Jack putea 
simţi aerul tremurând în jurul lui. Era real. Începu să 
alerge uşor către avion. 

Văzu capul pilotului ieşind acum la numai câţiva 
metri distanţă de sol. Pilotul îşi miji ochii şi strigă ceva, 
dar motorul îi acoperi sunetul vocii. Pilotul făcu semn 
cu mâna spre pământ. Terenul, văzu Jack, era prea 
plin de pietre ca să aterizeze. Avionul se roti în cerc 
şi se întoarse. Pilotul făcu semn cu degetul către coada 

avionului, apoi se întoarse şi zbură în direcţia arătată, 
fluturând mâna spre Jack să-l urmeze. Jack putu zări o 
colibă printre nişte copaci, în depărtare. 

Alergă. 

Pilotul se roti iarăşi, asigurându-se că Jack se îndrepta 
către colibă. Acum, coliba părea mult mai mare, iar 
avionul cobori încet către câmpul de alături. Mica 
trapă se deschise deodată, iar pilotul sări din avion şi o 
luă la fugă spre Jack. Era Frank Aoyama. Lui Jack i se 
înmuiară genunchii. 

„Poate că e doar un miraj”, îşi zise Jack. Dar nu era. 
Frank încetini când ajunse la băiat. O expresie deopotrivă 
de uşurare şi de groază i se întipări pe faţă. 

Frank desfăcu un bidon de apă folosindu-şi dinţii şi 
i-l întinse. Jack se ridică în picioare şi îl înşfăcă. Frank 
întrebă: 

— Eşti teafăr? 

Jack dădu din cap şi ridică bidonul la gură. Se lovi 
cu el peste dinţi; făcu un efort să-l ţină bine. Bău, lăsă 
bidonul jos şi, cu toată oboseala lui, aproape că pufni în 
râs văzând faţa perplexă a lui Frank. 

— Tatăl tău? Bruce? întrebă Frank, neîndrăznind să 
completeze întrebarea. 

Jack clătină din cap. 

Frank îl apucă de încheietură, luându-i pulsul, în timp 
ce băiatul bea din bidon, cu apa şiroindu-i pe bărbie şi 
pe piept. Jack îşi dădu seama, când simţi apa pe piele, 
că numai o singură piesă vestimentară supravieţuise 
expediției sale, nişte zdrenţe în jurul coapselor care, 
înainte, fuseseră pantalonii săi de camuflaj. Restul 
trupului îi era acoperit cu noroi şi praf. 

Frank îi dădu drumul la mână, cu blândeţe. 

— Tocmai am vorbit prin radio cu centrul rezerva- 
tiei. O să trimită un elicopter. Poţi vorbi? 

Jack dădu din cap şi întrebă răguşit: 

— Cât timp a trecut? 

Ceva se frânse în expresia lui Frank. 

— Cinci săptămâni... V-am căutat în fiecare zi, timp 
de două săptămâni, până ce guvernul a oprit căutările. 
Au crezut că toţi trei aţi... Frank îşi muşcă buza de 
jos. Dar eu am continuat să vă caut de câteva ori pe 
săptămână. Ştiam că va apărea ceva până la urmă. leri 
am găsit nişte urme fosilizate de paşi. 

Jack încuviinţă. 

— Era şi vopsea pe pământ. Le descoperise Alan 
înainte? 

Jack clătină din cap, apoi îşi îndreptă degetul mare 
spre piept. 

— Eu le-am găsit în prima zi când am ieşit pe teren. 

Frank nu mai spuse nimic, pe moment. Apoi îşi 
drese glasul şi arătă spre colibă. Părea o casă africană 
obişnuită, din chirpici şi cu acoperiş plat. 

— Asta-i o clădire a armatei, îi explică Frank. I-am 
anunţat prin radio, când te-am zărit din avion. 

În timp ce vorbea, doi oameni ieşiră din casă, purtând 
o targă. 

Frank îşi scoase jacheta şi o puse pe umerii lui Jack. 

— Când or să ajungă paramedicii aici, or să aibă 
oxigen şi perfuzii cu glucoză. Vestea bună este că ai 
pulsul normal. Jack... începu el. Ce căutaţi voi, de fapt, 
înăuntrul celui de-al doilea crater? 

Jack se întoarse şi privi înapoi: Cazanul Vrăjitoarei 
părea să se fi retras mult spre orizont, ascuns în pâcla 
dimineţii. 

Se gândi ce să-i răspundă, iar în cele din urmă întrebă: 

— Cât de departe e craterul interior? 

— Cam la cincizeci sau şaizeci de kilometri de cel 
exterior. Am încercat odată să zbor deasupra lui, acum 
vreo trei săptămâni — era să-mi prăpădesc avionul. 

Jack îşi aminti cum alergase în sus şi-n jos, urlând, 
după ce aprinsese focul, în vreme ce avionul se lupta cu 
vântul. Deci ăla chiar fusese Frank. 

— Jack, acolo ai fost tot timpul ăsta? îl întrebă 
Frank, adăugând apoi blând: Cadavrele sunt acolo? 

Jack îşi ridică ochii spre el. 

Frank păru să înţeleagă. Se aşeză brusc pe pământ, 
realizând că era adevărat: Alan murise. 

Sosiră cei doi oameni cu targa, purtând pantaloni 
de camuflaj şi jachete, fără tricouri. Unul dintre ei se 
apropie de Jack. 

— Machela, machela. 

— Zice să te întinzi pe targă. 

Dar Jack nu mai avea puteri. Frank şi soldaţii îl 
ridicară în braţe şi Jack închise ochii. Era, în sfârşit, 
timpul să se odihnească. 


Mai târziu, în colibă, Jack află că soldaţii aceia erau fraţi. 
Întreţineau unitatea de aproape doi ani, însă Jack nu-şi 
amintea să fi zburat pe deasupra colibei. Unul dintre 
ei îl întrebă pe Frank dacă îi putea da lui Jack ceva de 
mâncare. Frank încuviinţă. Omul pregăti o strachină cu 
lapte de capră şi cereale. Jack începu să mănânce, în 
vreme ce cei trei se învârteau în jurul lui. Termină masa 
frugală şi continuă să stea întins. 

În curtea postului militar era o cadă veche de aramă, 
pe care soldaţii o umplură cu apă. Frank protestă, 
temându-se că pielea lui Jack era prea arsă de soare 
ca să reziste la vreo intervenţie. Dar Jack, neluându-l 

în seamă, intră în cadă şi se cufundă în apă. Senzaţia 
de plutire şi de linişte, ştiind că era în sfârşit la adăpost 
de sălbăticia naturii, era atât de mângâietoare, încât, 
curând, atipi din nou. 

Se trezi când un ac îi pătrunse în braţ. Sosise 
elicopterul paramedicilor. 

Îl examinară, îi frecară pielea cu loţiune dezinfectantă, 
îl îmbrăcară cu pantaloni scurti şi un tricou curat. O 
femeie zâmbitoare din echipa paramedicilor îi ducea 
perfuzia, în timp ce îl cărau cu targa în elicopter. Vorbea 
engleza cu accent american. 

— Jack, i-am telefonat mamei tale, în California, 
zise ea încet. O să vină cu primul avion disponibil, cât 
de repede va putea. 

Văzând cât de uşurat părea Jack la auzul acestor 
cuvinte, ochii i se umplură de lacrimi. 

— Îmi pare rău, zise ea. Numele meu e Nancy 
Gwara. Am fost la una dintre conferințele tatălui tău — 
era un savant strălucit... 

Jack încuviinţă. 

Elicea elicopterului începu să se învârtă. Închise 
ochii. 

Stătea pe spate şi iarba se vălurea în spatele pleoapelor 
sale închise. Pentru o clipă, fu iarăşi în mijlocul tribului. 
Una dintre fete se aplecă deasupra lui Jack. Atunci 

Stone Boy veni în fugă şi o împinse la o parte, aşezân- 
du-se lângă prietenul lui. Avea labele de leu legate la 
brâu, pentru protecţie... 

Spera că Stone Boy se făcuse bine între timp. 


x 


Întors la centrul de cercetări, la infirmerie, un doctor din 
armata tanzaniană îi recoltă sânge şi salivă. Asistentele 
medicale îl cântăriră, îl curăţară cu bureti săpuniţi şi îi 
dezinfectară fiecare zgârietură de pe corp cu loţiune 
antibacteriană. Nancy îi spuse că va mai sta cu perfuzii 
intravenoase încă vreo câteva zile, ca să-i aducă zahărul 
din sânge la nivel normal. Doctorul îi verifică inima, îi 
făcu o radiografie la plămâni şi îi luă din nou pulsul şi 
temperatura. 

— Eşti norocos că aici avem doar utilităţile de bază, 
glumi Nancy. Acasă, în State, te-am fi băgat la carantină 
câteva săptămâni. 

Frank se plimba în sus şi-n jos prin faţa uşii, aşteptând 
să termine doctorul şi Nancy. Când aceştia plecară, în 
sfârşit, intră şi se aşeză lângă patul lui Jack, uitându-se 
la picioarele lui bandajate. 

— Jack, sper că nu te superi, dar am spus despre 
urmele de paşi celor doi cercetători de aici. 

Jack se chirci. 

— Sunt oameni în care am toată încrederea. Şi tatăl 
tău avea. Dacă te simţi destul de în puteri, aş vrea să 
le povesteşti totul, de-a fir a păr. După cele prin care 
ai trecut, e de-a dreptul un mister pentru ei cum de ai 
rezistat. Şi pentru mine la fel. Cinci săptămâni singur în 
savană înseamnă o grămadă de timp. 

Jack îşi mută privirea de la el. 

— Ce zici, Jack? E în regulă? 

Jack îşi întoarse ochii şi ridică din umeri. 

Frank şovăi, apoi se duse până la uşă şi o deschise. 
Doi tineri cercetători intrară în salon. Jack îi recunos- 
cu — de la cantină. 

— Eu sunt Andre Proust, zise un bărbos cu un 
accent franțuzesc, purtând o pereche de ochelari cu 
cele mai groase lentile pe care le văzuse Jack vreodată. 
Sunt directorul studiilor de supravieţuire de aici. 

— Jim Delmore, zise şi celălalt, întinzând mâna şi 
strângând-o pe a lui Jack. Geolog. 

Încercau să-şi țină în frâu curiozitatea, dar Jack le-o 
simţea prea bine. Proust îşi scoase ochelarii şi îi şterse 
de halatul său de laborator. 

— Urmele de tălpi pe care le-ai descoperit sunt de-a 
dreptul extraordinare, Jack, începu el. Sper că-ţi dai 
seama de asta. Am vrea să-ţi cerem permisiunea de a 

lua câteva mostre din sit. Putem face vreo câteva teste 
de laborator ca să stabilim cât de vechi sunt. 

Făcu o pauză. 

— Dar este descoperirea ta. O să-ţi respectăm, 
bineînţeles, dorinţele. Aşadar, întrebarea de şaizeci şi 
patru de mii de dolari este: ce ai vrea să facem? 

— Trebuie să le raportăm imediat? întrebă Jack. 

Proust clătină din cap. 

— Jack, adăugă Delmore, când ne hotărâm să facem 
publică descoperirea, situl va deveni o ştire bombă. 
Din ceea ce îmi spune Frank, urmele par extraordi- 
nare — printre cele mai bine păstrate pe care le-a văzut 
vreodată. 

— Aş vrea să mă uit mai întâi prin hârtiile tatei, zise 
Jack cu fermitate. Vreau să aflu la ce lucra, în afară de 
proiectul cu lei. 

— Te înţelegem, zise Delmore. Ca să nu mai spunem 
că faptul că ai supravieţuit în savană atât de multă 
vreme este în sine o poveste extraordinară. Oamenii 
vor pune întrebări. Vor vrea răspunsuri. Ar trebui să te 
gândeşti la asta. 

Jack îşi drese glasul. 


— Am nevoie de un timp. 

— Oricât doreşti, când te simţi pregătit, zâmbi 
Proust. Bonne chance!” 

Cei doi se întoarseră şi plecară, închizând uşa în urma 
lor. 

Jack se întoarse către Frank. 

— Ce-a fost asta? 

— L-ai auzit. Frank se uită drept în ochii lui Jack. 
Deocamdată, depinde de tine. 

Scoase o pungă de plastic din buzunar. Ceva negru 
atârna înăuntru. 

— Poţi să-mi spui ce e asta? întrebă Frank, scoțând 
obiectul mic şi negru din pungă şi întinzându-i-l. 

Jack se uită la el. 

— E o piatră de vânătoare, zise. Unde ai găsit-o? 

— Pe fundul rucsacului tău. E cioplită la fel ca acelea 
din Olduvai, dar nu-i nici pe departe la fel de veche. 

Rămaseră amândoi tăcuţi pentru o vreme. 

— Ce vrei să fac cu ea? întrebă Frank în cele din 
urmă. 

Jack îi luă piatra din mână şi o strânse în pumn. 

— Când vrei să vorbeşti, sunt gata să te ascult, Jack. 

— Ştiu. 

Întoarse piatra în mână, teşită şi ascuţită, atât de vie! 


x% a . 2 a . 
Noroc! — în limba franceză, în original (n.tr.). 

(n mama lui Jack intră pe uşa principală a 
centrului, braţul lui Nancy Gwara era petrecut pe 
după mijlocul ei, gata s-o prindă în caz că ar fi leşinat. 
După ce dormise trei nopţi la infirmerie, Jack ceruse să 
fie mutat în camera tatălui său şi, în pofida protestelor 
doctorului, Frank fusese de acord. Asistentele îi pregă- 
tiseră un pat lângă biroul de lucru al tatălui său şi alte 
câteva paturi pe hol, pentru paramedicii care dormeau 
cu schimbul, ca să-l supravegheze pe Jack toată noap- 
tea. 

Auzind uşa cea mare trântindu-se, Jack dădu fuga din 
cameră în hol. Mama lui alergă spre el, părând cumva 
mai mică decât şi-o amintea. 


— Eşti atât de slab. 

Glasul i se frânse. 

— Ai crescut în înălţime? 

Deopotrivă plângând, zâmbind şi îmbrăţişându-l pe 
Jack, se lăsă în genunchi, trăgându-şi fiul după ea. 

Jack o sărută pe creştet, încercând s-o liniştească. 
Fa îi pipăi faţa, braţele, umerii, ca să se asigure că era 
nevătămat. 

— Mamă, sunt bine..., şopti el, copleşit de faptul că, 
în clipa aceea, ea era mai fragilă decât el. De ce nu intri 
să stai jos? întrebă el, arătând spre uşa biroului. 

Mama se uită peste umărul lui în cameră, dar aproape 
imediat închise ochii şi se întoarse cu spatele. 

— Încă nu pot intra acolo, Jack. E pur şi simplu 
prea mult. Tatăl tău... 

Jack o îmbrăţişă şi o tinu strâns. 

— Îmi pare atât de rău, şopti el. Tata... chiar n-a vrut 
să se întâmple nimic rău. 

Trupul mamei sale se cutremura, zgâlţâit de suspine. 
Jack se gândi că poate îl înţelesese, în cele din urmă, 
pe tatăl său. Era atât de copleşită de emoție, că abia de 
mai putea respira. Nancy Gwara îi aduse un pahar cu 
apă. Ea îl bău, îşi făcu vânt să-şi răcorească faţa şi, în- 
cet-încet, îşi recăpătă suflul. 

— Jack, dacă eşti de acord, zise Nancy blând, avem 
un grup de liceeni în vizită pe la laboratoarele de aici. Au 
auzit de tine. Aş putea să-i aduc peste câteva minute? 

Nancy se întoarse spre mama lui. 

— Fireşte, depinde de Jack. 

Mama lui, surprinsă, se uită la el, dădu din cap şi 
zise: 

— Dragul meu, cum vrei tu. Dacă nu te obosesc 
copiii ăştia... 

Jack se uită la Nancy şi dădu din cap — putea să-i 
aducă pe elevi. Nancy ieşi, iar copiii năvăliră în centru. 
Îi aduseseră cadouri — CD-uri şi cartea de onoare a 
clasei, ca să se semneze. Erau îmbrăcaţi în cămăși albe, 
cu fuste şi pantaloni bleumarin. Vorbeau swahili între 
ei, iar cu Jack, o engleză grăbită. 

— Cum a fost prăbuşirea avionului? veni cea dintâi 
întrebare, din partea unei fete înalte, cu o faţă liniştită 
şi nişte ochi plini de curiozitate. 

Apoi, un puşti pirpiriu întrebă: 

— O să se facă un film despre tine? 

Jack râse. 

— Cum ai reuşit? întrebă o altă fată. 

Lui Jack îi veni o idee. Scoase piatra de vânătoare din 


buzunar. 

— Am cioplit o suliță cu asta, zise el. O să vă arăt 
cum, dacă găsesc o creangă. 

Atunci intră Frank, se uită la Nancy şi bătu cu 
degetul în ceasul de la mână. Nancy făcu semn către 
mama lui Jack. Dar pe ea părea să n-o deranjeze; faptul 
că-l asculta pe Jack stând de vorbă cu puştii îi reda buna 
dispoziţie. Frank ridică din umeri, iar Jack ieşi cu elevii 
afară. Cât ai clipi, găsiră un copac lângă cantină care 
avea exact tipul potrivit de crengi, joase şi drepte. Jack 
rupse una şi se apucă de lucru, la o masă din apropiere. 
Copiii ţineau creanga, iar Jack le arătă cum se dă coaja 
jos cu piatra şi cum se ciopleşte vârful suliței. Îi lăsă şi 
pe ei să încerce, iar ei luară piatra pe rând, chicotind. 

— Chiar dacă faceţi o suliță foarte bună, începu Jack, 
o să vă ia multă vreme până o să învăţaţi să o aruncaţi 
exact unde vreţi. Vântul o poate devia, purtând-o mult 
departe de ţintă. lar uneori, când noi... 

Jack se opri. Îşi dădu seama deodată cât de greu îi 
venea să vorbească despre vânătoare, să povestească tot 
ce făcuse în ultimele cinci săptămâni fără să pomenească 
de Stone Boy. 

Reluă cu mai multă grijă: 

— Uneori, când îmi ascuţeam sulița punându-i 
vârful deasupra focului, se încingea atât de tare, că abia 
o mai puteam ţine în mână. 

Şi sulița de pe masă se încălzi, de la toate acele mâini 
micuţe care o întorceau şi o strângeau. Copiii îşi scoaseră 
pacheţelele de prânz, învelite în folie de aluminiu. 

— Karibu chakula! Vino şi mănâncă şi tu cu noi, 
Jack! 

Jack împărţi un sandvici cu unul dintre băieţi. Apoi 
semnă în cartea de onoare a clasei şi scrise dedesubt 
Hatawa! 

După plecarea copiilor, pe când Jack şi mama sa se 
întorceau spre centru, doctorul le ieşi în cale. Făcuse 
câteva teste cu sângele lui Jack, ca să afle dacă băiatul 
fusese expus la vreun virus sau parazit din savană. Febra 
galbenă, boala somnului şi febra tifoidă erau probleme 
serioase. 

— Tocmai au venit rezultatele, Jack, zise doctorul, 
fluturând o foaie de hârtie. 

Jack îşi tinu respiraţia. 

— Nu ştiu cum se poate aşa ceva, dar toate sunt 
negative. Eşti perfect sănătos. 

Mama lui răsuflă prelung. Jack îi zâmbi. 

— Vezi? Sunt bine. 

Făcându-i cu ochiul, îi trecu mâna prin păr. 

— Eşti un copil foarte rezistent. Se întoarse din 
nou către centru şi adăugă — Bine, hai s-o facem şi 
pe-asta! 

Jack o luă de mână şi o conduse în clădirea centrului 
de cercetări, de-a lungul holului lung, pavat cu gresie, 
în biroul lui Alan Conran. Rafturi ticsite căptuşeau un 
perete, pline cu o mulţime de articole anatomice şi ziare 
academice şi un enorm atlas legat în piele. Printre cărțile 
înghesuite pe rafturi erau şi obiecte din expedițiile lui: 
o păstaie, un colt de leu, un ou gol de strut. Mai multe 
cutii, pline cu hârtiile tatălui său, stăteau în mijlocul 
camerei, lângă birou. Un alt perete era plin cu fotografii 
ale lui Jack la diferite vârste şi una înrămată, cu întreaga 
familie. În ea, Jack stătea între părinţii săi, în fata fostei 
lor case din Pasadena. 

Mama lui Jack întinse mâna spre fotografia aceea. 

— Mi-e dor de casa asta. Am fost fericiţi în ea. 

— Vreau să rămân aici, mamă, zise Jack deodată. 

Mama lui se schimbă la faţă. 

— Vreau să ştiu tot despre cercetările tatei. Căuta 
ceva acolo, în afară de lei. Nu pot încă să-mi dau seama 


ce, dar simt nevoia să aflu despre ce era vorba. Tot ce 

mi s-a întâmplat a început aici, în camera asta. Mamă, 
nu mă pot întoarce în California. 

— Jack, răspunse ea, lipindu-şi palmele de obrajii 
lui. Nici nu pot să-mi închipui prin ce ai trecut acolo. 
Habar n-ai cât am fost de aproape de a-mi pierde orice 
speranţă că te voi mai vedea vreodată. Dar iată că eşti 
aici. 

Făcu o pauză. 

— Deoctorul spune că eşti destul de întremat cât să 
poţi călători. Mai odihneşte-te vreo câteva zile. După 
aceea vom merge acasă, iar lucrurile se vor întoarce 
iarăşi la normal. Prietenii tăi se vor bucura să te vadă. 

— Mamă, zise Jack cu blândeţe, nu înţelegi. Tata 
şi-a petrecut toată viaţa încercând să priceapă un singur 
lucru: cum au evoluat oamenii şi de ce. Când a murit, 
a fost la un pas de a găsi răspunsul. Cred că eu am fost 
chiar şi mai aproape. Dacă ne întoarcem acasă acum, 
n-o să ştiu niciodată cu siguranţă. 

O expresie pierdută se întipări pe faţa mamei sale. 

— Am atât de multe lucruri pe care aş vrea să ţi le 
spun, mamă, adăugă Jack, strângând în pumn piatra din 
buzunar. Dar am nevoie de timp. Te rog? 

Mama lui rămase nemişcată pentru o clipă, uitân- 


du-se tăcută la fotografii. 

— Vrei să mă laşi singură un minut, Jack? 

Jack încuviinţă şi ieşi încet din cameră, închizând 
uşa în urma lui. Stătu pe hol, privind pe fereastră, 
plimbându-şi ochii peste ţinutul care, deşi aproape că-l 
omorâse, îl făcuse să se simtă mai viu decât ar fi crezut 
vreodată că ar fi cu putinţă. Soarele lumina printre nori, 
în depărtare, făcându-i să strălucească. Jack nu se vedea 
întorcându-se în California, la clătitele de duminică şi 
la fotbalul de după orele de şcoală, câtă vreme ştia că 
tribul lui Stone Boy se afla undeva, dincolo de crestele 
vulcanului. Trebuia să se întoarcă la ei. 

După un timp ce i se păru o veşnicie, uşa camerei 
tatălui său se deschise. Jack se întoarse către mama lui, 
plin de nădejde. 

— Cred, zise ea, că în camera tatălui tău ar trebui 
nişte mobilă nouă. Pariez că Frank ştie de unde se poate 
face rost de un birou bun pe aici. Tu ce zici? 

Lui Jack începu să-i bată inima mai repede. 

— Deci putem rămâne? 

— Ştii, începu mama lui, tatăl tău şi cu mine nu 
prea ne-am înţeles asupra vreunui lucru. Dar amândoi 
am avut întotdeauna încredere în tine. Dacă asta îţi 
doreşti cu adevărat, atunci da, putem rămâne. 

Jack chiui şi o luă în braţe. 

— Mulţumesc! 

— Vino, zise mama lui. Mai bine despachetez 
bagajele. S-ar putea să mai stăm pe aici o vreme. 

Porniră împreună să străbată holul. 

— O să-ţi placă, mamă, turui Jack cu însufleţire. O 
să fie grozav. 

— Nu sunt prea sigură de asta, zise mama lui, 
zâmbind. Am auzit că în seara asta avem antilopă la 
cină. 

Jack rânji. 

— Nicio grijă. E puţin cam tare, la început, dar o să 
te obişnuieşti. 


x 


Îndreptându-se spre dormitoare, mama lui Jack se opri 
deodată, imediat ce trecură de poarta principală. 

— O, Jack, nu pot să cred — mi-am lăsat geanta în 
biroul tatălui tău. Stai puţin... vin imediat. 

Şi se întoarse grăbită la centru. 

Jack se rezemă de un copac de lângă poartă şi se uită 
atent prin desişul de dincolo de ea. O pasăre-secretar 
mergea cu paşi înalţi prin iarbă, scuturându-şi penele 
lungi de pe cap. Mai multe girafe se adunaseră în jurul 
unui copac, la vreo câteva sute de metri distanţă, cu 
gâturile întinse ca să ajungă la crengile din vârf. Soarele 

cobora spre apus — aceeaşi direcţie în care pornise în 
zbor cu tatăl lui, cu numai cinci săptămâni în urmă. 
Atât de multe se schimbaseră de atunci! Se simţea o cu 
totul altă persoană decât băiatul care sosise la centru. 
„Şi dacă n-aş fi venit niciodată în Africa?” se întrebă 
Jack. „Oare tata ar mai fi fost încă în viaţă dacă n-aş 
fi descoperit niciodată urmele alea? Dar ar fi încercat 
oricum să zboare şi peste al doilea inel al craterului. 
Sigur şi-ar fi asumat riscul ăsta, cu sau fără mine.” 

Dar Stone Boy? Oare Stone Boy ar fi cutreierat savana 
de unul singur? 

Deodată, o siluetă întunecată îi atrase atenţia. 
Cam de înălţimea lui sau poate doar cu vreo câţiva 
centimetri mai scundă, se îndrepta spre el, mergând în 
două picioare. Inima începu să-i bată nebuneşte. Stone 
Boy venise după el? În clipa aceea, soarele se ascunse 
dincolo de linia orizontului şi silueta întunecată se 
dovedi a fi a unui bărbat — prietenul tatălui său, Frank, 
ieşise la o plimbare. 

Jack zâmbi. Totul era în regulă. Cumva, în adâncul 
sufletului, ştia că Stone Boy era în viaţă. Mâine, soarele 
o să fie la fel de strălucitor şi de fierbinte deasupra 
savanei ca atunci când Jack şi Stone Boy vânaseră cu 
sulițele. Stone Boy şi tribul vor ieşi curând împreună la 

vânătoare. Totul avea să fie o provocare în noul lor loc 
de trai, probabil mulţi ani de acum încolo. Dar, treptat, 
aşa cum oamenii au făcut-o de-a lungul epocilor, 
aveau să se adapteze, să înveţe, să evolueze. Aveau să 


supraviețuiască. 

